އެނގުމެއްނެތި…19 – Esfiya – Dhivehi Vaahaka Site\n- by Jinni - 39- March 13, 2019\n“ހަލޯ…” ނުދަންނަ ނަންބަރަކުން އައި ފޯނު ކޯލަށް ޖަވާބުދިން ހުދާ ކިޔައިލިއެވެ.\n“އަލީޝާގެ ހަބަރެއް ވެއްޖެތަ؟” އެކޮޅުން އީތަންގެ އަޑު އިވުމުން ހުދާއަށް ކަންފަތުން ނަގާފައި ފޯނަށް ބަލައިލެވުނެވެ. އޭނާގެ ނަންބަރު އަނެއްކާާ ތަނެއްގައި ސޭލްއަޅުވާފައި އޮތީބާއޭ ހިތަށްއެރިއެވެ.\n“ހަމްދާން ވިސްނައިގެން އުޅޭތި!” އީތަންއަށް ނަންބަރު ދިން ފަރާތަކު ހިތުލަފައަކަށް ހުދާ ވައިއަޑުން ކިޔައިލިއެވެ.\n“ކީކޭ؟” އީތަންއަށް ހުދާ އެއްޗެއް ބުނި އަޑު އިވިގެން އަހައިލިއެވެ.\n“ނޫން ނޫން އެއްޗެކޭ ނޫން.” ހުދާ އަނެއްކާވެސް ކަންފަތުގައި ފޯނު ޖެހިއެވެ. “އީތަން ދޯ. އަލީޝާގެ ހަބަރެއް ނުވޭ. ނޭންގެ އަންނަ އިރެއް.” ހުދާ ތެދަށް ބުންޏެވެ. “ކަލޭ ކީއްވެއޯ ސްކޫލަށް ނާންނަނީ؟ ބަލީ…” ހުދާގެ ޖުމުލަ މެނދުކެނޑުނީ އީތަން ފޯނު ކަނޑައިލުމުންނެވެ. ކަންފަތުން ފޯނު ނަގައިފައި ހުދާއަށް ކަޅި އަނބުރައިލެވުނެވެ. “ލަވް ބާރޑްސް…” ފޯނު ދަބަހަށް ލުމަށްފަހު ދަބަސް ކޮނޑުގައި އަޅުވައިގެން ހުދާ ކޮޓަރިން ނުކުތެވެ.\n“ދަރިފުޅާ ރަނގަޅަށް ދަސްކޮށްގެންތަ ތި ދަނީ؟” ހުދާގެ މަންމަ ކޮޓަރި ތެރެއިން ގޮވައިިލިއެވެ. ޖަވާބުގައި ލައްބައޭ ގޮވާލައިފައި ހުދާ ގެއިން ނުކުތެވެ.\nކުލާސް ކުރިމައްޗަށް އެރިއިރު ދޮރުމައްޗަށް ކުދިންތައް ބޮޑިވެފައިވީތީ ހުދާ ބޯ އަރިއަރިކޮށްފައި ވާނުވާ ބަލައިލިއެވެ. ހުރިހާ ކުދިންގެ މެދުގައި ހުރި އަލީޝާ ފެނިފައި ހުދާއަށް އެ ދިމާއަށް ދުއްވައިގަނެވުނެވެ. ކުދިންތައް ފަޅާފައި ގޮސް އޭނާ އަލީޝާ ގައިގައި ބައްދައިލިއެވެ.\n“ދަރިފުޅާ! ހާދަ ޒަމާނެއް ކޮށްފައޭ!” ހުދާ އެކްޓުގަނޑު ބޮޑުކޮށްލިއެވެ.\n“ކޮބާތަ ސަން އިން ލޯ؟” ހުދާ އަވަސް އަވަހަށް ދެފަޅިއާއި ކުލާސްތެރެއަށް ބަލައިލިއެވެ.\n“އީތަން އަދި ނާދޭ.” އަލީޝާ ބުނެލި އަޑު އިވިފައި އެންމެން އެއްފަހަރާ ހޯހޯ ގޮވަންފެށިއެވެ.\n“މިހާރު ގަބޫލުކުރީ ދޯ!” ޔުމްނާ ގޮވައިލިއެވެ. އަލީޝާ އިވޭކަމަށްވެސް ނަހަދައެވެ. އީތަންއާއި އަޅުވާކިޔުން އެއީ އާ ކަމެއް ނޫންވިއްޔާއެވެ.\n“އީތަން މިހާރު ނާދޭ ސްކޫލަކަށް.” ކޮރިޑޯގައި ބަހައްޓައިފައި ހުރި މޭޒުގައި ދަބަސް ބަހައްޓަމުން ހުދާ ބުންޏެވެ.\n“ކީއްވެ؟” އަލީޝާއަށް ތަންކޮޅެއް ބާރަށް އަހައިލެވުނެވެ. ދެވަނަ ސިކުންތުގައި ދެފަޅިއަށް ކަޅި އުކައިލެވުނީ މީހަކު އަޑުއަހަން ހުރިތޯއެވެ.\n“ކަލޭ ދިޔަ ފަހުން ހާލަކުން ފަހަރަކު ނޫނީ ދައްކައިނުލާ. އަޔަސް ނިދާފަ އޮންނަނީ. ކުރިންހެން މީހަކާ ނުބެހުނަސް، ބަދަލުވެއްޖެ އީތަން. ނޭންގެ އެ ގޭންގު ކައިރިއަށް ނުދާކަމެއްވެސް.” ހުދާ ރިޕޯޓެއްހެން ކިޔައިދިނެވެ. އަލީޝާގެ މޫނުމަތިން ފެނުނީ ކަންބޮޑުވުމެވެ. “އާނ އަދި މިއަދު ދެންމެއަކު އޭނަ ގުޅި.” ހުދާގެ ޖުމުލައިން އަލީޝާ ސިހިފައި ހުދާގެ މޫނަށް ބަލައިލިއެވެ. “އެހީ އަލީޝާގެ ހަބަރެއް ވެއްޖެހޯ، އަންނަ ދުވަހެއް އިނގޭހޯ. މަބުނިންް ނޭންގެއޭ. އޭރު ކަލޭ އަންނަަކަމެއް ނޭންގޭވިއްޔަ.” ހުދާ ކިޔައިދިނެވެ.\n“އަޅައިނުލާ.” އަލީޝާ ބުނިހާވެސް އެއްޗަކީ އެއީއެވެ. ނަމަވެސް އަލީޝާގެ ދެލޮލުން ހުދާއަށް ފެނުނީ އެހެން މަންޒަރެކެވެ.\nޓެސްޓު ނިންމާފައި ގެއަށްގޮސް ހުދާ އީތަންއަށް އެތައް ފަހަރަކު ގުޅިއެވެ. ނަމަވެސް ޖަވާބެއް ނުލިބުނެވެ.\nފްލައިޓު ލަސްވި އެނައުސްމެންޓް އިވުމުން އީތަންގެ ދެކޮނޑު އެލުނެވެ. ހަތް ގަޑިއިރު ތެރޭގައި އަލުން ރަށަށް ގޮސްފައި އަލުން އެއާރޕޯޓަށް އައުމަކީ ބޭކާރު ހަރަދެއްކަން އިނގޭތީ ދަންވަންދެން އެއާރޕޯޓުގައި އިނުން ނޫން ގޮތެއް ނެތްކަން އިނގުނެވެ. ގޮނޑިބަރީގައި ޖައްސާލައިފައި ފޯނު ނެގިއިރު ފޯނު ނިވިފައި އޮތުމުން ޗޮކެއް ކަނޑައިލެވުނެވެ. ދަބަހުން ޗާޖަރު ނަގައިފައި އެންމެ ގާތުން ފެނުނު ސޮކެޓަށް ޖެހިއެވެ. އަދި ކައިރީގައި ހުރި ސީޓުގައި އިށީންދެ ހަމަޖެހިލިއެވެ.\nރޭގަނޑުގެ ކެއުމަށް ބޭނުންވާ ސާމާނުކޮޅެއް ގަތުމަށް ރާއިދާ އެދިގެން އަލީޝާ ގެއިން ނުކުތެވެ. އަށެއް ޖަހަން ބާކީ ދެ ތިން މިނެޓު އިނުމުން ސޭޓު އަންނަންދެން ފިހާރަ ކުރިމަތީ އިރުކޮޅަކު ހުންނަން ޖެހުނެވެ. ފިހާރަ ހުޅުވުމުން ބޭނުންވާ އެއްޗެހި ގަނެގެން ގެއާއި ދިމާއަށް މިސްރާބުޖެހިއެވެ.\n“އަލީޝާ؟” ފަހަތުން ގޮވައިލި އަޑަށް އަލީޝާ ބަލައިލިއެވެ. ހައިރާންވެފައި ބަލަހައްޓައިގެން ހުރީ ރާފިއުއެވެ. “އަލީޝާ ކޮންއިރަކު އައީ؟” ރާފިއު މާ ވެފައި އައިސް ވާހަކަދައްކަން ފެށުމުން، މީނައާއި އެކުވެރި ވެވުނީ ކޮންއިރަކުބާއޭ އަލީޝާގެ ހިތަށްއެރިއެވެ. އީތަންގެ އެކުވެރިއެއްކަން އިނގެއެވެ.\n“އިއްޔެ އައީ. ކިހިނެތްވީ؟” އަލީޝާ ޖަވާބާއިއެކު ސުވާލެއްވެސް ކުރިއެވެ.\n“އިއްޔެއޭ؟ އީތަންއަށް އިނގޭތަ އައިކަން؟” ރާފިއު ހިސާބަކަށް ކަންބޮޑުވެފައި އެއްސެވެ.\n“ނޭންގެ އިނގޭކަމެއް. އިނގެންޖެހޭތަ؟” އަލީޝާ ފާޑަކަށް ބުންޏެވެ. ފުރަތަމަ ހުދާއެވެ. ދެން ރާފިއުއެވެ. ހީވަނީ އީތަންއަކީ އަލީޝާގެ ފިރިއެއް ނުވަތަ ދަރިއެއްހެންނެވެ.\n“އީތަން… އީތަން އެ ދިޔައީ ކަލޭ ހޯދަން… މާލެއަށް…” ރާފިއު ތަންކޮޅެއް މަޑުމަޑުން ބުނެލިއެވެ. އަލީޝާއަށް އަނގަ ޗޭކޮށްލެވުނެވެ. ގަބޫލުނުކުރެވިގެންނެވެ.\n“ސަމާސާ ނުކުރޭ.” އަލީޝާ ކުޑަކޮށް ހެވިފައި ބުންޏެވެ.\n“ހަމަ ހުވާ.” ރާފިއުއަށްވެސް ހެވިއްޖެއެވެ. މޫނުގެ ކުލަވަރު ބަދަކޮށްލި އަލީޝާގެ ދުލުން ނުކުތީ ހުތުރު ބަހެކެވެ. އަވަސްއަވަހަށް ޖީބުން ފޯނު ނެގިއެވެ.\nދެލޯ އުނގުޅާލައިފައި ކިިރިޔަ ކިރިޔާ ލޯ ހުޅުވައި އަތުކުރި ގަޑިއަށް އީތަން ބަލައިލިއެވެ. ގަޑިން ރޭގަނޑު އަށެއްޖަހައި ފަހެކެވެ. ބިންމަތީގައި ބެެހެއްޓި ދަބަސް މައްޗަށް ބަލައިލީ ފޯނު ނަގަންށެވެ. ނަމަވެސް ފޯނެއްވެސް އަދި ޗާޖަރެއްވެސް ނެތެވެ. ވަރަށް ހާސްވެފައި ބިންމައްޗާއި ގޮނޑިދަށްވެސް ބެލިއެވެ. ނަމަވެސް ފޯނާއި ޗާޖަރުގެ ޖެހުނުތާ ލަކުނުވެސް ނެތެވެ. ވީގޮތް ރޭކައިލުމާއިއެކު އީތަންއަށް ހަޑި އެއްޗެއް ކިޔައިލެވުނެވެ. އެތާނގައި އެހެން މީހަކު އެ ވަގުތު ނެތްކަން އެއްގޮތަކުން ނަސީބެކެވެ. ނަމަވެސް އަނެއްގޮތުން ހުސް ގެއްލުމެވެ. ނިދި ލޮލަށް ސަވާރުވީ ވަގުތު ހުޝިޔާރު މީހަކު ފޯނު ވަގަށް ނެގީއެވެ. ކުއްލިއަކަށް އެއްޗެއް ހަނދާންވިހެން ޖީބުން ވޮލެޓު ނަގާފައި ބަލައިލެވުނެވެ. ޓިކެޓު އޮތް ގޮތަށް އޮތެވެ. އިށީންދެގެން އިން މީހެއްގެ ފަހަތު ޖީބުގައި އޮތް އެއްޗެއް ދެން ކިތަންމެ މޮޅު ވަގަކަށްވެސް ނުނެގޭނެތާއެވެ. ދަބަހުން އެއްވެސް އެއްޗެއް މަދެއް ނޫނެވެ. މުޅި ސަރަހައްދުގައި ބޭކާރުގޮތުގައި ހިނގުނުއިރު ޝައްކުވެރި މީހަކު ނުފެނުނެވެ. އެއްވެސް ވަގަކު ވަގަށް ނެގި އެއްޗެއް ހޫރަމުން ނޭންބުރޭނެތާއެވެ. ނޫނީ މޫނުގައި އަހަންނަަކީ ވަގަކޭ، އަހަރެން ވަގަށް ފޯނެއް ނަގައިފީމޭ ޖަހާފަކައި ނީންނާނެތާއެވެ. ބޭކާރު މަސަތްކަތެއްކަން އިނގޭއިރުވެސް އެއްވެސް ވަރަަކަށް ހޯދަން މަސައްކަތްނުކޮށް ބަލިގަބޫލުކުރަން ބޭނުންނުވީއެވެ.\nގުޅައި ގުޅައި ފޯނު ނުނެގުމުން އަޅައިނުލައި ދޫކޮށްލަން ނިންމި އަލީޝާއަށް ޖެހިގެން އައި ވިހި މިނެޓު ތެރޭގައި ހުރެވުނީ އީތަންގެ ގޭ ދޮރުމަތީގައެވެ. ސަލާންގޮވާލައިފައި ބޯ ދިއްކޮށްލުމުން އެތެރެއިން ސަލާމަށް ޖަވާބުދިނީ އަމީނާއެވެ.\n“އީތަން އެބައުޅޭތަ؟” އަމީނާއަށް އަނގަހުޅުވައިލުމުގެ ފުރުސަތެއް ނުދީ އަލީޝާ އަހައިލިއެވެ.\n“އީތަން ނެތް ގެއަކު މިވަގުތަކު.” ބަލި ހިނިތުންވުމަކާއިިއެކު އަމީނާ ބުންޏެވެ.\n“ނޭންގޭތަ ދިޔަ ތަނެއް.” އަލީޝާގެ ސުވާލަށް ދެފަޅިއަށް ބޯ ހޫރައިލި އަމީނާގެ މޫނުމަތިން ފެނުނު މާޔޫސްކަމުން އަލީޝާއަށް ހަމްދަރްދީވެވުނެވެ. އީތަން ހަމަ ހަގީގަތުގައިވެސް ކުރީގެ ގޮތެއްފޮތެއް ނެތް އުޅުމަށް ބަދަލުވީބާއޭ އަލީޝާގެ ހިތަށްއެރިއެވެ. ވަތްގޮތަށް ވަދެ ނުކުންނަން ނުކެރުމުން އަލީޝާ އިރުކޮޅަކު މަޑުކޮށްލިއެވެ.\n“ބައްޕަ މިހާރު ރަނގަޅު. އަދިވެސް ހޮސްޕިޓަލުން ދުލެއްނުކުރޭ އެކަމަކު. އަޅުގަނޑު މިއައީ ޓެސްޓުތައް އޮތީމަ.” އަމީނާ ޔޫސްފްގެ ހާލުއަހުވާލު އެހުމުން އަލީޝާ ކިޔައިދިނެވެ.\n“އެކަނި ތި އައީ؟” އަމީނާ އެއްސެވެ. އަލީޝާ އާނއެކޭ ބުނެ ބޯ ޖަހައިލިއެވެ.\n“ހުދާ… އީތަން ގޮއްސިއޯ މަ ހޯދަން މާލެއަށް.” އެނދުމަތީގައި އެކަމާ ވިސްނަން އިންދައި ހުދާ ގުޅުމުން އަލީޝާ ބުނެލިއެވެ.\n“ކޮންއިރަކު؟” ފަޅައިގެންދިޔަ ހިނިގަނޑު މައިތިރިކުރަމުން ހުދާ އެއްސެވެ. އޭނާއަށް އެކަން ވަރަށް މަޖާވިއެވެ. ނަމަވެސް އަލީޝާއަކަށް ނުހެވުނެވެ. ހީވީ އަނގައިގައި ހިތިރަހަލާފައި އިންހެންނެވެ.\n“ފަހެއްގެ ފްލައިޓުންނޯ ރާފިއު ބުނީ.” ބޯކަހަމުން ކަހަމުން އަލީޝާ ބުންޏެވެ.\n“ފަހެއްގެ ފްލައިޓޭ؟ ބައްޕަ އެ އައީ ގެއަށް ފަހެއްގެ މާލެދާ ފްލައިޓު ދަންވަރު ބާރައަށް ޑިލޭވީއޯ ކިޔާފަ.” ހުދާގެ ބައްޕަވެސް އިއްތިފާގުން މާލެދާން އޮތީ އެ ގަޑީގައެވެ.\n“ކިހިނެތް އިނގެނީ އެއް ފްލައިޓެއްކަމެއް.” އަލީޝާ ވާހަކަދެއްކީ ވަަރަށް ހަމަޖެހިފައެވެ.\n“މަޑުކުރޭ މި ދަނީ ބައްޕަ ކައިރީ އަހަން.” އަނެއްކޮޅުން ހުދާ އުޅުނީ ވަރަށް ފޯރިއަރައިގެންނެވެެ. ފޯނު ހޯލްޑްއަށް ލާފައި ދިޔުމުން އަލީޝާ އިނީ ކަންފަތުގައި ފޯނުޖަހައިގެން ފައި ކަހާލަކަހާލައެވެ. ހާސްވާންވީކަމެއް ނުވަތަ ހޭންވީކަމެއް ނޭންގިގެން އޭނާ އިނީ ފާޑެއްގެ ކެެހެނިގަނޑެއް އަރާފައެވެ. ގައިގައި ނުހިރުވާ ތަނެއް ނެތެވެ.\n“އޭތް ބައްޕަ ބުނީ އެންމެ ފްލައިޓެކޯ މިއަދު އިނީ މާލެ ދާ. އެހެންވީމަ އަދި ނުފުރާނެއެންނު އީތަން. އެގާރަ ޖަހާއިރު ލޯންޗު އެބައޮތޯ. ބައްޕަ އޭގެންނޯ އަލުން އެއާރޕޯޓަށް ދަނީ.” ހުދާ ވަރަށް ފޯރީގައި ކިޔައިދިނެވެ.\n“ދެން؟” އަލީޝާ އަސަރެއް ނެތް އަޑަކުން އަހައިލިއެވެ. “މަށަށް ކޮންކަމެއް؟…”\n“ކޮންކަމެއްހޭ؟ ކަލޭ ހޯދަަންށޭ އޭނަ އެ ދަނީ.” ހުދާ ވާހަކަދެއްކީ ނުސީދާކޮށެވެ.\n“ދެން؟ މަަ ކީއްކުރަންވީ؟” ހުދާ ބޭނުންވާ ގޮތް އަލީޝާއަށް ނޭންގެނީކީ ނޫނެވެ.\n“ކަލޯގަޔާ! ދާށޭ އޭނަ ހުއްޓުވަން މަގޭ ދަރިޔާ!” ހުދާ ތަންކޮޅެއް ބާރަށް ބުންޏެވެ.\n“މަ ކޮންއިރަކު ކަލޭ ދަރިއަކަށް ވީ؟ މާލެ އައިފަހުން ދަރިފުޅު ތިކިޔަނީ މާ ލޯބިން، ހަމަ އެހާ މިސްވިތަ؟” އަލީޝާ މަސައްކަތްކުރީ މަައުލޫއު ބަދަލުކޮށްލެވޭތޯއެވެ.\n“ވާހަކަ އޮޅުވާލަން ނޫޅޭ. ދާށޭ އީތަން ކައިރިއަށް. ފޯނެއްވެސް ނުނެގިއެންނު.” ހުދާ މަސައްކަތްކުރީ ލޯބީގެ ފިލްމުތަކުގައި އާންމު ސީންއެއް، ހަގީގީ ދުނިޔޭގައި ޑައިރެކްޓް ކުރެވޭތޯއެވެ.\n“ނުދާނަން.” އެންމެ ބަހަކުން ނިންމާލައިފައި އަލީޝާ ފޯނު ކަނޑައިލިއެވެ. އިތުރު ދެ މިނެޓު ސީލިންގަށް ބަލަހައްޓައިގެން އޮވެފައި އެންމެ ފަހު ފަހަރެއް ކަމަށް އީތަންގެ ނަންބަރަށް ޑައިލްކޮށްލިއެވެ. ފޯނު އޮތީ ނިވާލާފައެވެ. ގަޑިއަށް ބަަލައިލިއެވެ. އޭރު ގަޑިން އެގާރަ ޖަހަން ދިހަ މިނެޓެވެ.\n“އޭތް! މަޑުކުރޭ! އޭތް!” އިންޖީނު ޖައްސައިފައި ދުއްވައިލަން ތައްޔާރު ވަމުންދިޔަ ލޯންޗާއި ދިމާއަށް ތެޅިފޮޅެމުން ދިޔަ އަލީޝާ ގޮވައިގަތެވެ. ލޯންޗުގައި ހުރި ފަޅުވެރިއަކަށް ފެނިގެން ކައްޕިއަށް ހަަބަރުދިނެވެ. ކައްޕިއަށް އެ ދިމާއަށް ބަަލައިނުލެވިގެން އުޅެނިކޮށް ބާރު ސްޕީޑުގައި އައި އަލީޝާ ލޯންޗަށް ފުންމަައިލިއެވެ. ލޯންޗުގައި ދެފައި އެޅުނުކަން ޔަގީނެވެ. ދެވަނަ ސިކުންތުގައި ފެނުނީ މޫދުގެ ލޮނުގަނޑަށް ޕަޗަސްކީތަނެވެ. ލޯންޗުގައި ތިބި އެންމެން އެއްފަހަރައި ކަންބޮޑުވެފައި އެ ދިމާއަށް ބަަަލައިލިއެވެ. ފަޅުވެރިޔާ އައީ ދުވެފައެވެ. ކައްޕި ވަގުތުން ލޯންޗު ހުއްޓައިފިއެވެ. ފަޅުުވެރިޔާ މޫދަށް ފުންމައިލަން ތައްޔާރުވިތަނާ އަލީޝާ ލޮނުގަނޑުން މައްޗަށް ބޯ ހިއްލައިލިއެވެ. އިސްތަށިގަނޑު މޫނަށް އެޅިފައިވުމުން ޖެހި ބިރުވެރި ސިފައިން ފަޅުވެރިޔާއަށް ހަޅޭޭއްލަވައިނުގަނެވުނީ ކިރިޔާއެވެ. ނަމަވެސް އަވަސް އަވަހަށް އަތް ދިއްކޮށްލިއެވެ. އިސްތަށިގަނޑު މޫނުމަތިން ނަގައި އެއްކައިރިކޮށްފައި އަލީޝާ ފަޅުވެރިޔާގެ އެހީގައި ލޯންޗަށް އެރިއެވެ. އިސްތަށިގަނޑު ފެލާލައިފައި ލޯންޗު ތެރެއަށް ވަދެ އެންމެ ކުރީގައި އިން ހުސް ގޮނޑީގައި އަލީޝާ އިށީނީ ބަަލަަހައްޓައިގެން ތިބި ފަސެންޖަރުންނާއި ކަޅިހަމަކުރުމަކާއި ނުލައެވެ. ގަތް ލަދުން ބޭނުންވެފައި ހުރީ އަލުން ކަނޑަށް ފުންމައި، ފީނައިގަތުމަށެވެ.\n“ކަލޭ ކަންތަކޭ، އީތަން.” އަލީޝާ ހިތާއިހިތުން ކިޔައިލިއެވެ.\nކަނޑު މެދުން ކުއްލިއަކަށް ލޯންޗު ތެޅިގަތްފައި ހުއްޓުމުން ދެތިން މީހަކަށް ހަޅޭއްލަވައިގަނެވުނެވެ. ފަސެންޖަރުންގެ މޫނުތަކުން ހާސްކަމާއި ކަންބޮޑުންވުން ނޫނީ ނުފެނުނެވެ. އިރުކޮޅަކަށްފަހު ވަރަށް މާޔޫސްކަމާއިއެކު ކައްޕި ހަބަރުދިނީ އިންޖީނު ހުއްޓުން ހަބަރެވެ.\n“ކިހާ ވަރުގަދަ ކަމެއް ދެން، ފުރާ ގަޑި ޖެހެނީއޭ!” ހުދާގެ ބައްޕަ ރުންކުރު ގޮތަކަށް ބުންޏެވެ. ވަރަށް އަވަހަށް އެހެން ލޯންޗެއް އަންނާނެކަަމަށް ފަޅުވެރިޔާ ބުންޏެވެ. ފައި ހަލުވާލަ ހަލުވާލައި އިން އަލީޝާ ގަޑި ބަލައިލިއެވެ. ގަޑިން އެގާރަގަޑި ދިހައެކެވެ.\nއެހެން ލޯންޗެއްގެ އިންތިޒާރުގައި ބައި ގަޑިއިރުވެއްޖެއެވެ. ހުދާގެ ބައްޕަ އިނީ ނުފުރުނީތީ އައްޑިހައަށް އަރާފައެވެ. ޑިޕާޗަރ ބަންދުކުރަނީ އެގާރަގަޑި ބައިގަވިއްޔާއެވެ. އަލީޝާއަކަށް ނީންދެވުނެވެ. މާ ދުރުނޫން ހިސާބެއްގައި ފެންނަން އޮތް މަންޒިލަށް ބަލައިލައިފައި އޭނާ ކޮޅަށް ތެދުވެގެން ދިރުނބާކޮޅަށް ދާން ހެދުމުން އެންމެންގަނޑު ބަލަހައްޓައިގެން ތިއްބެވެ. އަލީޝާ އަތުގައި އޮތް ފޯނު ނަގާފައި ކައްޕިއަށް ދިނެވެ. އަދި ފަހުން ބަލައި އަންނަނަން ކަމަށް ބުންޏެވެ. ދަނީ އިނގޭއޭ ކިޔާފައި ކަނޑަށް ފުންމައިލި އަލީޝާއަށް ބަލަން ކައްޕިއަށާއި ފަޅުވެރިޔާއަށްވެސް އާގަމައަރާފައި ތިބެވުނީއެވެ.\n“ނެޝެނަލް ޓީމަށް ހޮވުނޯ މިއަހަރު.” ފަޅުވެރިޔާ ބުންޏެވެ.\n“އެހެންވިއްޔާ ރަނގަޅުވާނެދޯ.” ކައްޕި ބުންޏެވެ. މުދިންބެ އެނބުރި އަންނައިރު ދަރިފުޅުގެ މަރުގެ ޒިންމާގައި ހިމެނިދާނެތީ ދެ މީހުންވެސް ތިބީ ބިރުންނެވެ.\nތެމިފޯވެގެން އެއާރޕޯޓަށް ވަދެގެން ދެކޮޅު ހޯދަމުން ދިޔަ އަލީޝާ، އެހެން މީހުންްގެ ނަޒަރުތަކަކަށް ނުވިސްނިއެވެ. ވިސްނުނަސް އަޅައިނުލީ ކަންނޭންގެއެވެ. ޑިޕާޗާ ކުރިމައްޗަށް ގޮސް އެތާ ހުރި ސްޓާފް ކައިރިން އީތަންއަށް ގޮވައިދިނުމަށް އެދުނީ އެއީ ދަންނަ ރަށުކުއްޖަކަށް ވީތިއެވެ. އަލީޝާއާއި އީތަން ރަށުގައި ނަން މަޝަހޫރުކަން ނަސީބެކެވެ. އެހެންނޫންނަމަ ވަންނަންޖެހޭނީ ވަގަށެވެ. ފުލުހަށް ގެންދާނެކަން ޔަގީނެވެ.\n“ނެތް އީތަންއެއް އެތެރެއަކު.” ސްޓާފްކުއްޖާ އައިސް ބުންޏެވެ.\n“ނުވާނެ އެހެނެއް. މާލެދާ ފްލައިޓު ޑިލޭވިއެއްނޫންތަ ބާރަ ޖަހާއިރަށް. އަދި ބާރައެއް ނުޖަހައެންނު.” ފާރުގައި ހުރި ގަޑިއަށް ބަލައިލައިފައި އަލީޝާ ބުންޏެވެ.\n“އެކަމަކު ނެތް އީތަންއެއް.” އެކުއްޖާ ބުންޏެވެ.\n“އީތަންތަ ތި ހޯދަނީ؟” ދެންވެސް އަައީ އަލީޝާ ރަށު ކުއްޖެކެވެ. ކެބިން ކްރޫއެކެވެ. “އޭނަ ކާންދިޔަގޮތަށް އަދި ނާދޭ. އިރުކޮޅަކުން ފަލްއިޓަށް އަރަން ގޮވާނެ.”\nއަލީޝާ އެ ސޮރު އަތްދިއްކުރި ދިމާއަށް ދިޔައެވެ. އެތާންގައި ހުންނަ ރެސްޓޯރެންޓަށެވެ. ދެކޮޅު ބަލާފައި އަލީޝާ ރެސްޓޯރެންޓަށް ވަތްވަގުތު އީތަން ނުކުތީ އަނެއް ދޮރުންނެވެ. ދެމީހުންނަށް ދެ މީހުން ނުފެނެއެވެ.\nރެސްޓޯރެންޓުތެރެ ބެލުމަށްފަހު އީތަން ނުފެނުމުން އަލީޝާ ނުކުތެވެ. އީތަން އެ ނުކުތީ ހަމަ ދެންމެކަން ބުނާކަށް ދަންނަ މީހަކު އެ ރެސްޓޯރެންޓަކު ނެތެވެ. އަލީޝާ އަނެއްކާވެސް ގޮސް އެއާޕޯޓު ތެރެއަށް ވަނެވެ.\nޑިޕާޗާއަށް ވަންނަންދިޔަ އީތަން ބޯޑިންގ ޕާާސް ނަގަން ބެލިއިރު ވޮލެޓެއް ނެތެވެ. ރެސްޓޯރެންޓުގައި ބޭއްވުނު ހަނދާންވެގެން ދުއްވައިގަތެވެ. ނަމަވެސް އީތަންއަށް ހުއްޓެން މަޖުބޫރުވީ ތަންކޮޅެއް ދުރުގައި ހޭވައްޓާލައިފައި އީތަން ހޯދަމުންދިޔަ އަލީޝާ ފެނިފައެވެ.\n“އަލީޝާ؟…” އީތަންއަށް ކިޔައިލެވުނެވެ. ކިތަންމެ ދުރަކުންވެސް އޭނާއަށް އަލީޝާ ނޯޅޭނެކަން ޔަގީނެވެ. ފުޅާކޮށް ފެވުނު ހިނިތުންވުމާއިއެކު، ބާރުބާރަށް ގޮސް އަލީޝާ ގައިގައި ފަހަތުން ބައްދައިލިއެވެ. އަލީޝާއަށް ސިހިފައި ހަޅޭއްލަވައިގަނެވުނެވެ. މާ ބާރަކަށް ނޫނެވެ. އީތަން ދުރަށްޖެހިލިއެވެ. އަލީިޝާ ފަހަތަށް އެނބުރިފައި އީތަންއާއި ދިމާއަށް ދެބުމަ ގޮށްޖަހައިލިއެވެ.\n“އަ..އަ…އަލީޝާ؟!” އީތަން އަނގަ އޮރިކޮށްފައި ވަރަށް މޮޅު އެކްޓުގަނޑެއް ޖައްސައިލިއެވެ. އަދި ފަހަތައް ޖެހިލާފައި ގައި ފޮޅައިލިއެވެ. “ހީކުރީ މަގޭ އެކްސްކަމަށް. ސޮރީ. އެކަމަކު ކަލޭ ކީއްވެ ތެމިގެން ތިހިރީ؟ ވާރޭ ވެހުންތަ؟”\n“ކަލޭ އެކްސްއެއް ހުރޭތަ؟… ކީއްވެއޯ މަ ހޯދަން ތި އުޅެނީ މާ ވަރަކުން؟” އީތަންގެ ފަހު ސުވާލަށް ބީރުކަންފަތެއް ދީފައި އަލީޝާ އެއްސެވެ.\n“ކަލޭ ހޯދަންށޭ؟ ކާކު އުޅޭނީ؟” އީތަން ނޭންގޭކަމަށް ހަދާފައި ބުންޏެވެ.\n“ރާފިއު ބުނީ… އަޅާނުލާ. އެއޮއް ބާރަޖަހަނީ. ފްލައިޓަކަށް ނާރަންތަ؟”\n“އެގަޑި ހަމައެއް ނުވާނެ. މިހާރު ބާރަ ޖަހައިފި. ނުފުރުނީނު. ދެން ހިނގާ އަލުން ރަށަށް.” އީތަން ވަރަށް ހަމަޖެހިލާފައި ބުންޏެވެ. އޭނާގެ މޮޅު އެކްޓުގަނޑަށް އަލީޝާއަށް ޝައްކު ނުކުރެވެނީކީ ނޫނެވެ.\n“ދެން ކިހިނެތް ދަނީ؟ ލޯންޗެއް ނޯންނާނެ.” އަލީޝާ ބުންޏެވެ. އަލީޝާއަށް ބަލައިލި އީތަންގެ ދެލޯ ބޮޑުވެ މަޑުމަޑުން އަނގަ ހުޅުވިއްޖިއެވެ. އަލީޝާއަށްވެސް އެފަދައިން ދެލޮލާއި އަނގަ ތަންމިނަށް ބޮޑުކުރެވިއްޖެެއެވެ. ދަންވަރު އަނބުރައި ރަށަށް ދެވޭނެ ގޮތެއް ނޯންނާނެކަން ކުރިން ނުވިސްނުނުކަން ރޭކައިލުމުންނެވެ.\n“ކަލޭމެން ދެ މީހުން ހަންޑިއެއް ފެނިފަ ތިބޭހެން ތި ތިބީ ކީއްވެ؟” ކުރިން އަލީޝާއަށް ދިމާވި ކެބިންކްރޫ ކުއްޖާ އައިސް ދެ ކުދިންގެ މޫނު ކުރިމަތީ އަތް ހޫރައިލިއެވެ.\n“އޯ ކެބިން ކްރޫ.” އަލީޝާއަށް ބުނެވުނެވެ.\n“ރިލްވާން.” އޭނާ ބުންޏެވެ. އަލީޝާ ރިލްވާންއަށް ހާލަތު ކިޔައިދިނެވެ. ވަރަށް ހިތްހެޔޮކަމާއިއެކު ރިލްވާން އޭނާގެ ގޭގައި ހެނދުނުގެ ލޯންޗު އަންނަންދެން ތިބުމަށް ދައުއްވަތު ދިނެވެ.\n“އެންމެ ކޮޓަރިއެއް ހުރީ އެކަމަކު.” ގެއަށް ވަދެފައި ރިލްވާން ފާޑަކަށް ބުނެލިއެެވެ. “ތި މީހުން ރައްޓެހިވެގެންތަ…”\n“ނޫން!” ރިލްވާންގެ ޖުމުލަ ނުނިމެނީސް އަލީޝާ ބުންޏެވެ. ރިލްވާން ދެކޮނޑު އަރުވައިލިއެވެ. “ދެން އެކަކު ސޯފާގަ އޮވޭ.” އެހެން ބުނުމަށްފަހު ރިލްވާން ހުސް ކޮޓަރި ދައްކައިލިއެވެ. ކޮޓަރި މެދުގައި ސިންގަލް ގޮދަޑިއެއް ބާއްވާފައި އޮތެވެ. އެއްވެސް ކަަމަކަށް ބޭނުންވެއްޖިއްޔާ ގޮވާލާށޭ ކިޔާފައި ރިލްވާން އޭނާގެ ކޮޓަރިއަށް ވަނެވެ.\n“މަށަށް ސޯފާ.” ނަރު ގޮދަޑިގަނޑަށްވުރެ އަރާމު ސޯފާގައި އޮންނަން އަލީޝާ ބޭނުންވިއެވެ.\n“ނުވާނެ! މަށަށް ސޯފާ.” އީތަން ވަކި ގޮތްދޫކުރާނެ ހެއްޔެވެ؟ އަލީޝާ ސޯފާއާއި ދިމާއަށް ދުއްވައިގަތުމުން އީތަންވެސް ދުއްވައިގަތެވެ. ދެ މީހުންނަށް ސޯފާގައި އިށީންދެވުނީ އެއް ފަހަރާއެވެ. އެކަކުވެސް އަނެކަކު އޮށޯވެފައި ފައި ދެމިއަކަ ނުދިނެވެ. ދެކޮޅުގައި ފައިން ތަޅަތަޅައި ތިބީއެވެ.\nއިރުގެ ރަން ދޯދިތައް ދޮރުފޮތިގަނޑު ފާއްދައިލިއެވެ. ލޮލަށް އަލި އެޅުމުން ދެލޯ އިތުރަށް ބާރުކޮށްލި ނަމަވެސް ނިދިން ހޭލެވިއްޖެއެވެ. ބޯ ހިއްލައިލިއިރު ކަނދުރާއިން ނެގި ތޫނު ތަދަކުން އީތަންއަށް އަތް އަޅައިލެވުނެވެ. ރަނގަޅަށް ލޯ ހުޅުވައިލައިފައި ބަލައިލިއެވެ. ނިދުނީ ކުރުގެޅިގެން، ސޯފާގެ އަތްގަނޑުގައި ބޯ އަޅައިގެންނެވެ. ސޯފާގެ އަނެއްފަޅީގައި ބޯޅައެއްހެން ވަށްވެގެން ނިދާފައި އޮތް އަލީޝާއަށް އީތަން ބަލައިލިއެވެ. އަލީޝާގެ ބޯލާކޮޅުގައި ހުރި ދޮރުފޮތިގަނޑުން ކެހިފައިވީ ތަންކޮޅުން އަވި އެޅިފައިވީ ސީދާ އަލީޝާގެ މޫނަށެވެ. އީތަން ސޯފާގައި އިންގޮތަށް އިނދެ އަލީޝާއާއި ދިމާއަށް ގުދުވެލާފައި ދޮރުފޮތިގަނޑު ކަހައިލިވަގުތު އަލީޝާއަށް ލޯ ހުޅުވައިލެވުނެވެ. ފުރަތަމަވެސް ފެނުނީ ކިރިޔާ ގައިގައި ނުޖެހޭ ހިސާބުގައި ހުރަސްވެފައި އޮތް އީތަންއެވެ. އީތަންއަށް އެ އޮޮތްގޮތަށް އޮވެ އަލީޝާާއަށް ބަލައިލެވުނެވެ.\nވުމުން ހިތެއްގެ މިލްކުގައި 6\nMe first dhw😁😁💖💖💞💞😝😝..kiyaalaafa comment eh kohlaanan\nLooks like u r again jiji\nWowww 😻😻😘😘😜😜😛😛😍😝💖❤💞😁😉🙈😻..kiyamun dhiya iru manzaru thah kurimathyga sifavamun dhiya kahala..vrh habeys mi prt vx😀☺😊😶😶😌😍😍😛🙈🙈💞😎😎😄..Vrh vec interesting hisaabakun u nimmaaly vahtharu😂😂😂😁😁😁LY\nThat’s what I’m aiming for. Thnx jiji n ly more\nWhen next??this stry is awsm …..😍😍\nNxt prt maadhamaa thnx nau\nVrh salhi mi part vx….. kn irakun next part??\nThnk u nxt prt maadhamaa\nEhemm Ehemmm.. Eethan bro kada kameh nukuraathi..eirah sakaraai vaane..v salhi mi part as usual.. waiting4da next part\nMivareh neh hama masha allah… vvvvv curious dhn vaane gothakaa medhu… n mi part vs hama eh vana ehn part thah gothah… keep it up…\nma heehee avadhi..v obi hama.. comedy kamuge trophy dhey varuvey jinni ah… hua..magey ban’dah goh araafi…hhaha\nThnx cute lips hevvalevunyma ufaa vejje\nebain majaa thankolheh.. launch ah aran dhuvefa aiss fummaaly .. dhn vehtuny moodhah..e gadi neihtha phn .. gaimu themeyne.. dhn anehkha launch huhtigen .. launch in fummaalamun kahppi ah phn dhiny ehah baahvan…ephn hifaagen dheveyneynun.. i am so confused.. vaane ehche vefathaa onnany ehaairu.. dhnanehkha phn mi beyh v …dhn hama bunely..\nVedhaane ehnu water proof phone akah vx😂😂😂😂\nI didn’t think of that😲 let’s just sayephone akee eh faharu fenuga jehuneema ok vaa dhe faharu fenuga jehuneema ok nuvaa kahala water proof phone ekey\nHeii jinni ❤❤😻..kury prt thakah reply kohlahchey nge😊😁\nAsl varah reethi…mifaharu ehaa kureh noon 👍👏\nThnx mifaharu hama dhigukoh liyevunee varah liyaa hithun


Verikamu Ge Nizaamu Iru Iru Kolhun Badhaleh Nukureveyne: Raees Maumoon - Vaguthu\nވެރިކަން ކުރުމުގެ ނިޒާމު އިރުއިރު ކޮޅުން ބަދަލެއް ނުކުރެވޭނެ ކަމަށް ކުރީގެ ރައީސް މައުމޫން އަބްދުލް ޤައްޔޫމް ވިދާޅުވެެއްޖެއެވެ.\nރައީސް މައުމޫން މިހެން ވިދާޅުވެފައި މިވަނީ ރާއްޖޭގެ ސަރުކާރު އުވާލައި ވެރިކަން ކުރުމުގެ ނިޒާމު ބަރުލަމާނީ ނިޒާމަކަށް ބަދަލުކޮށް ރައްޔިތުންގެ މަޖިލީހުން ސަރުކާރު ހިންގާ ގޮތަށް ބަދަލު ކުރުމަށް ރައީސް އިބްރާހިމް މުހައްމަދު ސޯލިހްއަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ހުށަހަޅުއްވާފައިވަނިކޮށެވެ.\nރައީސް މައުމޫން ކުރެއްވި ޓްވީޓެއްގައި ވިދާޅުވީ ރާއްޖޭގައި މިހާރު ވެރިކަން ކުރަމުންދާ ރިޔާސީ ނިޒާމަކީ ދިވެހި ރައްޔިތުންގެ ބޮޑު އަޣުލަބިއްޔަތުން 2007 ވަނަ އަހަރު ކަނޑައަޅާފައިވާ ނިޒާމެއް ކަމަށެވެ.\n"ވެރިކަމުގެ ނިޒާމު އިރުއިރު ކޮޅުން ބަދަލެއް ނުކުރެވޭނެ." ރައީސް މައުމޫން ކުރެއްވި ޓްވީޓްގައި ލިޔުއްވާފައިވެއެވެ.\nރާއްޖޭގައި ހިނގަމުން މިދާ ރިޔާސީ ނިޒާމަކީ ދިވެހި ރައްޔިތުންގެ ބޮޑު އަޣްލަބިއްޔަތަކުން ނިންމާފައިވާ ނިޒާމެއް. ވެރިކަމުގެ ނިޒާމު އިރުއިރު ކޮޅަކުން ބަދަލެއް ނުކުރެވޭނެ.\n— Maumoon Abdul Gayoom (@maumoonagayoom) April 19, 2021\nރައީސް ސޯލިހްއަށް ރައީސް ނަޝީދު ހުށަހަޅުއްވާފައިވަނީ 2023 ގެ ރިޔާސީ އިންތިޚާބު ނުބޭއްވުމަށެވެ. އަދި 2023 ވަނަ އަހަރުގެ ފެބްރުއަރީ މަހުގެ ތެރޭގައި ބަރުލަމާނީ ނިޒާމަކަށް ބަދަލުކޮށް 2024 ގެ މަޖިލީހުގެ އިންތިޚާބު ޖެހެން ދެން މަޖިލީހުން ސަރުކާރު ހިންގާ ގޮތަށެވެ. އަދި 2024 ގެ މަޖިލިސް އިންތިޚާބުގައި ބަރުލަމާނީ ނިޒާމަކަށް މަޖިލިސް އިންތިޚާބު ކުރުމަށެވެ.\nބަރުލަމާނީ ނިޒާމަކީ އަބަދުވެސް ރާއްޖޭގައި ބާއްވަން ރައީސް ނަޝީދު ބޭނުންފުޅުވާ ނިޒާމެވެ. 2007 ގައި ބޭއްވި ރައްޔިތުންގެ ފެންނަ ނުފެންނަ ވޯޓްގައި އެމްޑީޕީއާއި ރައީސް ނަޝީދު ތާއީދު ކުރައްވާފައި ވަނީ ވެސް ބަރުލަމާނީ ނިޒާމަށެވެ. ރައީސް މައުމޫން އާއި އެމަނިކުފާނު އޭރު ލީޑް ކުރެއްވި ޑީއާރުޕީގެ އިތުރުން ބައެއް އެހެން ޕާޓީތަކުން ވެސް ތާއީދު ކުރީ ރިޔާސީ ނިޒާމަކަށެވެ.\n2007 ގައި ބޭއްވި އެ ވޯޓްގައި ރައްޔިތުންގެ 60 އިންސައްތަ ވޯޓުން ރާއްޖޭގައި ބޭއްވުމަށް ކަނޑައެޅީ ރިޔާސީ ނިޒާމެވެ. އެކަމަކު އެ އިންތިޚާބެއް އެމްޑީޕީއިންނާއި ރައީސް ނަޝީދު ބަލައެއް ނުގަނެއެވެ. ރައީސް ނަޝީދު އަބަދުވެސް ވިދާޅުވާ ގޮތުގައި އެ އިންތިޚާބުގެ ނަތީޖާ ވަނީ އޮޅުވާލައިފައެވެ.\nއޭރު އެމްޑީޕީއިން ބަރުލަމާނީ ނިޒާމަށް ތާއީދު ކުރިޔަސް އެމްޑީޕީގެ މެންބަރުންގެ މެދުގައި މިއަދު މި ކަމުގައި ޚިޔާލު ތަފާތުވުންތަކެއް ވެސް އެބަ އުޅެއެވެ. ބައެއް މެންބަރުން ބަރުލަމާނީ ނިޒާމެއް ގެންނަން ވަކާލާތު ކުރައްވާއިރު ބައެއް މެންބަރުން ގެންދަވަނީ ރިޔާސީ ނިޒާމުގެ ދިފާއުގައި ވާހަކަ ދައްކަވަމުންނެވެ.\nއޭޕްރީލް 19, 2021 13:11\nރައީސް ސޯލިހައް އާއިލާއިން ތަރިކަ މުދާބަހާގެން ލިބިފަ ހުރި މުދާ ގަނޑެއްތޯ...؟ ނޫނީ ސިއްކަ ފަރާތުން ވާރުތަވި މުދާގަނޑެއްތޯ....؟ ނޫނީ ކެނެރީގެއިން ލިބުނު ރަސްކަމެއްތޯ...؟\nއޭޕްރީލް 19, 2021 13:39\n2007 ގަ ޔާމީނު ތާއީދު ކުރީ ކޮންކޮޅަކަށްކަން ޖަހާލަން ކެރޭނެތަ؟\nއޭޕްރީލް 19, 2021 14:02\nބަރުލަމާނީ ނިޒާމުގައި ހުރިހާބާރެއް މަޖިލީހަށް! އެހެންކަމުން3ބާރުވަކިވެފައިވާ ނިޒާމެއް ދެނެއްނޯނާނެ، ބޭރުގެ ނުފޫޒުން މެމްނަރުންނަށް ރިޝްވަތުދީ ގަނެލުންވާނީ ފެންމެޓަޔަށް އެކަން ނުކުރެވިގެން ނަށީދު އުޅެނީ، ނަށީދަކީ ބޮދުވަޒީރު، މަޖުލީސް ރައިސް ، ޖޭއެސްސީގެ ރައީސް، ޕޮލިސް ކޮމިޝަންގެ ރައީސް. ނަށީދު މަގުމަތީގަވެސް ، ނަޝީދު އެލެކްޝަންތެރޭގަވެސް، ނަޝިދު ބްލާބްލާ .. ނަޝީދަކީ ބޮޑް ޖޯކެއް. އެދުމުންފުރިފައިވާ.\nކީއްވެ ބަދަލު ނުވާންވީ. މިހާރުވެސް މި އުޅެނީ ރިޔާސީ ސޯަޓެއްގަ ބަރުލަމާނީ ފަތި ޖަހައިގެން ލައިގެން. އިރު އިރު ކޮޅާ ދެ އިނގިލި ކުރިން ހިފާފަ ބަރުލަމާނީ ފަތި އެބަޖެހޭ ހެޔޮވަރު ކޮއްލަން ފޫކޮޅު ގަ ޖެހޭވަރުން.e\nއޭޕްރީލް 19, 2021 14:16\nކާފާ މި ޤައުމުގެ ބޮޑު އަޣުލަބިއްޔަތު މީހުން ލަދީނީ މީހުންގެ ފަހަތުގަ ހުރީމަ ތޯ މަނިކުފާން ތި ހުންނެވީ ޝަނާކިޔަން ކޮށްކޯ ފުޅު ޖަލަށްލާފަ، ކާފަ ވެސް މިހާރު މާ ގޮތްކުޑައީ،\nގައުމު ހަލާކު ކޮއް ސުންނާ ފަތި ކުރާއިރު ވެސް އަނގަތަކުން ނުބުނޭ އެކަމަކު ވެރިކަމޭ ބުނާއިރަށް ހޭބަލި ގބޯ\nއޭޕްރީލް 19, 2021 19:19\nހަމަ ސީދާ ފިރުއައުނު މިއުޅޭ އަންނިމީ


ޤައުމީ އިދާރާތައް އުވާލުމުން އެތަންތަނަށް ހުށަހެޅިފައިހުރި މައްސަލަތަކަށް ވާނީކިހިނެތް؟ | Landhooinfo\nއުވިދިޔަ ސަރުކާރުން ، ރައީސުލްޖުމްހޫރިއްޔާއަށް ލިބިދޭ ޚާއްޞަ ބާރުގެ ދަށުން އުފައްދަވާފައިވާ ޤައުމީ އިދާރާތައް މިދިޔަބުރާސްފަތި ދުވަހުގެ ނިޔަލަށް މިވަނީ މިހާރުގެ ސަރުކާރުން އުވާލައްވާފައެވެ.\nޤައުމީ އިދާރާތައް އުވާލެއްވުމުން މިވަނީ އެތަންތާނގައި ތިއްބެވި މުވައްޒަފުންވެސް އެބޭފުޅަކު ނިސްބަތްވެ ލައްވާ ރަށެއްގެ ކައުންސިލް އިދާރާގެ މުވައްޒަފުންގެ ގޮތުގައި ވަކިގޮތެއް ހަމަޖެހެންދެން ހަމަޖައްސަވާފައެވެ. އެހެން ނަމަވެސް އެތަންތަނަށް ހުށަހެޅި އަދި ވަކި ޖަވާބެއް ނުލިބި ހުރި މައްސަލަތަކާއި، އެތަންތަނުން ބަލަންފަށާފާ މުޅިން ނުނިމި ހުރި މައްސަލަކާއި އަދި އެތަންތަނުން ބައްލަވާނެކަމަށް މެސެޖް ފޮނުވާފައި ނުވަތަ ވަކިތާރީޚުތަކެއް ހަމަޖައްސަވާފައި ހުރި މައްސަލަތަކަށް ވާނީ ކިހިނެތްބާއޭ މިއީ މިއަދު އަޅުގަނޑުމެން ފަދަ މާބޮޑު މައުލޫމާތެއް ލިބިފައި ނުވާ ބައެއްގެ ހިތުގައި އުފެދެމުން ދާނެ ސުވާލު މާކެއްކަން ކަށަވަރެވެ.\nހަމަގައިމުވެސް މިފަދަ މައްސަލަތަކާއި ގުޅުންހުރި ނުވަތަ ނިސްބަތްވާ ބޭފުޅުންނާއި، އެފަދަ މުވައްސަސާ ތަކުން މިކަމާ ފިކުރުކުރައްވާނެއެވެ. އެހެނީ ޤައުމީ އިދާރާތައް އުވާލުމުގެ ކުރިންވެސް އަދި އުވާލެއްވުމުގެ ފަހުންވެސް ކުރިން މިދެންނެވި ހެން އެއްވެސް ކަމެއްގައި ޤައުމީ އިދާރާގެ ބަދަލުގައިވެސް ނުވަތަ އެފަދަ ހާލަތެއްގައިވެސް ގުޅާލާނެ ނަމްބަރެއްހާ ހިސާބުވެސް އަދި މިވަނީ ނިލިބިއެވެ. މިއީ އަސްލު ކަމުގެބާވަތަށް ބަލާއިރު ކަންބޮޑުވާންޖެހޭ ކަމެކެވެ.\nއެކިއެކި މުވައްސަސާ ތަކަށް ވަޒީފާ ހަމަޖެއްސުމާއި، އައުޓްސޯސް ކުރުންފަދަ މުހިއްމު މަރުހަލާތައް ހިނގަހިނގާ ހުރި މިދަނޑިވަޅުގައި ޤައުމީ އިދާރާތައް މިއުވާލެއްވީ އަޅުގަނޑު ޤަބޫލު ކުރާގޮތުގައި އެކަމުގެ ވަގުތު އަދި ނުޖެހެނީހެވެ. ދަންނަވަން މިއުޅޭ ވާހަކައަކީ ޤައުމީ އިދާރާ އުވާލުމުގެ ކުރިން ކުރަން ޖެހޭ މުހިއްމު ކަންކަން އަދި އަޅުއްވަން ޖެހޭ މުހިއްމު ފިޔަވަޅުތަކާއި، ނިންމަންޖެހޭ ބޮޑެތި ނިންމުތައް އަދި މިވަނީ ނުނިމިއެވެ.\nޙަޤީޤަތުގައި މިކަންކަމަށް ގޮތެއްނިންމާ އަމުރު ކަނޑައަޅާ ހެދުމުގެ ބާރުލިބިގެންވާ ޤައުމީ އިދާރާތަކުގެ ބެލެނިކަން ބަލަހައްޓާ ފަރާތަކީ ހޯމް މިނިސްޓްރީއެވެ. އަޅުގަނޑު ޤަބޫލު ކުރާގޮތުގައި މިފަދަ ބޮޑުކަމެއް ނިންމާ އިރު ހޯމް މިނިސްޓްރީން މިކަންކަމަށް ވިސްނާލެއްވުމަކީ ވަރަށް މުހިއްމުކަމެކެވެ.


Incom tax nagan Ibu vaudhuve vadaigenfi\nއިންކަމް ޓެކްސް ނަގަން އިބޫ ވައުދުވެވަޑައިގެންފި\nއިންކަމް ޓެކްސް ނަގާނީ މުއްސަނދިންގެ އަތުން\nމިނިވަން ޓެކްސް އެޕީލް ޓްރިބިއުނަލެއް ގެންނާނެ\nވިސިލްބްލޯއަށް ހާއްސަ ގާނޫނެއް ހަދާނެ\nމިއަދު އިބޫ ބޭއްވި ޕްރެސް ކޮންފަރެންސްގެ ތެރެއިން: އިންކަމް ޓެކްސް ނަންގަވާނެ - މުހައްމަދު އަފްރާހް | އަވަސް\nމުއްސަނދިންގެ އަތުން އިންކަމް ޓެކްސް ނެގުމަށް ގިނަ ބަޔަކު އެދެމުން ދަނިކޮށް އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ މިއަދު އެކަމަށް ވައުދުވެވަޑައިގެންފި އެވެ.\nއިންކަމް ޓެކްސް ނެގުމުގެ ވާހަކަތައް އެކި ފަހަރު މަތިން ދައްކާފައިވީ ނަމަވެސް މިހާތަނަށް އެކަން އެއްވެސް ސަރުކާރަކުން ކޮށްފައެއް ނުވެ އެވެ. އެކަން އިއުލާން ކުރުމުގެ ގޮތުން މިއަދު އިބޫ ދެއްވި ހާއްސަ ނޫސް ކޮންފަރެންސެއްގައި ވިދާޅުވީ، ދައުލަތަށް ލިބޭ އާމްދަނީ އިން ރައްޔިތުންގެ އަސާސީ ހިދުމަތްތައް ފުއްދެން ޖެހޭނެ ކަމަށެވެ.\nހަމަ އަގުގައި މަސައްކަތްތައް ކުރާނަމަ ކޮންމެ ރަށެއްގައި ނަރުދަމާ އާއި ފެނުގެ ނިޒާމް އަދި ބަނދަރުތައް ހުންނާނީ ހެދިފަ ކަމަށް އިބޫ ވިދާޅުވި އެވެ. އިބޫ ވިދާޅުވީ، ފުދުންތެރި ދައުލަތަކަށް އެންމެ މުހިންމު ކަމަކީ ހަރުދަނާ ޓެކްސް ނިޒާމެއް ކަމަށެވެ. އެމްޑީޕީއިން ތައާރަފްކުރި ޓެކްސް ނިޒާމް މިހާރު ވަނީ ފުރިހަމަ ކުރަންޖެހިފައި ކަމަށް އިބޫ ވިދާޅުވި އެވެެ. އެކަން ފުރިހަމަ ކުރެވޭނީ އިންކަމް ޓެކްސް ނަގައިގެން ކަމަށް އިބޫ ވިދާޅުވި އެވެ.\n"މުއްސަނދިންނާއި ފަގީރުންގެ ފަރަގު ކުޑަކުރުމަށް އިންކަމް ޓެކްސް ނެގުމަކީ އަޅުގަނޑުމެން އަބަދުވެސް ވަކާލާތު ކުރަމުން އައި ކަމެއް، 2011 ވަނަ އަހަރު ފަރުދުންގެ އާމްދަނީއިން ޓެކްސް ނެގޭ ބިލް ވެއްދުނު، މިހާރު ޖަޒީރާ މެނިފެސްޓޯގައި ވެސް އެކަން ވާނީ ހިމެނިފައި،" އިބޫ ވިދާޅުވި އެވެ.\nއިބޫ ވިދާޅުވީ، ރައްޔިތުން ގެދޮރުވެރިކުރުވުމާއި ބޮޑެތި ބަލިތަކަށް ސަލާމް ޖެހުން ހުއްޓުވުމަށާއި ސާފު ބޯފެނާއި ނަރުދަމާގެ ހިދުމަތް ލިބުމަށާއި ފޯރުންތެރިކަން ކުޑަ އާއިލާތަކަށް އެހީތެރިކަން ފޯރުކޮށްދިނުމަކީ ދައުލަތަކުން ކުރަންޖެހޭ ކަމެއް ކަމަށެވެ. އެކަންކަން ކުރެވޭނީ ޓެކްސްގެ ނިޒާމް ފުރިހަމަކޮށްގެން ކަމަށެވެ.\n"އެހެންވެ އަޅުގަނޑުމެންގެ ވެރިކަމެއްގައި އިންކަމް ޓެކްސް ތައާރަފްކުރެވިގެން ދާނެ، އެކަން އަޅުގަނޑުމެން ކުރާނީ ރަނގަޅަށް ދިރާސާކުރުމަށްފަހު އެކަމާ ގުޅޭ ހުރިހާ ފަރާތްތަކާ ވަރަށް ރަނގަޅަށް މަޝްވަރާ ކުރެވި އެއަށްފަހުގަ،" އިބޫ ވިދާޅުވި އެވެ.\nއިބޫ ވިދާޅުވީ، އިންކަމް ޓެކްސް ނެގޭނީ ފުދުންތެރިކަން ހުރި މީހުންގެ އަތުން ކަމަށާއި ކަނޑައެޅޭ ވަކި މިންވަރަކަށްވުރެ މަތިން އާމްދަނީ ލިބޭ މީހުންގެ އަތުން ނެގޭ ޕްރޮގްރެސިވް ޓެކްސްއަކަށް އެ ޓެކްސް ވާނެ ކަމަށެވެ. އެކަމާ ގުޅޭ ތަފްސީލްތައް އޭނާގެ ވެރިކަމެއްގައި ގާނޫނެއްގެ ސިފައިގައި ލިޔެވިގެން ދާނެ ކަމަށް ވިދާޅުވި އެވެ.\nމީރާއިން މިހާރު ވެސް ނާޖައިޒު ފައިދާ ނަގަމުންދާ ކަމަށާއި ނާއިންސާފުން ޖޫރިމަނާތައް ކުރާކަން ފާހަގަކުރައްވަމުން އިބޫ ވިދާޅުވީ އޭނާގެ ސަރުކާރެއްގައި މީރާއިން ނާއިންސާފުން ކުރަމުންދާ ކަންކަން ގާނޫނަށް ބަދަލު ގެނެސްގެން ވިޔަސް ބަދަލު ކުރައްވާނެ ކަމަށެވެ. އަދި މީހުންނަށް އިތުބާރު ކުރެވޭ ތަނަކަށް މީރާ ހަދާނެ ކަމަށްވެސް ވިދާޅުވި އެވެ.\n"އެގޮތުން މީރާގެ ބޯޑާއި އޮފިޝަލުން ސީދާ ރައްޔިތުންގެ މަޖިލީހަށް ޖަވާބުދާރީކުރުވޭނެ، އާންމު ވިޔަފާރިތަކާއި ފަރުދުންގެ މައުލޫމާތުތައް ރައްކާތެރިކޮށް އެ މައުލޫމާތުތައް ނާއިޖު ގޮތުގައި ސިޔާސީ ބޭނުމަށް ބޭނުން ކުރުން ހުއްޓުވުމަށް މީރާގެ އޮފިޝަލުން ޖަވާބުދާރީ ކުރެވޭ ގޮތް ހަދާނަން،" އިބޫ ވިދާޅުވި އެވެ.\nއިބޫ ވަނީ މިނިވަން ޓެކްސް އެޕީލް ޓްރިބިއުނަލެއް ގާއިމް ކުރައްވާނެ ކަމަށް ވެސް މިއަދު ވިދާޅުވެފަ އެވެ.\nބޮޑު އީދާ ދިމާކުރައްވައި މީޑިއާޔާ ބައްދަލު ކުރައްވައި އިބޫ އިތުރަށް ވިދާޅުވީ، ސަރުކާރުން ކޮރަޕްޝަނާއި މަގާމުގެ ނާޖައިޒު ބޭނުންކުރުން ހުއްޓާލުމުން ދައުލަތް މުއްސަނދި ވާނެ ކަމަށެވެ. އޭނާގެ ސަރުކާރެއްގައި ކޮރަޕްޝަން ހުއްޓުވުމަށް ވަރަށް ބޮޑު ސަމާލު ކަމެއް ދެއްވާނެ ކަމަށެވެ.\n"ކޮރަޕްޝަން ހުއްޓުވުމަކީ އަޅުގަނޑުމެންގެ އެންމެ މުހިންމު ސިޔާސަތު، ކޮރަޕްޝަން ހާމަކުރާ ފަރާތްތަކަށް ގާނޫނީ ރައްކާތެރިކަން ލިބެން އެބަޖެހޭ، ކޮރަޕްޝަން ހާމަކުރާ ފަރާތްތަކަށް ރައްކާތެރިކަން ލިބިދޭ ވިސިލްބްލޯ ޕްރޮޓެކްޝަން އެކްޓް ގާނޫނެއްގެ ގޮތުގައި ރައްޔިތުންގެ މަޖިލީހުން އިރާދަކުރެއްވިއްޔާ އަޅުގަނޑުމެން ފާސްކުރާނަން،" އިބޫ ވިދާޅުވި އެވެ.\nއިބޫ ވަނީ އެމްއެމްޕީއާރްސީގެ ބޮޑު ހިޔާނާތް ހާމަކުރި ގާސިމް އަބުދުލްކަރީމް ނުހައްގުން އެތައް އަދަބުތަކެއް ދީފައިވާކަން ފާހަގަކުރައްވާފަ އެވެ. އިބޫ ވިދާޅުވީ، ގާސިމް ފަދަ ފަރާތްތަކަށް ގާނޫނުން ރައްކާތެރިކަން އޭނާގެ ސަރުކާރެއްގައި ދެއްވާނެ ކަމަށެވެ. އެކަމަށް ހާއްސަކޮށް ވިސިލްބްލޯވާޒް ހިމާޔަތް ކުރެވޭނެ ގާނޫނެއް ހައްދަވާނެ ކަމަށް ވިދާޅުވި އެވެ.


Audit reportun dhakkanee corruption, ekamaku himeynun! | Mihaaru\nރިޕޯޓް / ހައުސިން މިނިސްޓްރީ\nއޮޑިޓް ރިޕޯޓުން ދައްކަނީ ކޮރަޕްޝަން، އެކަމަކު ހިމޭނުން!\nއިސްލާމީ މަރުކަޒުގެ މާބްލް ޖެހުމުގެ މަސައްކަތް ކުރަނީ: ބައެއް މަސައްކަތްތައް ހައުސިން މިނިސްޓްރީން ކޮށްފައި ވަނީ މާލިއްޔަތު ގާނޫނާ ހިލާފަށް ކަމަށް އޮޑިޓް ރިޕޯޓުގައި ބުނޭ. --ފޮޓޯ: މިހާރު\nއުމްރާނީ ތަރައްގީ އަށް މި ސަރުކާރުން ކަނޑައެޅި ވައުދުތައް ފުއްދުމުގައި ހައުސިން މިނިސްޓްރީގެ ސްޕީޑު އަވަހެވެ؛ މިހާތަނަށް ނިންމާފައި ހުރި މަސައްކަތްތަކާއި ކުރިއަށްދާ މަޝްރޫއުތަކަށް ބަލާއިރު މިކަމަކާ ދެބަސްވެވޭކަށް ނެތެވެ. އެކަމަކު މައްސަލައަކީ މި މަސައްކަތްތަކުގެ ތެރެ އަށް ވެސް ކަންބޮޑުވާން ޖެހޭ މިންވަރަށް ކޮރަޕްޝަންގެ މޫތައް ފެތުރިފައި ވުމެވެ.\nއޮޑިޓަ ޖެނެރަލް ހަސަން ޒިޔަތު މީގެ ހަފުތާއެއްހާ ދުވަސް ކުރިން ނެރުއްވި ހައުސިން މިނިސްޓްރީގެ 2014 ވަނަ އަހަރުގެ އޮޑިޓް ރިޕޯޓުގައި އެކަންކަން ވަނީ ތަފްސީލްކޮށްދެއްވައިފަ އެވެ.\nދައުލަތުގެ ބަޖެޓުން މިނިސްޓްރީ އަށް ކަނޑައެޅި ފައިސާ ހޭދަކުރުމުގައި މާލިއްޔަތު ގާނޫނާއި ގަވާއިދަށް ބެލުމެއް ނެތެވެ. ދަރުބާރުގެ ކުއްޔަށް ދީގެން ދައުލަތަށް ލިބެން ޖެހޭ ފައިސާތައް ވަނީ ނުލިބި އެވެ. ތިޖޫރީގެ ހިސާބު ވެސް ބަލަހައްޓާފައެއް ނުވެ އެވެ.\nދައުލަތުގެ ބަޖެޓުން ހަރަދުކުރާ ވަރަށް ބޮޑު ޕަސެންޓެއްގެ މަޝްރޫއުތައް ހިންގަނީ ހައުސިން މިނިސްޓްރީގެ ތެރެއިން ކަމަށް ވާއިރު، އެ މިނިސްޓްރީގެ އޮޑިޓުން ފާހަގަވެފައި ވަނީ ވަރަށް ސީރިއަސް، އަދި ކަންބޮޑުވާން ޖެހޭ މައްސަލަތަކެކެވެ. މިކަމުގައި ރައްޔިތުންނަށް ޖަވާބުދާރީވާން ޖެހުނު ނަމަވެސް ހައުސިން މިނިސްޓްރީ އޮތީ "ހިމޭނުންނެ"ވެ.\nއޮޑިޓަ ޖެނެރަލްގެ ބައެއް ކަންބޮޑުވުންތައް:\n- ހަތް ރަށެއްގެ މަގު ހަދަން ގަވާއިދާ ހިލާފަށް 120 މިލިއަން ރުފިޔާ ބަޔަކަށް ދިނުމާއި ބަޖެޓުގައި ހިމަނާފައި ނުވާ ޕްރޮޖެކްޓަކަށް 12 މިލިއަން ރުފިޔާ ހަރަދުކޮށްފައިވުން.\n- ދަރުބާރުގެ ކުއްޔަށް ދީގެން 2014 ގެ ނިޔަލަށް ދައުލަތަށް ލިބެން ޖެހޭ 1.5 މިލިއަން ރުފިޔާ ހޯދާފައި ނުވުން.\n- މިނިސްޓްރީގެ ތިޖޫރީގައި ހުންނަން ޖެހޭ ފައިސާގެ ސައްހަ އަދަދު ކަށަވަރު ނުކުރެވުން.\n- އެއްބަސްވުން ތައްޔާރުނުކޮށް، މާލިއްޔަތު ގަވާއިދާ ހިލާފަށް 500،000 އަށް ވުރެ ގިނަ ރުފިޔާ ހަރަދުކޮށްފައިވުން.\n- ސިވިލް ސާވިސްގެ ގަވާއިދާ ހިލާފަށް މުވައްޒަފަކު ގެންގުޅެ، މުސާރަ އާއި އެހެނިހެން އެލަވަންސްގެ ގޮތުގައި 52،000 އަށް ވުރެ ގިނަ ރުފިޔާ ހަރަދުކޮށްފައިވުން.\n- އެ މިނިސްޓްރީ އަށް ކަނޑައެޅި ބަޖެޓުން ހަރަދުކުރި ގޮތާއި ލިބުނު އާމްދަނީ އާއި ހަރަދުގެ ހިސާބު މާލިއްޔަތު ގާނޫނާ އެއްގޮތަށް އޮޑިޓް އޮފީހަށް ހުށަހަޅާފައި ނުވުން.\n- މިނިސްޓްރީގެ ހަރު މުދަލާއި ހަރު މުދަލުގެ ރެކޯޑުތައް ގަވާއިދާ އެއްގޮތަށް ބަލަހައްޓާފައި ނުވުން.\nމި ކަންކަން އިސްލާހުކުރަން ދިން ލަފާގައި ވެސް އޮޑިޓަ ޖެނެރަލްގެ އެންމެ ބޮޑު އެއް ކަންބޮޑުވުމެއްގެ ގޮތުގައި ފާހަގަކުރައްވާފައި ވަނީ ހައުސިން މިނިސްޓްރީގެ މާލީ ބަޔާންތައް އެ އޮފީހަށް ހުށަނާޅާ މައްސަލަ އެވެ. ތަކުރާރުކޮށް އެދިގެން މިދިޔަ އަހަރު ވެސް މާލީ ބަޔާން ހުށަހަޅާފައި ނުވާއިރު 2012 ވަނަ އަހަރާއި 2013 ވަނަ އަހަރު ވެސް މާލީ ބަޔާން ހުށަހަޅާފައި ނުވާ ކަމަށް އޮޑިޓަ ޖެނެރަލް ވިދާޅުވެފައިވެ އެވެ.\nހައުސިން މިނިސްޓްރީގެ ބެލުމުގެ ދަށުން މަޖީދީ މަގު އަލުން ހަދާފައި: އުމްރާނީ ތަރައްގީގެ ގިނަ މަޝްރޫއުތަކެއް ހައުސިން މިނިސްޓްރީން ހިންގާއިރު، އެ މިނިސްޓްރީން މާލިއްޔަތު ގާނޫނާ ހިލާފުވުމަކީ ސީރިއަސް މައްސަލައެއްގެ ގޮތުގައި އޮޑިޓް އޮފީހުން ދެކޭ. --ފޮޓޯ:މިހާރު\nއޮޑިޓް ރިޕޯޓުގައި އޮޑިޓަޖެނަރަލް ލަފާ ދެއްވާފައި ވަނީ ދައުލަތަށް ލިބެން ޖެހޭ ފައިސާ ހޯދުމަށެވެ. އެއީ ގާނޫނުގައި ވެސް ލިއެފައި އޮންނަ ގޮތެވެ. އެކަމަކު ސުވާލަކީ، އޮޑިޓަ ޖެނެރަލް އެންގެވިއަސް ގަވާއިދާ ހިލާފަށް ހަރަދުކޮށްފައިވާ އެ ފައިސާ ދެން ހޯދާނީ ކިހިނެއް ހެއްޔެވެ؟\nއޮޑިޓް އޮފީހުގެ މެނޭޖަ ޓެކްނިކަލް މުހައްމަދު ނަސީމް "މިހާރު" އަށް އިއްޔެ ވިދާޅުވީ ހައުސިން މިނިސްޓްރީގެ އޮޑިޓުން ފާހަގަވެފައި ވަނީ ވަރަށް ސީރިއަސް މައްސަލަތަކެއް ކަމަށެވެ. އެހެންވެ ރައްޔިތުންގެ މަޖިލީހުގެ މާލިއްޔަތު ކޮމިޓީ އާއި ފިނޭންސް މިނިސްޓްރީގެ ތެރެއިން، އެ އޮންނަ އުސޫލާ އެއްގޮތަށް ހައުސިން މިނިސްޓްރީން ޖަވާބުދާރީވާނެ ކަމަށް އުންމީދު ކުރައްވާ ކަމަށް އޭނާ ވިދާޅުވި އެވެ.\n"ދައުލަތުގެ ބަޖެޓުގެ ކެޕިޓަލް ހަރަދުގެ ވަރަށް ބޮޑު ބައެއް މި ގެންދަނީ ހައުސިން މިނިސްޓްރީގެ ތެރެއިން. ރާއްޖޭގެ ތަރައްގީ އަށް ހިންގާ އުމްރާނީ ތަރައްގީގެ ގިނަ މަސައްކަތްތައް ހިންގަނީ އެ މިނިސްޓްރީން. މިގޮތަށް އެފަދަ މުހިންމު މިނިސްޓްރީއަކުން މިސް މެނޭޖްމަންޓްކޮށް ކަންތައް ހިންގާ ނަމަ އެއީ މި ތަރައްގީގެ މަޝްރޫއުތައް ވެސް ލަސްވާނެ ކަމަށް،" ނަސީމް ވިދާޅުވި އެވެ.\n"އޭގެ މާނަ އަކީ ރައްޔިތުންނަށް ތަރައްގީގެ މަޝްރޫއުތަކުން ލިބޭ ފައިދާއެއް އެ ލިބެން ޖެހޭ އަވަސް މިނެއްގައި ނުލިބޭނެއޭ. ދޯހަޅިކޮށް ހިންގާ ކަންތައްތަކުން ގެއްލުން ރައްޔިތުންނަށް ވާނެއޭ."\nއޭނާ ވިދާޅުވީ ސަރުކާރުގެ އޮފީހެއްގެ މުވައްޒަފުންނަށް މިސާލަކަށް މަދުން މުސާރަ ދެވުމުން، ޖެހިގެން އަންނަ މަހު ބަޖެޓުގެ ތެރެއިން އެކަން އެޖެސްޓް ކުރެވުނަސް، ބިޔަ މަޝްރޫއުތަކަށް ހަރަދުކުރާ ފައިސާ ދޯހަޅިކޮށް ހަރަދު ކުރުމުން، ލިބޭނެ ގެއްލުން އިންތިހާ އަށް ބޮޑުވާނެ ކަމަށެވެ.\n"އޭގެ ނަތީޖާ އަކީ އެކަމާ ގުޅިގެން ރައްޔިތުންނަށް ހަގީގީ ފައިދާ ނުލިބުން،" ހައުސިން މިނިސްޓްރީގެ އޮޑިޓުން ފާހަގަވި ކަންތައްތައް ވަރަށް ސީރިއަސްކަން ފާހަގަކުރައްވަމުން ނަސީމް ވިދާޅުވި އެވެ.\nކޮރަޕްޝަންގެ މައްސަލަތަކަށް ޖަވާބުދާރީ ނުވުމާއި ކަމާ ގުޅޭ އިދާރާތަކުން ފިޔަވަޅު ނޭޅުމަކީ ކުޑަ ކަމެއް ނޫނެވެ؛ އޮޑިޓް ރިޕޯޓުން ކިތަންމެ ބައިވަރު މައްސަލަތަކެއް ވެސް ފެންމަތިކުރެވިދާނެ އެވެ. އެކަމަކު މުހިއްމީ ކޮރަޕްޝަން ހުއްޓުވަން ފިޔަވަޅު އެޅުމެވެ.\nހައުސިން މިނިސްޓަރު އެންޓި ކޮރަޕްޝަން ކޮމިޝަން ކޮރަޕްޝަން ހައުސިން މިނިސްޓްރީ އޮޑިޓާ ޖެނެރަލް ކުރީގެ މިނިސްޓަރު ޑރ. މުހައްމަދު މުއިއްޒު އޮޑިޓާ ޖެނެރަލް އޮފީސް އޮޑިޓް ރިޕޯޓް\n39 ކޮމެންޓް, 92 ރިއެކްޝަންސް\nމި ތަނުގައި މުށި ޖަހާ މިތަނުން ދުއްވާ ތަކެތި ނުދުއްވާ ގޮތަށް ހެދުމުން ދަތުރުކުރަން ޖެހެނީ މާލެވަށާލާފަ ނަމަވެސް މުށިތައް ހަލާކުވިޔަސް މުށި ޖެހުމުގެ ބޭނުން އެބަ ފުދޭ އެއީ މުޒާހަރާކުރުމަށް މިސަރަހައްދަށް މީހުން ވަނަ ނުދިނުން\nކޮބާތަ މައްސަލައަކީ. ތީ ހުރިހާ ސަރުކާރެއްގައިވެސް ކިރާ ކަމެއް. ޑިމޮކްރެޓިކް ބޯޑް އަޅުވަަގެން ތިބި މީހުންވެސް ވަރަށް ފާޅުގައި ކޮށް ނިންމާފައި އޮތް ކަމެއްތީ.\nއެހެންވެ ރައްޔިތުންގެ މަޖިލީހުގެ މާލިއްޔަތު ކޮމިޓީ އާއި ފިނޭންސް މިނިސްޓްރީގެ ތެރެއިން، އެ އޮންނަ އުސޫލާ އެއްގޮތަށް ހައުސިން މިނިސްޓްރީން ޖަވާބުދާރީވާނެ ކަމަށް އުންމީދު ކުރައްވާ ކަމަށް އޭނާ ވިދާޅުވި އެވެ. މިއޮތީ މިކަން ނިމިފައެއްނޫންތޯ.\nޖެހީމާބުލް ރެނދުލީ ތަށިމުށީގަ\nއޮޑިޓް ރިޕޯޓުން ދައްކަނީ ކޮރަޕްޝަން، އެކަމަކު ހިމޭނުން! ކޮރަޕްޝަން ހުއްދަވީމަ ދެން މަޑުން ނުތިބެ ފުމެނެގުމަކީ، ފޫނެތް ފަޔަށް ފެންފުރުންކަހަލަ ކަމެއް ނޫންތޯ.\nކޮރަޕްޝަން ހުއްޓުވުމައް ރައްޔިތުން ހޭލުންތެރި ބަޔަކައް ވާންޖެހޭކަމުގަ ދެކެން! އަތުގަ އޮންނަނީ މިޒަމާނުގެ އެއްމެ ތޫނުފިލި ފޯނު އެކަމަކު އެއްވެސްކަމެއް ބުއްދިން ވިސްނާލުމެއްނޯވޭ! އިހައްދުވަހު ދެމަފިރިއަކު އެއްތަނެއްގަ މަރުވެފަ ތިއްބަފެނުމަވެސް ބުނަނީ ހާދަރީތި މަރެކޭ ހަމަ ހީވަނީ ނިދާލާފަ ތިހެނޭ ! ރައްޔަތުންގެ ތިޖޫރިން އެތައްބިލިއަން ފައިސާއެއް ގެއްލި، ތިޖޫރި ބަލަހައްޓަން ހަވާލުވެގެން އުޅޭމީހުންގެ އެކައުންތަކުން އެތައްބައިވަރު ފައިސާފެނި އެކަމާ އެއްވެސް ސުވާލެއް ނުއުފައްދަ ތިބުމަކީވެސް ހަމަޖާހިލުކަން ކަމުގަދެކެން!\nއަސްލު ކޮރަޕްޝަން/ވައްކަން ގިނަވެގެން މިއުޅެނީ އިކޮނޮމިސްޓެއްގެ ކުލަޖެހިގެން އުޅޭ އިކޮނޮގޭނޭމިސްޓެއް ހުރުމުން. އަތުޖެހުނުހާ އެއްޗެއް ކަޓެއްލާފަ ވިއްކާލުން ކަމަކީ.\nދޫތައް ހިމޭންވެފައެވެ. ގަލަންތައް ހުއްޓިފައެވެ. ނޫސްތައް ނުދެނެހުރި ޙާލުގައެވެ. ކެމެރާތަކުގެ ފޯކަސް ގެއްލިފައެވެ. އެނގުނަސް ނުދެނެހުރި މީހުންނެވެ. ކަމެއް ނުކުރިޔަސް ނަންފުޅު ރީތިކުރުމާއި ޚުޝާމަދު ކުރުމުގައި އަވަދިނެތިއުޅޭ މީހުންނެވެ. ތިޖޫރީ ހުރިތާނގައި ވަޅުގަނޑެއް ހުއްޓަސް، އެއީ ހައިބަ ބޮޑު ތިޖޫރީއެއް ކަމުގައި ރައްޔިތުންނަށް ދެއްކުމަށް އަވަދިނެތި އުޅޭ މީހުންނެވެ. ކުރާނީ ކީއްތޯއެވެ. ހިޓްލަރުގެ ދުވަސްވަރު ގަންނަން ޖެހިފައިވާ ބިރަށްވުރެ ބޮޑު ބިރަކާ ކުރިމަތިވެ، ޙައްޖާޖު ބުނު ޔޫސުފަށްވުރެ އަނިޔާވެރި ވީމާ ދެން ވާނެ ހައެތި ވީއެވެ. އަދި 2018ގެ ވޯޓުވެސް މިހާރުގެ ރައީސަށް ދޭށެވެ. އެހެނީ ޤައުމު މިވަނީ އެމަނިކުފާނަށް ދަރަނިވެރިވެފަޔޯލައެވެ.\nހައުސިންގް މިނިސްޓްރީގެ އޮޑިޓް ރިޕޯރޓްގައި އެއޮތީ އެއީ ސިޔާސީ މަގާމް ތަކުގައި ތިބި މީހުން ކުރަން ޖެހޭނެ ކަންކަމެއް ނޫނެވެ. އެއީ އަކީ އެއްގޮތަކަށް ވެސް ސިޔާސީ މަގާމް ތަކުގައި ތިބި މީހުން ކުރަން ޖެހޭނެ ކަމެއް ނޫނެވެ. އެއީ ސިވިލް ސާރވެންޓުން ޒިންމާ ނަގަން ޖެހޭނެ ކަންކަން ކަން އެއޮތީ ފެންނާން އޮޑިޓް ރިޕޯރޓް އިން ވަަރަށް ސާފުކޮށް ފެންނާން އެވެ.\nމުއިއްޒުއަށް ޖަލުގެ ކުޑަގޮޅިތައް އިންތިޒާރުކުރާހެން ވަރަށް ހީވޭ އެބަ. އަދީބުގެ ގޮޅިއާ ޖެހިގެން އިންގޮޅި އެބަ ހުސްވޭ. ބުރިޖު ހަދާ ނިމުމާއެކީ މުއިއްޒު ގެއްލޭނެކަން ޔަގީން.


Covid report: 1300 testun positive 18\nސާމްޕަލް ނެގުމުގައި ހަރަކާތްތެރިވާ ސިއްހީ އޮފިޝަލުންތަކެއް: މިއަދު ޕޮޒިޓިވްވީ 18 މީހުން -- އަހުމަދު އަޝްހާދު އަބްދުﷲ (ޖެރީ) | އަވަސް\nމިއަދުގެ މިހާތަނަށް ކޮވިޑް-19 އަށް ޕޮޒިޓިވްވެފައި ވަނީ 18 މީހުން ކަމަށް އެޗްޕީއޭއިން ބުނެފި އެވެ.\nއެޗްޕީއޭއިން ބުނީ މިދިޔަ 24 ގަޑިއިރު 1386 ޓެސްޓެއް ކޮށްފައިވާ ކަމަށެވެ. ޕޮޒިޓިވްވީ 18 ސާމްޕަލެވެ. ގިނައީ ބިދޭސީންނެވެ. 18 މީހުންގެ ތެރެއިން ހަތް މީހުންނަކީ ދިވެހިންނެވެ. ދެން ހިމެނެނީ ބަންގަލްދޭޝްގެ 11 މީހުންނެވެ. މިއަދު ޕޮޒިޓިވްވީ 18 މީހުންނާއެކު ރާއްޖޭގެ އަދަދު ވަނީ 2,400 އަށް އަރާފައެވެ.\nކޮވިޑަށް 52،962 މީހުން ޓެސްޓްކޮށްފައިވާއިރު މިހާތަނަށް މި ބަލީގައި 10 މީހަކު ވަނީ މަރުވެފަ އެވެ. ކޮވިޑްގެ އެންމެ ފަހުން މީހަކު މަރުވީ ރޭ ގައެވެ. ރޭ މަރުވެފައިވަނީ 92 އަހަރުގެ މީހެކެވެ. އޭނާއަކީ ދަރުމަވަންތަ ހޮސްޕިޓަލްގައި ގާއިމްކޮށްފައިވާ ކޮވިޑް ސެންޓަރުގައި ފަރުވާ ހޯދަމުންދިޔަ މީހެކެވެ.\nކޮރޯނާ ވައިރަސް ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު\nކޮވިޑް: 55 ޕޮޒިޓިވް، ނަންބަރު 14،885 އަށް\nކޮވިޑް: 65 މީހުން ޕޮޒިޓިވްވި ދުވަހެއް


Iss gaazee Huzaifa High court ge fandiyaaru kamah ayyan kuranee | Mihaaru\nހައި ކޯޓުގެ ފަނޑިޔާރު ކަމަށް އިސްގާޒީ ހުޒައިފާ އައްޔަން ކުރަނީ\nއިސްގާޒީ ހުޒައިފާ އާއި ޖޭއެސްސީގެ ރައީސް ހިސާންއާ އެކު: ހައި ކޯޓުގެ ބެންޗަށް އިސްގާޒީ ހުޒައިފާ އައްޔަންކުރަން ވަނީ ނިންމާފައި -- ފޮޓޯ/ޖޭއެސްސީ\n23 ޖޫން 2022 - 12:33\nހައި ކޯޓުގެ ފަނޑިޔާރު ކަމަށް ފެމިލީ ކޯޓުގެ އިސްގާޒީ ހުޒައިފާ މުހައްމަދު އައްޔަން ކުރަން ނިންމައިފި އެވެ.\nހައި ކޯޓުގެ ފަނޑިޔާރުން ބެންޗުން ހުސްވެފައިވާ ތިން މަގާމުގެ ތެރެއިން އެއް މަގާމަށް ކުރިމަތިލާން ހުޅުވާލުމުން ކުރިމަތިލެއްވީ ހުޒައިފާގެ އިތުރުން ވަކީލެކެވެ.\nޖުޑީޝަލް ސާވިސް ކޮމިޝަން (ޖޭއެސްސީ) އިން މިއަދު ނެރުނު ބަޔާނެއްގައިވަނީ ހައި ކޯޓުގެ ފަނޑިޔާރު ކަމަށް ހުޒައިފާ އައްޔަން ކުރަން ނިންމީ އޭނާއަކީ "ހައިލީ ރެކޮމެންޑެޑް" ބޭފުޅެއްކަމަށް ވާތީ އެ ކޮމިޝަންގެ އިއްޔެ ބޭއްވި ޖަލްސާއިން ކަމަށެވެ.\nއިސްގާޒީ ހުޒައިފާއަކީ 2007 ވަނަ އަހަރު ރާއްޖޭގައި ފަނޑިޔާރު ކަމަށް ފުރަތަމަ އައްޔަންކުރި އަންހެން ދެ ބޭފުޅުންގެ ތެރެއިން އެއް ބޭފުޅާ އެވެ. އޭރުއްސުރެން ފެށިގެން އޭނާ މަސައްކަތް ކުރެއްވީ ފެމިލީ ކޯޓުގަ އެވެ. އެ ކޯޓުގެ އިސްގާޒީ ކަމަށް އޭނާ އައްޔަންކުރީ މިއަހަރު ކުރީކޮޅެވެ.\nހައި ކޯޓުގެ ބެންޗުން މަގާމެއް ހުސްވީ އެ ކޯޓުގެ ފަނޑިޔާރު އަލީ ސަމީރު އިސްތިއުފާ ދެއްވުމުންނެވެ. އަދި މަގާމުން ވަކިކުރަން ޖޭއެސްސީން މަޖިލީހަށް ފޮނުވުމުން އިސްތިއުފާ ދެއްވި ފަނޑިޔާރަކާއި މަޖިލީހުން ފާސްކޮށްގެން މަގާމުން ހައި ކޯޓުގެ ފަނޑިޔާރުކަމުން ވަކިކުރި ދެ ބޭފުޅުންގެ މަގާމު އަދިވެސް ހުސްކޮށް އެބައޮތެވެ.\nފަނޑިޔާރުން ހައި ކޯޓް ފެމިލީ ކޯޓު ހުޒައިފާ މުހައްމަދު ފަނޑިޔާރުން އައްޔަންކުރުން\nއަނެއްކާ ވައްހާބީ ސަލަފީން މިރޭ ތާލިބާން ދިދަ ހިފައިގެން މުޒާހަރާ ނުކުރާނެބާ ! އެމީހުން ކުރިން ބުނަމުން ދިޔައީ އަންހެނުން ގާޒީކަންކުރުމަކީ 'ބޮޑު ހަރާމް' ކަމެކޭ!\nހެހެހެ އިޢުލާނު ކުރިއިރުވެސް އެނގޭ ހުޒޭފާ ނަގާނެކަން. ހިސާންއާ އެއް ޓީމެއް. ދެން ނަގާނީވެސް އަންހެނެއް.\nޝުކުރު ﷲ އާ އަޅާ ބަލާއިރު ހުޒައިފާ ތައުލީމީ ގޮތުން ނާއި ތަޖްރިބާގެ ގޮތުން މާ ކުރީ ގައި އުޅެނީ. އެއްވެސް ނުފޫޒެއް ނެތް . ޙުޒައިފާ ހައި ކޯޓުގެ ބެންޗަށް އައުން މިހާރުވެސް މާ ލަސްވެއްޖެ.\nބަލަ ނުފޫޒު ނެތްކަން އެނގޭނު މީހަކު ކުރިމަތި ނުލީމަ. ހުޒައިފާ ކުރިމަތި ލީ ލިބޭނެކަން އެނގޭތީ. އެހެން ބަޔަކު ކުރިމަތި ނުލީ ނުނަގާނެކަން އެނގޭތީ. ހުޒައިފާ ދެރަވެގެން ނޫން މައްސަލައަކީ ބޭނުން ބަޔަކު ޕިންޕޮއިންޓްކޮށް ނަގާތީ


ވިމެންސް އެވޯޑްސްގެ މީޑިއާ ދާއިރާގެ އެވޯޑް ނައުހާ އަށްMikal News\nވިމެންސް އެވޯޑްސްގެ މީޑިއާ ދާއިރާގެ އެވޯޑް ނައުހާ އަށް\n25 ޖުލައި 2019, 7:53 |\nޕޮރޮފެޝަނަލް އެންޑް ކެރިއަރ ވިމެންސް އެވޯޑްސް 2019ގެ މީޑިއާ ދާއިރާގެ އެވޯޑް ފުވައްމުލަކު ރަންދާން ނައުހާ އިބްރާހިމް (ނައު) ހޯދައިފިއެވެ.\nޓީވީއެމް އިން ޕްރެޒެންޓަރ އެއްގެ ގޮތުގައި މީޑިއާގެ ކެރިއަށް ފެއްޓެވި ނައު ވަނީ ވޭތުވެދިޔަ 13 އަހަރު ދުވަހުގެ ތެރޭގައި ޓީވީއެމްގެ މަގުބޫލް ޝޯއެއް ކަމަށްވާ “ފިލްމީ އުދަރެސް” ޕްރޮގުރާމްގެ 100 އަށް ވުރެ ގިނަ އެޕިސޯޑް ހުށަހަޅުއްވާފައެވެ. މީގެ އިތުރުން ރާއްޖެ ޓީވީގެ ޕްރެޒެންޓަރެއްގެ އިތުރުން ނޫސްވެރިއެއްގެ ގޮތުގައި ގިނަ ޕްރޮގުރާމްތަކެއް ހުށަހަޅުއްވާފައި ވެއެވެ. އެގޮތުން ރާއްޖޭގައި މިހާތަނަށް ބޭއްވުނު އެންމެ ބޮޑު ސިޔާސީ މުޒާހަރާ ކަމަށްވާ މޭޑޭގެ މުޒާހަރާ ކަވަރު ކުރުމުގައި ރާއްޖެ ޓީވީ އިން އިސްކޮށް ހަރަކާތްތެރިވެފައި ވަނީ ނައުހާ ކަން ފާހަގަ ކުރެވެއެވެ. އަދި 2012 ވަނަ އަހަރު ފެބްރުއަރީ މަހު ހިގާދިޔަ ސިޔާސީ ހަމަނުޖެހުންތައް ކަވަރ ކުރުމުގައި ނޫސްވެރިއެއްގެ ގޮތުގައި ގިނަ މަސައްކަތްތަކެއް ކޮށްފައިވާ ކަން ފާހަގަ ކުރެވެއެވެ.\nރާއްޖެއިން ބޭރުގެ ގިނަ ފިލްމީ ތަރިންނާއި އަދި މުނިފޫހި ފިލުވުމުގެ ދާއިރާގެ ގިނަ ތަރިންތަކަކާއި ގިނަ އަދަދަކަށް އިންޓަވިއު ކޮށްފައިވާ ނައު ފާހަގަ ކުރެވިފައި ވަނީ ބެލުންތެރިންގެ މަގުބޫލް ޕްރެޒެންޓަރެއްގެ ގޮތުގައެވެ. އޭގެ އިތުރުން ނައު ވަނީ ރާއްޖެ ޓީވީގެ ޚަބަރާއި މައުލޫމާތު ޕްރޮގުރާމްގެ އިތުރުން ސިޔާސީ ބައެއް ޕްރޮގުރާމްތައް ވެސް ހުށަހަޅާފައެވެ.\nނައު މަތީ ތައުލީމް ހާސިލްކޮށްފައި ވަނީ ބިޒްނަސް މެނޭޖްމަންޓްގެ ދާއިރާގެ އިތުރުން ހިއުމަން ރިސޯސް ދާއިރާއިން، ޔޫކޭ މިޑް ސެކްސް ޔުނިވާސިޓީ (ކޮލަންބޯ) އިން ނާއި ކޮލަންބޯ އައިސީބީޓީ އިންނެވެ.\nފުވައްމުލަކު ރަންދާން ނައުހާ އިބްރާހިމް (ނައު) ހޯދި މިކާމިޔާބީ ފާހަގަކޮށް މިކަލް ނޫހުގެ މެނޭޖްމަންޓުންނާއި ކިޔުންތެރިގެ ފަރާތުން ނައު އަށް ވަރަށް ހޫނު މަރުހަބާއެއް ކިޔަމެވެ. މިނޫހުން އެދެނީ ފުވައްމުލަކު ފަޚުރުވެރިވާ ފަދަ އިތުރު ކާމިޔާބީތައް ލިބުމެވެ.


Majobooru Service charge - Natheejaa fenaane tha?\nރިސޯޓެއްގެ މުވައްޒަފުން ހިތްހަމަ ނުޖެހިގެން މުޒާހަރާ ކުރަނީ: ސާވިސް ޗާޖު ހަމަހަމައަށް ނުބެހުމަކީ މުވައްޒަފުންގެ ބޮޑު ޝަކުވާއެއް -- ފޮޓޯ: އަވަސް\nޓޫރިޒަމް ސިނާއަތުން އަބަދުވެސް ސާވިސް ޗާޖު ނަގަ އެވެ. އަދި ގިނަ ރިސޯޓުތަކުން ބަހަ އެވެ. ނަމަވެސް މިއީ މި ސިނާއަތުގައި އަބަދުވެސް އެންމެ ޝަކުވާ ބޮޑު އެއް މައްސަލަ އެވެ. އެހެންވެ ރިސޯޓު މުވައްޒަފުންނަށް ދޭ ސާވިސް ޗާޖުގެ މައްސަލަ ހައްލު ކުރަން ސަރުކާރުގެ ވިސްނުމަށް އައި ގޮތަކީ އެކަން މަޖުބޫރުކޮށް ގާނޫނެއް ލިއުމެވެ. އެހެންވެ އަވަސް އަރުވާލައިގެން ގެނައި ބަދަލާއެކު މި މަހުގެ އެއްވަނަ ދުވަހުން ފެށިގެން ޓޫރިޒަމް ހިދުމަތްދޭ ތަންތަނުން ސާވިސް ޗާޖުގެ ގޮތުގައި 10 ޕަސެންޓް ނަގަން ގާނޫނަކުން މިވަނީ މަޖުބޫރުކޮށްފަ އެވެ.\nމީގެ މާނައަކީ ސާވިސް ޗާޖު ނުނަގައިފިނަމަ އެ ބަޔަކު އެ ފެތެނީ ރަނގަޅު ގާނޫނީ މަޅި އަކަށެވެ. އެކަމަކު މަޖުބޫރު ކުރާ ސާވިސް ޗާޖުން ނަތީޖާއެއް ނެރެވޭނެ ހެއްޔެވެ؟ ސާވިސް ޗާޖު ނުދޭ ތަންތަނުން ސާވިސް ޗާޖު ނެގޭނެ ހެއްޔެވެ؟ މިކަން ބަލާނީ ކިހިނެއް ހެއްޔެވެ؟ މިއީ ވެސް އާއްމު އެހެން ބަދަލުތަކޭ އެއްގޮތަށް ފޫނެތް ފަޔަކަށް ފެން ފުރުން ފަދަ ކަމަށް ނުވާނެ ހެއްޔެވެ؟ ނޫނީ މިއީ ޓޫރިޒަމް މުވައްޒަފުންގެ ލޮލުގައި އެޅުވި އަނދުނެއް ހެއްޔެވެ؟\n"ސާވިސް ޗާޖު ނަގަން މަޖުބޫރު ކުރުމުން އަންނާނެ ބަޔަކު އެނގޭނީ ދުވަސްކޮޅެއް ފަހުން. އަދި ބުނަން ދަތި މިހާރު މި ފެންނަނީ [ޑިސެމްބަރު މަހު ސާވިސް ޗާޖު] އަކީ ސާވިސް ޗާޖު ނަގަން މަޖުބޫރު ކުރީމަ ފެންނަ އަދަދެއް ކަމަށް،" ޓޫރިޒަމް އެމްޕްލޯއިމަންޓް އެސޯސިއޭޝަން އޮފް މޯލްޑިވްސް (ޓީމް) ގެ ޖެނެރަލް ސެކެޓްރީ މައުރޫފު ޒާކިރު ވިދާޅުވި އެވެ.\nނިމިދިޔަ ޓޫރިޒަމްގެ ސީޒަން އަށް ބަލާނަމަ ރާއްޖޭގައި ހިންގާ ބޮޑެތި ޓޫރިޒަމް ބްރޭންޑް ތަކުން ރަނގަޅު ސާވިސް ޗާޖެއް ދީފައިވެ އެވެ. ބައެއް ތަން ތަނުން 3،000 ޑޮލަރު ނުވަތަ މިހާރު ޑޮލަރު މާރު ކުރާ ރޭޓުން ބަލާނަމަ ބައި ލައްކައެއްހާ ރުފިޔާގެ ބޮޑު ސާވިސް ޗާޖެއް ދިނެވެ.\nޓޫރިޒަމް މުވައްޒަފުންގެ ހައްގުތަކަށް ވަކާލާތު ކުރާ ޖަމިއްޔާ، ޓީމް އިން ވާހަކަ ދެއްކި މައުރޫފު ވިދާޅުވި ގޮތުގައި މި އަހަރު ސާވިސް ޗާޖު މަތިވުމުގެ މައިގަނޑު ސަބަބަކީ މުވައްޒަފުން މަދުވުމެވެ. އެހެންވެ ރިސޯޓު ތަކުން ބެހި އަދަދު މަތިވީ ކަމަށް ދެއްކީ އެވެ.\n"ބައެއް ރިސޯޓު ތަކުން މުވައްޒަފުން ނޯޕޭއަށް ފޮނުވާލި. އަދި ވެސް ބައެއް މުވައްޒަފުން ނުނެރޭ. މުވައްޒަފުން މަދު ވެސް ކުރި. އެހެންވެ މަދު މުވައްޒަފުންނާއެކު ހިނގި ދުވަސްވަރެއްގައި މިވަރުގެ ސާވިސް ޗާޖެއް މި ދެވުނީ. ހަގީގަތުގައި މިދިޔައީ ޓޫރިޒަމަށް އަންނާނެ އެންމެ ރަނގަޅު ދުވަސްވަރު،" މައުރޫފު ވިދާޅުވި އެވެ.\nއޭނާ ވިދާޅުވި ގޮތުގައި ރިސޯޓުތަކުން ނަގާ ސާވިސް ޗާޖު ރަނގަޅަށް ބަހާތޯ ޓީމުން ފާރަލާނެ އެވެ.\n"ކުދި ރިސޯޓު ތަކުން ވެސް ސާވިސް ޗާޖު ނަގާ. އެ ބަހާތޯ މިދަނީ ބަލަމުން،" މައުރޫފު ވިދާޅުވި އެވެ.\nބައެއް ރިސޯޓު ތަކުން ބޮޑު ސާވިސް ޗާޖެއް ދިންއިރު، ބައެއް ބޮޑެތި ގެސްޓްހައުސް ތަކުން ވެސް ސާވިސް ޗާޖު ދިނެވެ. މިފަދަ އެއް ތަނަކީ ކާނި ހޮޓެލްސް އެވެ. އެ ހޮޓަލުގެ ސީއީއޯ އަބްދުﷲ ނަޝީދު ވިދާޅުވީ ސާވިސް ޗާޖު ދޭތާ އަށް އަހަރު ވެއްޖެ އެވެ.\n"މިދިޔަ މަހު ވެސް މިތަނުގައި އުޅޭ 100 އެއްހާ މުވައްޒަފުންނަށް ކޮންމެ މީހަކަށް 3،500ރ. ސާވިސް ޗާޖަށް ލިބޭނެ. އަޅުގަނޑުމެންނަށް ރިސޯޓުތަކުގެ ގޮތަށް ޑޮލަރުން ބައި ލައްކަ ރުފިޔާ ނުދެވި ދާނެ. އެކަމަކު ސާވިސް ޗާޖު ދެމުން މި ގެންދަނީ،" އަބްދުﷲ ވިދާޅުވި އެވެ.\nމަޖުބޫރު ސާވިސް ޗާޖެއް ޓޫރިޒަމް ސިނާއަތުގެ ބޮލުގައި އަޅުވާފައިވާއިރު، ޓޫރިޒަމް ސިނާއަތުގެ ބައެއް ވިޔަފާރި ތަކަށް މިކަން ވަނީ މި ހާލަތުއި އޮތް ވޭނަކަށެވެ. އަދި މިހާރު ގެނެސްފައިވާ ބަދަލާއެކު ސާވިސް ޗާޖު ނަގަން ޖެހޭ ގޮތް "ސާފު ނުވާކަމަށް" އިންޑަސްޓްރީންގެ ބައެއް ފަރާތް ތަކުން ބުނެ އެވެ.\nކާނި އަބްދުﷲ ވިދާޅުވި ގޮތުގައި ބޮޑެތި ގެސްޓްހައުސް ތަކުން ސާވިސް ޗާޖު ނެގި ނަމަވެސް ކުދި ތަންތަނުން ނުނެގޭނެ އެވެ.\n"ކުދި ތަންތަނުން ސާވިސް ޗާޖު ނަގަން ފަށައިފިނަމަ ވިޔަފާރި ހަލާކު ވާނެ. އެ މީހުންނަށް އެކަމެއް ނުވާނެ. އަނެއްކާ ސާވިސް ޗާޖު މަޖުބޫރު ކުރުވާފައި މިއޮތީ ވެސް ގޯސް ހާލަތެއްގައި. ހާލަތަށް ބަލައި 2022 ޖެނުއަރީ އަށް ފަސްކޮށް ދިން ނަމަ ވަރަށް ރަނގަޅުވީސް،" އަބްދުﷲ ވިދާޅުވި އެވެ.\nސާވިސް ޗާޖު ނުދީފިނަމަ އަދަބު ބޮޑު\nމިހާރު އޮތް ގޮތުން ސާވިސް ޗާޖު ނުދީފިނަމަ ވަޒީފާ ދޭ ފަރާތް ބައި ލައްކަ ރުފިޔާއަށްވުރެ ބޮޑު ނޫން އަދަދަކުން ޖޫރިމަނާ ކުރުމުގެ ބާރު، ލޭބާ ރިލޭޝަންސް އޮތޯރިޓީ (އެލްއާރުއޭ) އަށް ލިބެ އެވެ. އަދި ޓޫރިޒަމް ވިޔަފާރިތަކުން ސާވިސް ޗާޖު ނުނަގާ ނަމަ ނުވަތަ މުވައްޒަފުންގެ މެދުގައި ހަމަހަމަކަމާއެކު ސާވިސް ޗާޖު ނުބަހާނަމަ ވަޒީފާ ދޭ ފަރާތްތައް 100،000 ރުފިޔާ އަށް ވުރެ ބޮޑުނޫން އަދަދަކުން ޖޫރިމަނާ ކުރެވޭނެ އެވެ.\nޓޫރިޒަމް ސިނާއަތުގައި މަސައްކަތް ކުރާ އިސް ބޭފުޅަކު ވިދާޅުވި ގޮތުގައި މަޖުބޫރު ކުރުވުމުން ނަގާފައި ދޭނެ އެވެ. އެކަމަކު ސާވިސް ޗާޖު ދޭން ޖެހޭނެ ގޮތާއި މިކަން ކުރާނެ ގޮތް މިހާރަށްވުރެ ސާފުކޮށް ދޭން ޖެހެ އެވެ.\n"މަޖުބޫރު ކުރުވިއަސް މިކަން ޑިފައިންއެއް ނުވޭ. ސާފެއް ނުވޭ. ހަމަ ގާނޫނަށް ބަދަލެއް ގެންނާއިރު އެބަޖެހޭ ދެކޮޅު ޖެހޭ ކަމަށް ވާން. ނިކަން ސާފުކޮށް އެނގެން ޖެހޭ މިކުރެވެނީ ކީއްކަން. މިސާލަކަށް ސަފާރީ އުޅަނދު ފަހަރު. ރާއްޖޭގެ 90 ޕަސެންޓް ސަފާރީ މި ހުންނަނީ މަހަކު 30،000 ނޫނީ 40،000 ޑޮލަރަށް ބޭރު މީހުންނަށް ކުއްޔަށް ދީފަ. ސުވާލަކީ ސަފާރީ ތަކުން ސާވިސް ޗާޖު ނަގަން ޖެހޭނީ ކުއްޔަށް ނެގި މީހާ ހޭ ނޫނީ އޮޑީގެ އޯނަރުހޭ. މިވެސް ސާފުވާ ކަމެއް ނޫން،" ވާހަކަ ދެއްކި އެއް ބޭފުޅަކު ވިދާޅުވި އެވެ.\nސާވިސް ޗާޖަކީ ދޭ ހިދުމަތުން ނަގާ އެއްޗެއް ހެއްޔެވެ؟ ނޫނީ ހަމަ ކޮންމެ ވިޔަފާރިއަކުން ވެސް ސާވިސް ޗާޖު ނަގަން ޖެހޭނެ ހެއްޔެވެ؟ މި ހަމައެކަނި ޓޫރިޒަމް ސެކްޓާ އިން ނަގަން މަޖުބޫރު ވަނީ ކީއްވެ ހެއްޔެވެ؟ ޓޫރިޒަމް މިހާރު އިންޑަސްޓްރީ އޮތް ގޮތުން ސާވިސް ޗާޖުގެ ފައިދާ ލިބޭނީ ދިވެހިންނަށް ހެއްޔެވެ؟\nޓޫރިޒަމް އިންޑަސްޓްރީ ބާއްވާފަ އެހެން ވިޔަފާރި ތަކުން ވެސް ސާވިސް ޗާޖު ނަގަ އެވެ. މާލޭގެ ބައެއް ރެސްޓޯރެންޓު ތަކުން ވެސް ސާވިސް ޗާޖު ނަގަަ އެވެ. އެހެންވީއިރު މި ތަންތަނުގެ މުވައްޒަފުންނަށް ސާވިސް ޗާޖު ލިބެން ނުޖެހޭނެ ހެއްޔެވެ؟\nރާއްޖޭގައި ސަފާރީ ދުއްވާތާ ގިނަ ދުވަސްވެފައިވާ ކުންފުންޏެއްގެ އިސްވެރިއަކު ވިދާޅުވި ގޮތުގައި ގިނަ ސަފާރީތަކުގެ މުވައްޒަފުންނަކީ މިހާރު ބިދޭސީންނެވެ. އެހެންވެ މި ސާވިސް ޗާޖުގެ ސަބަބުން ދިވެހިންނަށް ކުރާނެ އެއްވެސް ފައިދާއެއް ނެތެވެ.\n"އަޅުގަނޑުމެން ވާނެ ގިނަ އިން ދިވެހިން ގެންގުޅޭ ބަޔަކަށް. އެހެންވެ އަޅުގަނޑުމެންގެ ސްޓާފުންނަށް ރަނގަޅު ވާނެ. އެކަމަކު ގިނަ އުޅަނދު ފަހަރުގައި ގިނައީ ބިދޭސީން. އެހެންވެ މީގެ ފައިދާ ދާނީ ބޭރަށް،" ނަން ނުޖެހުމަށް އެދި ވިދާޅުވި އެވެ.\n"ޓޫރިޒަމް ރޭޝިއޯ މިއޮތީ 70 ޕަސެންޓް ބޭރު މުވައްޒަފުން. ދިވެހިންގެ 30 ޕަސެންޓް. ދިވެހިން ގިނަ ނަމަ ކިތަންމެހާ ވެސް ރަނގަޅުކަމެއް މިއީ. ދިވެހިން ގިނަނަމަ މިއީ ރިސޯޓުގެ ހިއްސާ ދިނުން ފަދަ ކަމެއް،" ސަފާރީ ވިޔަފާރީގައި އުޅޭތާ ގިނަ ދުވަސްވީ ވިޔަފާރިވެރިޔާ ވިދާޅުވި އެވެ.\nޓީމުން އިންތިޒާމު ކޮށްގެން ކުރިން ކަނޑުމަތީގައި ބޭއްވި އެއްވުމެއް -- ފޮޓޯ: ޓީމް\nސާވިސް ޗާޖު ނަގަން މަޖުބޫރު ކުރުވިއަސް އަދި ނުފުދެ އެވެ. އެކަން ކުރެވޭނެ ގޮތް ވެސް ސާފުކޮށް ބުނެދޭން ޖެހެ އެވެ. ނަމަވެސް މިހާރު އޮތް ގޮތުން މިކަން ރަނގަޅަށް ސާފެއް ނުވެ އެވެ.\nޓީމްގެ ސެކްރެޓަރީ ޖެނެރަލް މައުރޫފު ވިދާޅުވި ގޮތުގައި ސާވިސް ޗާޖު ނެގުން ފުރިހަމަ ކުރަން އިތުރު ގަވާއިދުތައް ބޭނުންވެ އެވެ. މިކަން ފުރިހަމަވާނީ އޭރުންނެވެ.\n"އިކޮނޮނިމިކް މިނިސްޓްރީ އާއި އެލްއާރުއޯ އިން ވެސް އެބަޖެހޭ މީގެ ގަވާއިދެއް ހަދަން. އޭރުން މި ފުރިހަމަވާނީ،" މައުރޫފު ވިދާޅުވި އެވެ.\nޓޫރިޒަމް މިނިސްޓްރީ އޮފް އިކޮނޮމިކް ޑިވެލޮޕްެމަންޓް ޓޫރިސްޓް އެރައިވަލް + މިނިސްޓްރީ އޮފް ޓޫރިޒަމް އިގްތިސޯދު ޑރ. އަބްދުﷲ މައުސޫމް ފައްޔާޒް އިސްމާއީލް ސާވިސް ޗާޖް


ސުންނަތުގެ ދިފާޢުގައި -3 – Shafeeu Abdullah\nސުންނަތުގެ ދިފާޢުގައި -3\n(ޤުރުއާނިސްޓުން ކަމަށް ދަޢުވާކުރާ ޖަމާޢަތުގެ ޝުބުހަ: ސުންނަތުގައި އިލާހީ ވަޙީއާއި އިރުޝާދެއް ނުވެއެވެ)\nމި ޢަދަދުގައި އަލިއަޅުވާނީ ސުންނަތަށް އިންކާރުކުރާ ޖަމާޢަތެއްކަމުގައިވާ “ޤުރުއާނިސްޓުން”ގެ އެންމެ ބޮޑު އެއް ޝުބުހައަށެވެ. އެއީ ޤުރުއާން ފިޔަވައި ކީރިތި ރަސޫލާ (ޞައްލަﷲ ޢަލަހި ވަސައްލަމް) އަށް އިލާހީ އެހެން ވަޙީއެއް ނުވަތަ އިރުޝާދެއް ލިބިފައިނުވާކަމަށް އެބައިމީހުން ބުނަމުންދާ ޝުބުހަ ނުވަތަ ދޮގު ދަޢުވާއެވެ. މި ދަޢުވާގެ ހަމައެކަނި މަޤްޞަދަކީ ސުންނަތާމެދު ޝައްކު އުފައްދާ، ސުންނަތަށް އިންކާރުކުރުމެވެ.\nޤުރުއާނިސްޓުން ކަމަށް ދަޢުވާކުރާ މީހުން (އަޅުގަނޑު މިބައިމީހުންނާ މުޚާޠަބުކުރާ ނަމަކީ އެންޓި-ޤުރުއާނިސްޓުން) ދެކޭގޮތުގައި ޤުރުއާން ފިޔަވައި ﷲ ގެ އެއްވެސް ހިދާޔަތެއް ނުވެއެވެ. ސުންނަތަކީ ހިދާޔަތުގެ މަގެއް ނޫނެވެ. އޭގައި އިލާހީ އިލްހާމުތަކާއި ޢިރުޝާދުތަކެއް ނުވެއެވެ.\nއެބައިމީހުން މި ދަޢުވާގެ ދޮގުކަން ޤުރުއާނުގެ އަލީގައި ﷲ ގެ ރަޙްމަތްފުޅުން ސާބިތުކޮށްދެވޭތޯ ބަލާނަމެވެ. އަދި ހަމައެއާއެކު ޤުރުއާނުގެ އިތުރުން އިލާހީ އިރުޝާދާއި އަމުރުފުޅުތައް ކީރިތި ރަސޫލާ (ޞައްލަﷲ ޢަލަހިވަސައްލަމް) އަށް ލިބިލެއްވިކަން ވެސް ﷲ ގެ އިރާދަފުޅުން ސާބިތުކޮށްދޭނަމަވެ.\nސޫރަތުލް ބަޤަރާގެ 143 އާޔަތަށް ބައްލަވައިލައްވާ:\nوَمَا جَعَلْنَا الْقِبْلَةَ الَّتِي كُنتَ عَلَيْهَا إِلَّا لِنَعْلَمَ مَن يَتَّبِعُ الرَّسُولَ مِمَّن يَنقَلِبُ عَلَىٰ عَقِبَيْهِ ۚ وَإِن كَانَتْ لَكَبِيرَةً إِلَّا عَلَى الَّذِينَ هَدَى اللَّهُ ۗ\n” އެއުރެންތިބި ފަރާތްނޫން އަނެއްފަރާތަށް އެނބުރިގަންނަ މީހުންނާއި (އެބަހީ: ދީނުން ބޭރުވެ މުރުތައްދުވާ މީހުންނާއި) ރަސޫލާއަށް ތަބަޢަވާ މީހުން، ތިމަންއިލާހު ހާމަކުރެއްވުމަށްޓަކައި މެނުވީ، އެ ޤިބުލައެއްގެ މަތީގައި ކަލޭގެފާނު އިހު ހުންނެވި ޤިބުލަ، ޤިބުލައެއް ކަމުގައި ތިމަން އިލާހު ނުލައްވަމެވެ. اللَّه ތެދުމަގު ދެއްކެވި ބަޔަކަށްމެނުވީ، އެކަންތައް އެއީ ކަށަވަރުންވެސް ބޮޑުވެގެންވާ ކަމެކެވެ.”\nމި އާޔަތުގައި އެވަނީ މުސްލިމުންގެ ފުރަތަމަ ޤިބުލަކަމުގައިވާ މަސްޖިދުލް އަޤްޞާ ޤިބުލައެއްކަމުގައި މާތް ﷲ ލެއްވިވާހަކައަށް ޢިޝާރާތްކުރައްވާފައެވެ. އަދި އެއީ މާތް ނަބިއްޔާ (ޞައްލަﷲ ޢަލަހި ވަސައްލަމް)އަށް އެކަމުގައި ތަބަޢަވަނީ ކޮންބައެއްތޯއާއި ފުރަގަސްދީ އިންކާރުކުރަނީ ކޮންބައެއްތޯ ބެއްލެވުމަށް ނޫން ގޮތެއްގައި އެކަން ނުލައްވާކަމުގައެވެ.\nނަމަވެސް އެޤިބުލައަށް ކުރިމަތިލުމަށް އެކަލޭގެފާނަށް މި އާޔަތް ބާވައިލެއްވުމުގެ ކުރިން މާތް ﷲ އަމުރުކުރެއްވިކަން މިއާޔަތުން ދޭހަކޮށްދެއެވެ. އެ އަމުރު ޤުރުއާނުން ފެންނާކަށް ނެތެވެ. މިކަމުން ދަލާލަތު ކޮށްދެނީ ކޮންކަމެއްތޯއެވެ؟ މިއިން ދަލާލަތުކޮށްދެނީ، އެ އަމުރު މާތް ﷲ ކުރައްވާފައިވަނީ ޤުރުއާން މެދުވެރިކުރައްވާފައި ނޫންކަމެވެ.\nސޫރަތުއް-ތަޙްރީމްގެ3ވަނަ އާޔަތަށް ބައްލަވައިލައްވާ:\nوَإِذْ أَسَرَّ النَّبِيُّ إِلَىٰ بَعْضِ أَزْوَاجِهِ حَدِيثًا فَلَمَّا نَبَّأَتْ بِهِ وَأَظْهَرَهُ اللَّهُ عَلَيْهِ عَرَّفَ بَعْضَهُ وَأَعْرَضَ عَن بَعْضٍ ۖ فَلَمَّا نَبَّأَهَا بِهِ قَالَتْ مَنْ أَنبَأَكَ هَٰذَا ۖ قَالَ نَبَّأَنِيَ الْعَلِيمُ الْخَبِيرُ\n” ނަބިއްޔާ، އެކަލޭގެފާނުގެ ބައެއް އަނބިކަނބަލުންގެ އަރިހުގައި (އެބަހީ: ޙަފްޞަތުގެފާނުގެ އަރިހުގައި) ވާހަކައެއް ސިއްރުން ވިދާޅުވިހިނދު ހަނދުމަކުރާށެވެ! ފަހެ، އެކަމަނާ އެވާހަކައިން (ޢާއިޝަތުގެފާނަށް) ޚަބަރު ކުރެއްވިހިނދު، އަދި اللَّه، އެކަލޭގެފާނަށް އެކަން ފާޅުކުރެއްވުމުން، އެވާހަކައިން ބައެއް އެކަލޭގެފާނު (އެކަމަނާއަށް) އަންގަވައި، އަނެއްބައި ނާންގަވައި ދޫކޮށްލެއްވިއެވެ. ފަހެ، އެކަމަނާއަށް އެވާހަކައިން އެކަލޭގެފާނު ޚަބަރު ކުރެއްވުމުން އެކަމަނާ ވިދާޅުވިއެވެ. ކަލޭގެފާނަށް މި ޚަބަރު ދިނީ ކާކުތޯއެވެ؟ އެކަލޭގެފާނު ވިދާޅުވިއެވެ. ތިމަންކަލޭގެފާނަށް އެ ޚަބަރު އެންގެވީ، މޮޅަށް ދެނެވޮޑިގެންވާ، ޚަބީރުވަންތަ ރަސްކަލާނގެއެވެ.”\nމިއާޔަތުގައި އެވަނީ ކީރިތި ރަސޫލާ (ޞައްލަﷲ ޢަލަހިވަސައްލަމް)ގެ އަނބިކަނބަލުންގެ މެދުގައި ދެކެވުނު ވާހަކައެއް މާތް ﷲ އެކަލޭގެފާނަށް އަންގަވާފައިވާ ކަމުގެ ވާހަކައެވެ. ނަމަވެސް، ޤުރުއާން އެއްކޮޅުން އަނެއްކޮޅަށް ބެއްޔަސް މި ޚަބަރު ޤުރުއާން މެދުވެރިކުރައްވައި އެކަލޭގެފާނަށް ދެއްވާފައިވާ އާޔަތެއް ނުފެންނާނެއެވެ. އެހެންކަމުން މި ޚަބަރު އެކަލޭގެފާނަށް ލިބިލެއްވީ ކިހިނަކުންތޯއެވެ؟ މިއިން ދަލާލަތުކޮށްދެނީ ޤުރުއާން ފިޔަވައި އިލާހީ ވަޙީ އެކަލޭގެފާނަށް ލިބިލެއްވިކަމެވެ.\nސޫރަތުލް ޤިޔާމަތުގެ 17 ވަނަ އާޔަތަށް ބައްލަވައިލައްވާ:\n” ހަމަކަށަވަރުން، އެ ޤުރުއާން ޖަމަޢަކުރެއްވުމާއި، އަދި އެ ޤުރުއާން ކިޔަވައިވިދާޅުވުމުގެ ކުޅަދާނަކަން ދެއްވުމަކީ، ތިމަންރަސްކަލާނގެއަށް އޮތްކަމެކެވެ.”\nމި އާޔަތުގައި މިވަނީ ޤުރުއާން ޖަމަޢަކުރައްވާ ތަރުތީބު ކުރެއްވުމަކީ މާތް ﷲ ގެ ޙަޟްރަތުންވާ ކަމެއްކަމުގައި ބަސްފުޅު ވަޙީކުރައްވާފައެވެ.\nޤުރުއާން ބާވައިލެއްވިފައިވަނީ، މިހާރު ޤުރުއާން މުޞްޙަފުތަކުން މިފެންނަ ތަރުތީބަކުން ނޫނެވެ. ޤުރުއާން ބާވައިލެއްވުނީ 23 އަހަރުގެ ދިގު މުއްދަތުގައި އެކި ދުވަސްވަރު އެކި އާޔަތްތަށް އެކި ސޫރަތް ސޫރަތުންނެވެ. ކޮންމެ އާޔަތެއްވެސް ބާވައިލެއްވުމުން، ރަސޫލާ (ޞައްލަﷲ ޢަލަހި ވަސައްލަމް) ގެ އަރިހުގައި ޤުރުއާން ލިޔުއްވާ ޞަޙާބީން ކައިރީގައި އެ އާޔަތް ތަރުތީބު ކުރައްވާނެ ގޮތް، އަދި އެ އާޔަތަކީ ކޮން ސޫރަތެއްގެ ކިތައް ވަނަ އާޔަތްކަން ބަޔާންކުރައްވާ، އެ ތަރުތީބުން ލިޔުއްވުމަށް އެކަލޭގެފާނު އަމުރުކުރައްވައެވެ.\nނަމަވެސް، ޤުރުއާން ޖަމަޢަކުރައްވާނެ ގޮތެއް ޤުރުއާނުން ފެންނާކަށް ނެތެވެ. މި ތަރުތީބު ކުރެއްވުން ފެންނާން އޮތީ ސުންނަތުންނެވެ. މިހަމައިން ތަރުތީބު ކުރެވިފައި އެވަނީ މަތީގައި އޮތް އާޔަތުގައިވާ ފަދައިން މާތް ﷲ ގެ އިލާހީ ވަޙީގެ ޒަރިއްޔާއިންނެވެ. އެހެންކަމުން، މިއިންވެސް ސާބިތުވަނީ އިލާހީ ވަޙީ ޤުރުއާން ފިޔަވައިވެސް އައިސްފައިވާކަމެވެ.\nސޫރަތުލް މާއިދާ 58 ވަނަ އާޔަތާއި ސޫރަތުލް ޖުމުޢާގެ9ވަނަ އާޔަތަށް ބައްލަވައިލައްވާ:\n” އަދި ތިޔަބައިމީހުން ނަމާދަށް ގޮވައިފިނަމަަ އެކަމަކީ ފުރައްސާރައެއް ކަމުގައްޔާއި، ކުޅިވަރެއް ކަމުގައި އެއުރެން ހަދަތެވެ. އެއީ، އެއުރެންނަކީ ހަމަކަށަވަރުންވެސް ނުވިސްނޭބަޔަކު ކަމުގައިވާތީއެވެ.” (މާއިދާ 58)\n” އޭ އީމާންވެއްޖެ މީސްތަކުންނޭވެ! ހުކުރުދުވަހު (ހުކުރު) ނަމާދަށް ގޮވައިލެވޭ ހިނދު ފަހެ، اللَّه ހަނދުމަކުރުމަށް (އެބަހީ: ޚުޠުބާ އަޑުއެހުމާއި، ނަމާދަށް) ތިޔަބައިމީހުން ހިނގައިގަންނާށެވެ! އަދި ވިޔަފާރިކުރުން ހުއްޓައިލާށެވެ! ތިޔަބައިމީހުން ދަންނަކަމުގައިވާނަމަ، އެގޮތް ތިޔަބައިމީހުންނަށް ހެޔޮކަން ބޮޑެވެ.” (ޖުމްޢަތް 9)\nމި ދެއާޔަތުންވެސް ނަމާދަށް ގޮވައިލުމަކީ ( ނުވަތަ ބަންގި ގޮވުމަކީ) މާތް ﷲ ޝަރުޢު ކުރައްވާފައިވާ ކަމެއްކަން ސާބިތުކޮށްދެއެވެ. ނަމަވެސް، ބަންޤި ގޮވާނީ ކޮންގޮތަކަށް ކަމެއް އަދި ކޮން ލަފުޒުތަކަކުން ކަމެއް ޤުރުއާނުގައި އަންގަވާފައިނުވެއެވެ. މިއާ ޚިލާފަށް ބަންޤިގޮވުމުގެ ހައިބަތާއި ލަފުޒުތައް ބަޔާންވެފައިއޮތީ ސުންނަތުގައެވެ. މިކަމުން ސާބިތުކޮށްދެނީ ކޮންކަމެއްތޯއެވެ؟ މިކަމުން ދަލާލަތުކޮށްދެނީ އިލާހީ އިރުޝާދާއި އަމުރުފުޅުތައް ޤުރުއާނުގެ ގޮތުގައި ނޫނަސް އައިސްފައިވާކަމެވެ.\nއިސްވެބަޔާންވެދިޔަ ޤުރުއާނުގެ އާޔަތްތަކަކީ މާތް ﷲ ގެ އިރުޝާދާއި އިލާހީ އަމުރުފުޅުތައް އެއިލާހުގެ ނަބިއްޔާއަށް ޤުރުއާނުގެ އިތުރުންވެސް ލިބިލައްވާފައިވާކަން ދަލާލަތުކޮށްދޭ އާޔަތްތަކެކެވެ. އެ އިލާހީ އިރުޝާދުތަކާއި އަމުރުފުޅުތައް ފެންނަން ހުރީ މާތް ނަބިއްޔާ (ޞައްލަﷲ ޢަލަހި ވަސައްލަމް) ގެ ސުންނަތުންނެވެ. އެހެންކަމުން، މި އާޔަތްތަކަކީ ޤުރުއާނިސްޓުންގެ ބާޠިލް ދަޢުވާތަކުގެ ދޮގުކަން އިރުގެ އަލިކަން ފަދައިން ހާމަކޮށްދޭ އާޔަތްތަކެކެވެ.\nސުންނަތުންވެސް މިކަމަށް ދަލީލުތައް ބައިވަރު ލިބެން އެބަހުއްޓެވެ. ނަމަވެސް، އަޅުގަނޑުމެން ޖަދަލު މިކުރަނީ ސުންނަތަށް އިންކާރުކޮށް ތިމަންމެން ޤާބޫލުކުރަނީ ހަމައެކަނި ޤުރުއާން ކަމަށް ދަޢުވާކުރާ ބަޔަކާ ކަމުގައިވާތީ، އެމީހުންގެ ދަޢުވާތަކާއި ޝުބުހަތަކަށް އެންމެ ރަނގަޅުވާނީ ޤުރުއާނުން ރައްދުދިނުމެވެ.\nޤުރުއާނިސްޓުން ކަމަށް ދަޢުވާކުރާ ބައިގަނޑު ބޭނުންވަނީ ހަމައެކަނި ޤުރުއާނަށް ތަބަޢަވާށެވެ. ނަމަވެސް، ޤުރުއާންވަނީ އެބައިމީހުންގެ މިޢަމަލުތަކުން ބަރީއަވެފައެވެ. ސަބަބަކީ ޤުރުއާނުގެ އެންމެ މުހިންމު ތަޢުލީމަށް އެބައިމީހުން ބޯލަބައިފައި ނުވާތީއެވެ. އެބައިމީހުންނަށް އޮޅުން އަރާފައިވާ ކަމެއްގައި ހިފައި، ސުންނަތަށް އިންކާރުކުރުމުގެ ސަބަބުން އެބައިމީހުން ވެފައިވަނީ ޤުރުއާނުގެ އެތަކެއް އާޔަތްތަކަށް އިންކާރުކުރާ ބަޔަކަށެވެ.\nވުމާއެކު، އެބައިމީހުން ދަޢުވާކުރާ ގޮތާ ޚިލާފަށް އެބައިމީހުންނަކީ ޤުރުއާނިސްޓުންނެއް ނޫނެވެ. އެބައިމީހުންނަކީ އެންޓި-ޤުރުއާނިސްޓުންނެވެ. ޙަޤީޤީ ޤުރުއާނިސްޓުންނަކީ ޤުރުއާނުގެ ތަޢުލީމް ފުރިހަމައަށް ޤަބޫލުކުރާމީހުންނެވެ. ކީރިތި ޤުރުއާނާއި މާތް ނަބިއްޔާ (ޞައްލަﷲ ޢަލަހި ވަސައްލަމް) ގެ ޠާހިރު ސުންނަތަށް ތަބަޢަވާ މުއުމިނުންނާއި މުސްލިމުންނަކީ ޙަޤީޤީ މާނައިގެ ޤުރުއާނިސްޓުންނެވެ.


Mikahala kameh dhimaavaanama baiveriyaaaai veehaaves kairivey! – Iru\nމިކަހަލަ ކަމެއް ދިމާވާނަމަ ބައިވެރިޔާއާއި ވީހާވެސް ކައިރިވޭ!\n” ތިއީ އަހަރެން ލޯބިވީ މީހާއެއްނޫން…އޭނަ ތިހެނެއް ނޫޅޭނެ..” މިއީ ބައެއް ހާލަތްތަކުގައި ލޯބީގެ ގޮތުން ގުޅިގެން އުޅޭ ކުދިންނާ ދިމާއަށް ބައިވެރިން ބުނެ އުޅޭ ޖުމްލަތަކެކެވެ. ކުއްލިއަކަށް ނޫނީ މަޑުމަޑުން ލޯބިވެރިޔާގެ މިޒާޖަށް އަންނަ ބޮޑެތި ބަދަލުތަކެއްގެ ސަބަބުން އެއީ ތިމާއަށް އެކަށީގެން ނުޥާ މިހެއްކަމަށް ބުނެ ދުރަށްވެސް ދެވެއެވެ.\nއެކަމަކު އެމީހަކަށް އެހެން ދިމާވީ ކީއްވެތޯ ބަލާ އެކަމުން ސަލާމަތްކޮއްދިނުމަކީ އެންމެ އިސްކަމެއް ދޭންޖެހޭނެ ކަމެވެ.\nތިރީގައި އެވަނީ ނަފްސާނީގޮތުން މީހަކު ބަލިކަށިވެއްޖެ ނަމަ އެމީހެއްގެ ފަރާތުން ފެންނާނެ ބައެއް އަލާމާތްތަކެވެ.\nމާބޮޑަށް ކަންތަށްތަކާ ހާސްވެ ކަންތަށްބޮޑުވުން\nއާއްމުކޮށް ދިރިއުޅުމުގައި ދިމާވާ ބައެއްކަހަލަ ކުދި ކުދި މައްސަލަތަކާވެސް ކުރިމަތިލާން އެހާލަތުގައި އުދަނގޫވެއެވެ. އަދި އަބަދުވެސް ތިމާއަކީ އެއްވެސް ކަމެއް ރަގަނޅަށް ކުރެވޭނެ މީހެއް ނޫންކަމަށްބުނެ ކޮންމެ ކަމެއްވެސް ދިމާވަނީ ތިމާގެ ސަބަބުންކަމަށްބުނެ ތަފާތު ގޮތްގޮތުން މައްސަލަ ގެނެސް އެމީހަކާ ގުޅުވަން މަސައްކަތްކުރާނެއެވެ.\nދިރިއުޅުން މަތިން ފޫހިވެ ކަންނެތްވުން\nކުރިން ވަރަށް ބޭނުންވެގެން އަމިއްލަ ހިތްހަމަޖެހުމަށް ކޮށްއުޅޭ ކަންތަށްތަށްވެސް ފޫހިކަންތަށްތަކަށްވެ ނުކުރަން އުޅޭނެއެވެ. އަދި އެކަނި ވަގުތު ހޭދަކުރުމާއި ކަމަކާ ނުލައި ރުއިން އިތުރުވާނެއެވެ. ކަންނެތްކަމާއެކު އަބަދުވެސް ކޮންމެސް ތަނެއްގައި އޮށޯވެ އޮތުން ގިނަވާނެއެވެ. އަދި އެންމެ ލޯބިވާމީހުންނާ ދުރުވެ އެމީހުންނަށް އަޅާލުން ކުޑަވާނެއެވެ. ހަޤީޤަތުގައި ޑިޕްރެޝަންގެ ސަބަބުން އެކަކުވެސް ތިމަންނާދެކެ ލޯބި ނުވެއޭ ހީވެ އޭނަގެ ސިކުޑިއަށް ކުރުވާ އުދަނގޫގެ ސަބަބުން އެހެން ދިމާވަނީއެވެ.\nއަމިއްލަ ނަފްސަށް އަނިޔާ ދިނުން\nނަފްސާނި ގޮތުން ތިމާ ބަލިކަށިވެއްޖެނަމަ ދުނިޔޭއިން ތިމާ ބާކީވެއްޖެ ކަމުގެ އިޙުސާސް ތިމާއަށް ވަރަށްބޮޑަށް ކުރުވާނެއެވެ. އެކަމުގެ ސަބަބުން ތިމާ ހިތްއެދޭ ކަންތަށްތަކުން އެކަހެރި ވުމާއި އަމިއްލަ ނަފްސަށް އަނިޔާ ދިނުމަކީ އެންމެ ރަގަޅުގޮތްކަމުގައި ހީވެއެވެ. އަދި އެފަދަ އަމަލުތަކުން ތިމާދެކެ ލޯބިވާ މީހުންނަށް ލިބެނީ ހިތްހަމަޖެހުމާއި އުފާކަމުގައި އެމީހުންނަށް ހީވެއެވެ.\nފަސޭހައިން ރުޅިއައިސް ރުޅި ގަދަވުން\nމިއީ ނަފްސާނީ ބަލީގެ ސަބަބުން ތިމާއަށް ކުރުވާ އަސަރުތަކާއި ހިތްދަތިކަން ފޮރުވުމަށް ބޭނުންކުރާ ހަތިޔާރެކެވެ. ރުޅިއަކީ އެހެން ހުރިހާ އިހުސާސެއް ފަރުދާކޮއްދޭ އެއްޗެއްކަމުން އެމީހުންނަކީ ވަރުގަދަ ބައެއްކަން ދެއްކުމުގެ ގޮތުން ރުޅިއިސްކުރެއެވެ. ރުޅިއައީ ވަކި ކަމަކާ ނޫންނަމަ އެމީހުންގެ މަގުޞަދަކަށްވާނީ ކުރިމަތީގައި ހުރިމީހާއަށް ތިމާގެ އިހުސާސްތަށް ދެނެ ނުގަނެވޭވަރަށް ދެރަކޮށް ހިތުގައި ޖެއްސުމެވެ. އޭރުން ދެމީހުން ހަމަހަމަވީހެން އެމީހުނަށް ހީވެއެވެ.\nނަފްސަނީ އަދި ޖިސްމާނީ އަނިޔާ ކުރުން\nރުޅީގެ ސަބަބުން އަނެކާ ދެރަކޮއްލުމުގެ މަޤުސަދުގައި އެފަދަ މީހުން ކޮންމެ އެއްޗެއްވެސް ކިޔާފާނެއެވެ. އަނެކާ ހިތް ފަޅައިގެންދާވަރު ގޯސް އިލްޒާމްތަށް އަޅުވާ ރޮއްވާލުމުން އެމީހުންނަށް ހަމަޖެހުންލިބެއެވެ. އަދި އެވަރުން ނުވާނަމަ އަނިޔާކުރުން ނޫނީ ތަދުކޮއްގެންވެސް ހިތުގައި ޖައްސާ ތިއީ އެއްވެސް އާރެއް ބާރެއް ނެތް މީހެއްކަމަށް ދައްކަން މަސައްކަތްކުރާނެއެވެ.\nބޭރުފުށުން ފެންނަ އަލާމާތްތަށް\nމިފަދަ މީހުންގެ ފަރާތުން އާދައިގެ އެހެނަސް ގިނަ އަލާމާތްތަކެއް ފެނެއެވެ. ގިނަ ގިނައިން ބޮލުގައި ރިއްސުން ،ބަނޑަށް އުދަނގޫވުން. ނިދަން އުދަނގޫވުން، ބަރުދަން ލުއިވުން ނޫނީ ބަރުވުން އަދި ހިތް އަވަސްވުން ފަދަ ބައެއް ކަންތަށްތަށް ފެންނާނެއެވެ. މިފަދަ މީހުން އެކަންކަން ފޮރުވާ އުދަނގުލުގެ ވާހަކަ ނުދެއްކުމަށް ވަރަށް މަސައްކަތްކުރާނެއވެ. އެއީ އެމީހުން ޤަބޫލުކުރެވޭ ގޮތުގައި އެމީހުންނަށް އެހީވާން ތިބި މީހުން ތިބެނީ އެފަދަ މީހުންގެ ސަބަބުން އުދަނގޫވެ ރުޅިއައިސްފައެވެ.\nނަފްސާނީ މައްސަލަ ތަކަކީ ދެނެގަނަނަށް އުދަނގޫ އަދި ކުރިމަތިލާން އެހާމެ އުދަނގޫ ކަންތަށްތަކެކެވެ. އެހެން ނަމަވެސް ތިމާގެ ލޯބިވާ މީހެއްގެ ފަރާތުން މިފަދަ މައްސަލަތަކެއް ފެންނަ ނަމަ އެމީހަކު އެހާލަށް ދޫކޮއްނުލާށެވެ. ތިމާއަށް ވެވުނު އެހީތެރިކަމެއްދޭށެވެ. އަދި ޑޮކްޓަރުންގެ ލަފާހޯދައިގެންވިޔަސް އެހީވާށެވެ.\nތިކަމުގަ އުޅޭތާ6އަހަރުވީ އަދި ފަރުވާވެސް ކުރެވިޖެ ނުވޭރަގަޅެ އަހަރެންގެ ހުރޭ 5ސް ކުތިވެސްް 18 ނުވާ އަދި އަހަރެން ވެސް މީ އުމުރުން 31 އަހަރު ގެ މީހެ އެކަނި ހުރިހާ ކަމެވެސް ކުަރަނީ\nނުވާނެ ތިކަމެއް މިހާރު މުސްކުޅިވަނީ ތިކަށްއަލަ މީހުން ބަލަން މައްސައިކައިއި ކުރާތާ.\nކކިރުބޯ ޅަ ކުދިން ބަލަން މިޖެހެނި.ޒް


Penalty jahaigen Liverpool balikoh Arsenal inn shield ufulaalaifi - AO News\nޕެނަލްޓީ ޖަހައިގެން ލިވަޕޫލް ބަލިކޮށް އާސެނަލުން ޝީލްޑް އުފުލާލައިފި\nކޮމިއުނިޓީ ޝީލްޑްއާއެކު އާސެނަލް ކުޅުންތެރިން އުފާ ފާޅުކުރަނީ. --ފޮޓޯ: ޓުވިޓާ\nއިނގިރޭސި ވިލާތުގެ ފުޓްބޯޅަ ސީޒަން ފެށުމުގެ ގޮތުުން ކުޅެމުން އަންނަ ކޮމިއުނިޓީ ޝީލްޑް މެޗުގައި ފުރިހަމަވަގުތު ހަމަވިއިރު، ލިވަޕޫލާ 1-1 އިން އެއްވަރުވުމުން، ޕެނަލްޓީ ޝޫޓްއައުޓްގައި 5-4 އިން އާސެނަލް މޮޅުވެއްޖެއެވެ.\nމިއީ ވޭތުވެދިޔަ ދެ އަހަރުގެ ތެރޭގައި ސީޒަން ހުޅުވަން ކުޅޭ ކޮމިއުނިޓީ ޝީލްޑް މެޗުން ލިވަޕޫލް ބަލިވި ދެވަނަ ފަހަރެވެ. މިދިޔަ އަހަރު މެންޗެސްޓާ ސިޓީ އަތުން އެ ޓީމު ބަލިވީ ވެސް ޕެނަލްޓީ ޖަހައިގެންނެވެ. އަނެއްކޮޅުން، އާސެނަލްގެ ކުރީގެ ކުޅުންތެރިޔާ މިކޭލް އާޓޭޓާގެ އިރުޝާދުގެ ދަށުން ވޭތުވެދިޔަ 8 މަސް ދުވަހުގެ ތެރޭގައި އެ ޓީމުން ހޯދި ދެވަނަ ކާމިޔާބީއެވެ. އާސެނަލުން މިދިިޔަ ސީޒަނުގެ އެފްއޭކަޕް ކާމިޔާބުކުރީ ފައިނަލްގައި ސިޓީ ބަލިކޮށްފައެވެ.\nލިވަޕޫލުން ރޭގެ މެޗަށް ނިކުތްއިރު އަނިޔާގެ ސަބަބުން އާއްމުކޮށް އެ ޓީމުގެ ފުރަތަމަ އެގާރައިގައި ގަވާއިދުން ކުޅެމުން އަންނަ ކެޕްޓަން ޖޯޑަން ހެންޑަސަން އާއި ޓްރެންޓް އެލެގްޒެންޑާ އާނޯލްޑް ނުކުޅެއެވެ. އާސެނަލުން ރޭގެ މެޗަށް ނިކުތީ އެލެކްސެންޑާ ލަކަޒޭ އާއި ނިކޮލަސް ޕެޕޭ ނުލައެވެ.\nވެމްބްލީ ސްޓޭޑިއަމްގައި ރޭ ކުޅުނު މި މެޗު ފެށިގެން ރަނގަޅަށް ކުޅެ ކުރީން ލިޑްނެގީ ވެސް އާސެނަލުންނެވެ. މެޗުގެ 12 ވަނަ މިނެޓުގައި އެ ޓީމުގެ ޒުވާން ވިންގާ ބުކާޔޯ ސާކާ ދިން ބޯޅައަކުން ލީޑްނަގައިދިނީ ކެޕްޓަން ޕިއޭ-އެމެރިކް އޯބަމަޔަން އެވެ. މިއީ ޕެނަލްޓީއޭރިޔާބޭރުން ފޮނުވާލި ރީތި ހަމަލާއަކުން އޯބަމަޔަން ކާމިޔާބުކުރި ގޯލެކެވެ. މި ގޯލާއެކު އޯބަމަޔަން ވަނީ ވެމްބްލީގައި އެންމެ ފަހުން ކުޅުނު ތިން މެޗުގައި ފަސް ލަނޑުޖަހާފައެވެ.\nއޭގެކުރީން، މެޗުގެ ކުރީކޮޅު ލިވަޕޫލްގެ ވާޖިލް ވެން ޑައިކް ގޯލެއް ކާމިޔާބުކުރިނަމަވެސް ވީއޭއާރްގެ އެހީ ހޯދުމަށްފަހު އޭނާ އޮފްސައިޑް މަގާމެއްގައި ހުރުމުން ރެފްރީ އެ ގޯލް ގަބޫލެއްނުކުރިއެވެ. އަދި ފުރަތަމަ ހާފު ނިމެން ހަތަރު މިނެޓަށްވެފައިވަނިކޮށް ލިވަޕޫލަށް ނަތީޖާ ހަމަހަމަކޮށްދިނުމަށް އެ ޓީމުގެ ސެނެގޯލް ފޯވާޑް ސަޑިއޯ މާނޭ އަށް ލިބުނު ފުރުޞަތުގައި ބޮލުން ފޮނުވާލި ބޯޅަ ދިޔައީ ގޯލްގެ ދަނޑިކައިރިން ބޭރަށެވެ.\nލިވަޕޫލާ ދެކޮޅަށް އާސެނަލް ކުޅުނު މެޗުގެ ތެރެއިން. –ފޮޓޯ: ޓުވިޓާ އާސެނަލް\nލިވަޕޫލުން ދެވަނަ ހާފުގެ ކުރީކޮޅު ގެނައި ބަދަލުތަކާއެކު ކުޅުން ރަނގަޅުކޮށް، ލަނޑުޖަހާނެ ރަނގަޅު ފުރުޞަތުތަކެއް ތަނަވަސްކުރިއެވެ. އެގޮތުން، މެޗުގެ 73 ވަނަ މިނެޓުގައި އެ ޓީމަށް އެއްވަރުކޮށްދިނީ މި ހާފުގައި ކުޅެން ނިކުތް ޖަޕާނުގެ ޓަކުމީ މިނަމީނޯ އެވެ. ރެފްރީ މި ގޯލް ގަބޫލުކުރަން ނިންމީ ވީއޭއާރްގެ އެހީ ހޯދުމަށްފަހު އެވެ. އެއީ މި ލަނޑު ޖެހުމަށް ލިވަޕޫލުން ހަމަލާ އުފެއްދިއިރު އެ ޓީމުގެ މުހައްމަދު ސަލާހުގެ އަތުގައި ބޯޅަ ޖެހުނު ކަމަށް ބެލެވިގެން އިތުރަށް ޗެކް ކުރުމުގެ ގޮތުންނެވެ.\nއޭގެފަހުން، މެޗުގެ 81 ވަނަ މިނެޓުގައި ލިވަޕޫލް މޮޅުކޮށްދިނުމަށް މާނޭ އަށް ރަނުގެ ފުރުޞަތެއްލިބި ވަނީ ބޭކާރުވެފައެވެ. އެ ޓީމުގެ ސްކޮޓްލެންޑް ފުލްބެކް އެންޑީ ރޮބަޓްސަން ނަގައިދިން ހުރަހަކުން މާނޭ ފޮނުވާލި ހަމަލާ އާސެނަލްގެ ކީޕަރު އެމިލިއާނޯ މާޓިނޭޒް މަތަކުރިއެވެ.\nއަދި އޭގެ ފަހުން، އާސެނަލްގެ ޖޯ ވިލޮކް އާއި އޯބަމަޔަން އަށް ނިންމާލަން ލިބުނު ފުރުޞަތުތަކުގެ ވެސް ބޭނުންހިފޭގޮތެއްނުވިއެވެ. މިއާއެކު މެޗު އެއްވަރުވުމުން އިތުރު ވަގުތު ނުކުޅެ ސީދާ ދިޔައީ ޕެނަލްޓީ އަށެވެ.\nޕެނަލްޓީ ޝޫޓްއައުޓްގައި ލިވަޕޫލްގެ ސަލާހު އާއި ފަބީނިއޯގެ އިތުރުން މިނަމީނޯ އަދި ކާޓިސް ޖޯންސް ސްޕޮޓްމަތީން ކާމިޔާބުކުރިއިރު، ތިންވަނަ އަށް ޖަހަންދިޔަ ރިއާން ބްރޫސްޓާ ފޮނުވާލި ބޯޅަ އަމާޒުވީ ގޯލްގެ ހުރަސްދަނޑިއަށެވެ. އާސެނަލުން ޖެހި ފަސް ޕެނަލްޓީ ވެސް ކާމިޔާބުކުރިއެވެ. އެ ޓީމުގެ ފުރަތަމަ ހަތަރު ޕެނަލްޓީ ވައްދާލީ ރީސް ނެލްސަން އާއި އައިންސްލީ މެއިޓްލަންޑް-ނައިލްސްގެ އިތުރުން ސެޑްރިކް ސޮއާރޭސް އަދި ޑޭވިޑް ލުއިޒް އެވެ. އަދި އޭގެފަހުން، ފަހު ޕެނަލްޓީ ޖަހައި ޝީލްޑް ކަށަވަރުކޮށްދިނީ އޯބަމަޔަން އެވެ.\nކުޅިވަރުކޮމިއުނިޓީ ޝީލްޑް މެޗުއާސެނަލްދުނިޔެލިވަޕޫލް\nބާންލީ އަތުން ބަލިވެ ލިވަޕޫލްގެ ރެކޯޑް ނިމުމަކަށް\nސުއަރޭޒްގެ އެހީއާއެކު އެތުލެޓިކޯ އިން ހަތް ޕޮއިންޓްގެ ލީޑެއްނަގައިފި\nފުލަމް ބަލިކޮށް ޔުނައިޓެޑް އަލުން އެއްވަނަ އަށް\nޔުވެންޓަސް އިން އިޓާލިއަން ސުޕަ ކަޕް ކާމިޔާބުކުރިއިރު، ރޮނާލްޑޯގެ ގޯލާއެކު ތާރީޚުގެ ތެރެއަށް


Pressure koh Nafrathuge bill agenda in nanguvaifi\nރައްޔިތުންގެ މަޖިލީހުގެ ނާއިބު ރައީސް އީވާ އަބްދުﷲ\nގާނޫނުލް އުގޫބާތުގައި ހިމެނޭ ނަފުރަތުގެ އަމަލު ހިންގުމުގެ ބަޔަށް މާއްދާތަކެއް އިތުރު ކުރަން ރައްޔިތުންގެ މަޖިލީހުގެ ތުޅާދޫ ދާއިރާގެ މެންބަރު ހިސާން ހުސައިން ހުށައެޅުއްވި ބިލް މާދަމާގެ ޖަލްސާއަށް އެޖެންޑާ ކުރުމަށް ފަހު ނަގަައިފި އެވެ.\nމާދަމާގެ ޖަލްސާގެ އެޖެންޑާއަށް އެ ބިލް ލާފަައިވަނީ ކޮމެޓީން މިދިޔަ ހަފްތާގައި ބިލްގެ މަސައްކަތް ނިންމުމުންނެވެ. ނަމަވެސް މިއަދުގެ ވަގުތެއްގައި މި ބިލަށް ވަނީ ބޮޑެތި އިސްލާހުތަކެއް ހުށައަޅާފައެވެ. އެ އިސްލާހުތައް އެމްޑީޕީގެ ދާންދޫ ދާއިރާގެ މެންބަރު ޔައުގޫބް އަބްދުﷲ ހުށައެޅުއްވީ ސަރުކާރުން އެދުނު ގޮތަށް ކޮމެޓީ މަރުހަލާގައި ބަދަލު ނުގެނެސް ބިލްގެ މަސައްކަތް ނިންމުމުންނެވެ.\nމި ބިލަށް ގެނަންޖެހޭ މުހިންމު އިސްލާހުތަކެއް އިސްލާމިކް މިނިސްޓްރީ އާއި ހިއުމަންރައިޓްސް ކޮމިޝަނުންވެސް ހުށައެޅިއެވެ. ނަމަވެސް އެ އިސްލާހުތައް ގެނައުމުގެ ނަމުގައި ބިލްގެ ބައެއް މާއްދާތައް އުނިކޮށް ބިލް ކުރީން އޮތް ގޮތަށްވުރެވެސް ގޯސްކޮށްލިއެވެ.\nއެހެން ކަމުން މިއަދު ޔައުގޫބު ހުށައަޅުއްވާފައިވަނީ ބިލުގެ ފުރަތަމަ މާއްދާއިން ގާނޫނުގެ 123 ވަނަ މާއްދާގެ ފަހަތަށް އިތުރުކުރުމަށް ހުށައަޅާފައިވާ 124 ވަނަ މާއްދާ އިސްލާހު ކުރުމަށެވެ. ކުށް ކަނޑައެޅުމުގެ އެ މާއްދާއަށް ހުށައަޅާފައިވާ އިސްލާހުގައި ބުނެފައިވަނީ ދީނީ އިލްމުވެރިންގެ މެދުގައި ރައުޔު ތަފާތުވެފައިވާ މައްސަލައެއްގައި އޭގެ ތެރެއިން ވަކި ރައުޔެއްގައިވާ ގޮތަށް މީހަކު ފާޅުކުރި ޝުއޫރަކުން ނުވަތަ ކުރި އަމަލަކުން އެ މީހަކަށް އަނިޔާވެރިވުމަށް ގޮވާލުމާއި އިސްލާމީ ޝަރީއަތުގައި މީހަކު ކުފުރުވެ މުރުތައްދުވެއްޖެ ކަމަށް ކަނޑައެޅުމަށް އޮތް މިންގަނޑުން ބޭރުވެ އާންމު ތަނެއްގައި މުސްލިމަކަށް ނިސްބަތްކޮށް އެ މީހަކީ ކާފަރެއްގެ ގޮތުގައި ނުވަތަ މުރުތައްދުވެފަިއވާ މީހެއްގެ ގޮތުގައި ތުހުމަތު ކުރުމަކީ ކުށެއް ކަމަށެވެ. ނަމަވެސް ވަކި ބަސްތަކަކީ ކުފުރުވެދާނެ ބަސްތަކެއްކަން ނުވަތަ ވަކި އަމަލުތަކަކީ ކުފުރުވެދާނެ އަމަލުތަކެއްކަން ބަޔާންކުރުމަށް މި މާއްދާ ހުރަސް ނާޅާ ކަމަށެވެ.\nމީގެ އިތުރުން މާތްﷲ އާއި ކީރިތި ރަސޫލާ އާއި ކީރިތި ގުރުއާން އާއި ކީރިތި ރަސޫލާގެ ސުންނަތާއި އެކަލޭގެފާނުގެ އަހުލުބަައިތުންނާއި ސަހާބީންނާއި އަދި އިސްލާމްދީނާއި އިސްލާމީ ޝިއާރުތަކާމެދު ނަފުރަތު އުފެދޭ ގޮތަށް ފުރައްސާރަ ކުރުމާއި މަލާމަތް ކުުރުން ނުވަތަ އިސްލާމީދީނާއި ގުޅޭގޮތުން ދޮގު މައުލޫމާތު ފެތުރުން ނުވަތަ ދޮގު މައުލޫމާތު ދިނުން ނުވަތަ މިފަދަ އަމަލަކަށް ހިތްވަރު ދިނުން ނުވަތަ މިފަދަ އަމަލެއް ކުރުމާއި އަދި ކުރުމުގައި ބައިވެރިވުމާއި ނުވަތަ އެކަމަށް ގޮވާލނުން ނުވަތަ އަމުރު ކުރުން ވެސް ކުށެއްގެ ގޮތުގައި ހިމަނަން ވަނީ ހުށައަޅާފައެވެ.\nޔައުގޫބުގެ އިސްލާހުތަކުގައި ވަނީ ކުށްތައް ދަރަޖަ ކުރުމުގެ ބަޔާއި މަނާކުރުމުގެ ބަޔަށްވެސް އިސްލާހު ހުށައަޅުއްވާފައެވެ.\nއިސްލާހުގައިވާ ގޮތުން "އާންމު ތަނެއް" ކަމަށް ބުނެފައިވަނީ ވަނީ އާންމުން ހިނގާބިނގައިވާ ތަންތަނާއި އެ ތަނަކަށް އާންމުން އައިސް އަދި އެނބުރި ގޮސް އުޅޭ ތަންތަނާއި އާންމުން މަޑުކޮށްލައިގެން ތިބޭ ގޮތަށް ނުވަތަ އެކި ބޭނުންތަކުގައި އެއްވެ އުޅެވޭ ގޮތަށް ހުންނަ ތަންތަނާއި ކަނޑައެޅިފައިވާ އަގެއް ދައްކައިގެން ނުވަތަ ދައުވަތެއް ދީގެން ނުވަތަ އެ ނޫންވެސް ގޮތަކުން އާންމުންނަށް ބައިވެރިވެވޭ ފޯރަމްތަކާއި ހަބަރާއި މައުލޫމާތު އާންމުކުރާ އެހެނިހެން ވަސީލަތްތައް ކަމަށެވެ.\nއަަދި "އަނިޔާވެރިވުމަށް ގޮވާލުން" ކަމަށް ބުނެފައިވަނީ މީހެއްގެ ނަފްސަށް ނުވަތަ މުދަލަށް ނުވަތަ އާއިލާއަށް ގެއްލުމެއް ދިނުމަށް ގޮވާލުމަށް ކަަމަށް ބުނެފައިވެއެވެ. މީހަކު ކުރާ ކުށަކަށް އިސްލާމީ ޝަރީއަތުގަައިވާ ގޮތުގެ މަތިން ޝަރުއީ މަރުހަލާއަކުން އިސްލާމީ ޝަރީއަތުގައިވާ އަދަބެއް ދިނުމަށް ގޮވާލުން މި މާނައިގެ ތެރޭގައި ނުހިމެނޭ ކަމަށްވެސް ބުނެފަައިވެއެވެ.\nއިސްލާހުގައި ބުނެފައިވަނީ "މުރުތައްދުވުން" ކަމަށް ބުނެފައިވަނީ ވަނީ އަހްލުއްސުންނަ ވަލް ޖަމާއަތުގެ ދީނީ އިލްމުވެރިންގެ މެދުގައި މުރުތައްދުވުމުގެ އަމަލެއް ކަމާއިމެދު ހިލާފެއް ނެތް އަމަލެއް ކުރުމަށް ކަމަށްވެސް ބުނެފައިވެއެވެ.\nމި އިސްލާހުތަކަކީ ސަރުކާރުގެ ވިސްނުމާއި އެއްގޮތަށް އިސްލާމިކް މިނިސްޓްރީން ހުށައަޅާފައިވާ އިސްލާހުތައް ހިމަނައިގެން ހުށައެޅި އިސްލާހެކެވެ.\nމި އިސްލާހުތައް ހުށައެޅިއިރު މަޖިލީހުގެ ރިޔާސަތުން ނިންމާފައި އޮތީ މާދަމާގެ ޖަލްސާގެ އެޖެންޑާގައި އެ ބިލް ހިމަނާ ވޯޓަށް އަހާށެވެ. ނަމަވެސް ސަރުކާރަށް ވަފާތެރި މެންބަރުން ވަނީ އެކަމަށް ހުރަސް އަޅުއްވާފައެވެ. އަދި އެ ޕްރެޝަރުތަކާއި ގުޅިގެން މިހާރު ވަނީ ބިލް މާދަމާގެ އެޖެންޑާއިން ނަގާފައެވެ.\nގާނޫނުލް އުގޫބާތުގައި ހިމެނޭ ނަފުރަތުގެ އަމަލު ހިންގުމުގެ ބަޔަށް މާއްދާތަކެއް އިތުރު ކުރަން ރައްޔިތުންގެ މަޖިލީހުގެ ތުޅާދޫ ދާއިރާގެ މެންބަރު ހިސާން ހުސައިން ހުށައެޅުއްވި ބިލަށް އެމްޑީޕީގެ ހަތަރު މެންބަރުންވެސް ދެކޮޅު ހައްދަވާފައިވެއެވެ. އެ ހަތަރު މެންބަރުންނަކީ ދެކުނުގެ ފުވައްމުލަކު ސިޓީއަށް ނިސްބަތްވާ އެ ސިޓީގެ ތިން މެންބަރުން ކަމަށްވާ ފުވައްމުލަކު އުތުރު ދާއިރާގެ މެންބަރު މުހައްމަދު ރަޝީދާއި މެދު ދާއިރާގެ މެންބަރު ހުސައިން މުހައްމަދު ދީދީ އާއި، ދެކުނު ދާއިރާގެ މެންބަރު މުހައްމަދު މުމްތާޒެވެ. އެމްޑީޕީގެ އަނެއް މެންބަރަކީ ތިނަދޫ ދެކުނު ދާއިރާގެ މެންބަރު އަބްދުﷲ ސަނީފެވެ.\nބިލް މިހާރު އޮތް ގޮތަަށް ފާސްކުރުމާ ދެކޮޅު ހައްދަވާ ދަނގެތީ ދާއިރާގެ މެންބަރު މުހައްމަދު ނާޒިމް އާއި ތިމަރަފުށީ ދާއިރާގެ މެންބަރު އަބްދުﷲ ރިޔާޒް އާއި ކެންދޫ ދާއިރާގެ މެންބަރު އަލީ ހުސައިން އާއި ވިލިމާލެ ދާއިރާގެ މެންބަރު އަހުމަދު އުޝާމް އާއި ތުލުސްދޫ ދާއިރާގެ މެންބަރު އިބްރާހިމް ނަސީމް އާއި ނިލަންދޫ ދާއިރާގެ މެންބަރު އަބްދުލް މުހުސިން ހަމީދު އާއި އިސްދޫ ދާއިރާގެ މެންބަރު އަލީ ހަމީދު އާއި ނޮޅިވަރަމް ދާއިރާގެ މެންބަރު މުހައްމަދު ނަޝީދު އާއި ކުޑަހުވަދޫ ދާއިރާގެ މެންބަރު އަހުމަދު އާމިރު ސޮއިކުރައްވާ މިއަދު ވަނީ ގުޅިފައިވާ ބަޔާނެއްވެސް ނެރުއްވާފައެވެ.\nގާނޫނުލް އުގޫބާތުގައި ހިމެނޭ ނަފުރަތުގެ އަމަލު ހިންގުމުގެ ބަޔަށް އިތުރު މާއްދާތަކެއް އިތުރު ކުރުމަށް ހުށައެޅި ބިލް ފުރަތަމަ އޮތީ ދީނާ ހިލާފު ވާހަކަތަކަށް ފުރުސަތު ދީ އެފަދަ ވާހަކަތައް ފަތުރާ، ދައްކަމުންދާ މީހުންނަށް ހިތްވަރު ލިބޭ ގޮތަށް ކަމަށް ބުނެ އެތައް ބަޔަކު ވަނީ އެ ބިލާ ދެކޮޅަށް ވާހަކަ ދައްކާފައެވެ. ބިލާ ދެކޮޅަށް ޖަމިއްޔާތަކާއި ސިޔާސީ ޕާޓީތަކުންވެސް ވަނީ ތެދުވެފައެވެ. އޭގެ ތެރޭގައި ސަރުކާރު ކޯލިޝަންގައި އޮތް އަދާލަތު ޕާޓީ އާއި ޖުމްހޫރީ ޕާޓީވެސް ހިމެނެއެވެ. އަދި 101 އިލްމުވެރިއަކު ވަނީ ބިލާމެދު ކަންބޮޑުވުން ފާޅުކުރައްވާ ރައީސް ސޯލިހަށް ޕެޓިޝަނެއްވެސް ހުށައަޅުއްވާފައެވެ. 100 ވުރެ ގިނަ ކައުންސިލުންވެސް ބިލާ ދެކޮޅަށް ބަޔާން ނެރެފައިވެއެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު އީވާ އަބްދުﷲ + އިސްލާމިކް މިނިސްޓްރީ ހިިސާން ހުސައިން\nހިސާން ބިލަށް ބަދަލު ގެންނަނީ\n"ހިސާން އުޅުއްވަނީ ވަށައި ބޮޑީ ގާޑުން ލައްވައިގެން"


America ge restaurant egge badhige sink therey fenvaraifi | Mihaaru\nވެންޑީޒްގެ މުވައްޒަފަކު ރެސްޓޯރަންޓްގެ ބަދިގޭގެ ސިންކް ތެރޭގައި ފެންވަރަނީ.\n01 ޖޫން 2019 - 08:46 1 comment\nފޭސްބުކްގައި ވައިރަލްވެފައިވާ ވީޑިއޯގައި ފެންނަނީ ލައިގެން ހުރި ޓީޝާޓް ބާލައި ހަމައެކަނި ސޯޓެއް ލައިގެން، ސައިބޯނިން ފޮނު އަރުވާފައިވާ ބޮޑު ސިންކް ތެރެއަށް އެރި ފިރިހެނަކު އޭގެ ތެރޭގައި ފެންވަރާ ތަނެވެ. އަދި ވީޑިއޯ އިން މަންޒަރު ބަލަން ތިބޭ ބަދިގޭގެ މުވައްޒަފުންތަކެއް އެކަމަށް ހިތްވަރު ދީ ހޭ އަޑު ވެސް އިވޭ އިރު، މުވައްޒަފުންތަކެއް ފޯނުން ވީޑިއޯކުރާ ތަން ވެސް ފެނެ އެވެ.\nހޭލީ ލީޗް ކިޔާ މީހަކު ފޭސްބުކްގައި އާންމު ކުރި ވީޑިއޯ މިހާތަނަށް ބެލި މީހުންގެ އަދަދު މިލިއަނަކަށް ވުރެ ގިނަ އެވެ.\nނޯތުވެސްޓް ފްލޮރިޑާ ޑެއިލީ ނިއުސް އިން ރިޕޯޓްކޮށްފައިވާ ގޮތުގައި މިކަމެއް ކޮށްފައި ވަނީ މަޝްހޫރު ފާސްޓްފުޑް ޗެއިން ވެންޑީޒުން މިލްޓަންގައި ހިންގާ އައުޓްލެޓެއްގަ އެވެ. މިކަމާ ގުޅިގެން ވަރަށް ގިނަ ބަޔަކު ވަނީ ވެންޑީޒް އަށް ފާޑު ކިޔައިފަ އެވެ. އަދި ސިންކް ތެރޭގައި ފެންވެރި މީހާގެ އިތުރުން އެކަމަށް ހިތްވަރު ދިން ހުރިހާ މުވައްޒަފުންނާ ދޭތެރޭ ވެސް ފިޔަވަޅު އަޅަން ޖެހޭނެ ކަމަށް ބުނެފައިވެ އެވެ.\nރެސްޓޯރަންޓެއްގެ ބަދިގޭގެ ސިންކް ތެރޭގައި ފެންވަރަނީ.\nބައެއް މީހުން ބުނީ މިކަމުން، ވެންޑީޒްގެ އައުޓްލެޓްތަކުގެ ސާފުތާހިރުކަމާ ދޭތެރޭ ވަރަށް ބޮޑަށް ސުވާލު އުފެދޭ ކަމަށާއި މިފަދަ ކަންކަން ކުރާ ތަނަކުން ކާންބޯން ވެސް ނުވާނެ ކަމަށެވެ. އަދި މިއީ މަޖާ ކަމެއް ނޫން ކަމަށް ވެސް ސޯޝަލް މީޑިއާގައި ފާޑުކީ މީހުން ބުނެފައިވެ އެވެ.\nމިކަމާ ގުޅިގެން ވެންޑީޒުން ނެރުނު ބަޔާނެއްގައި ބުނީ ސިންކް ތެރޭގައި ފެންވެރި މީހާ ވަޒީފާ އިން ވަކިކުރުމުގެ އިތުރަށް މިކަމުގައި ޝާމިލުވާ އިތުރު މީހުންގެ މައްސަލަ ސީރިއަސް މައްސަލައެއްގެ ގޮތުގައި ބަލަމުން އަންނަ ކަމަށެވެ.\n"އަދި މިކަމާ ގުޅިގެން ރެސްޓޯރަންޓްގެ ޕްރޮސީޖާތައް އިތުރަށް ހަރުދަނާ ކުރަން ފިޔަވަޅުތަކެއް އަޅަމުން އަންނަ ކަމުގެ ޔަގީންކަން ވެސް ދެން،" ބަޔާނުގައި ބުންޏެވެ.\nއިތުރު ލިޔުންތައް ކެފޭ/ރެސްޓޯރެންޓް ފްލޮރިޑާ އެމެރިކާ


ކުށްވެރިއަކީ އަހަރެންތަ؟…. 16ވަނަ ބައި | arippe's blog\nކުށްވެރިއަކީ އަހަރެންތަ؟…. 16ވަނަ ބައި\nFiled under: ވާހަކަ, ލިޔުންތައް — Leaveacomment\tSeptember 6, 2012\nކުށްވެރިއަކީ އަހަރެންތަ؟… 16ވަނަ ބައި\nސުމަންގެ އެފިރިހެންވަންތަ އަޑު އަނެއްކާވެސް އިފާގެ ކަންފަތުގައި ޖެހުނެވެ. މިފަހަރުވެ އިފާ އެއްޗެކޭ ބުނަން އަނގަހުޅުވާލިއެވެ. އެކަމަކު އޭގެ ކުރިން ސުމަން އަނެއްކާވެސް ވާހަކަ ދައްކަން ފެށިއެވެ.\n“އަހަރެން ވާހަކައެއް އަހައިފިއްޔާ ތެދަށް ބުނެފާނަންތަ؟”\nއިފާގެ މުނުމައްޗަށް ގެނުވީ ހިނިތުންވުމެކެވެ. އެވަރުން ސުމަންއަސް ފުދުނެވެ. އިފާގެ ޖަވާބަކީ ކޮބައިކަން ސުމަންއަސް އެނގުނެވެ.\n“އިފާ އަހަރެންދެކެ ލޯބިވޭތަ؟” ވަރަށް ނުބުނާން ހުރެފައި ސުމަން ކެރިގެން ކުރިމަތިލިއެވެ. ލޯބީގައި ފަސްޖެހިގެން ކުރިއަށް ނުދެވޭނެކަނ ްއޭނާއަށް އެނގުނެވެ.\nސުމަންގެ އެސުވާލު ކަންފަތުގައި ޖެހުނީ ހިތްގައިމު ބަގީޗާއެއްގައި ނަށަމުންދާ ކޮކާތަކެއްގެ މަޑު މިއުޒިކީ ރާގެއް ކަންފަތުގައި ޖެހޭފަދައިންނެވެ. އިފާއަށް ހުރެވުނީ ބުނާނެ އެއްޗެއް ނޭނގިފައެވެ. އެސުވާލު ކަންފަތުގައު ޖެހުމައެކު މީހާގެ މުނުމަތީގެ ކުލަވަރު ބަދަލުވިއެވެ. ހިވީ ރަތް ފިނިފެންމަލެއް ހެންނެވެ. ލަދުންގޮސް އިފާގެ މުނުމަތިން މަޑު ފިޔައިތޮށިކުލައެއް ފާޅުވި ކަހަލައެވެ. އެކަން ސުމަންއަށްވެސް ފާހަގަކުރެވުނެވެ.\n“ކީއްވެ އެއްޗެކޭ ނުބުނީ…” ސުމަން ބޭނުންވީ އިފާގެ ދުލުން ޖަވާބު އަޑުއަހާށެވެ. ލޯތްބަކީ އެއްފަރާތުން ވެވޭ އެއްޗެއް ނޫންކަން ސުމަންއަށް އެނގޭތީއެވެ.\nމަޑުމަޑުން އިފާ އޭނާގެ އަތް ސުމަންގެ އަތުތެރެއިން ދަމައިގަތެވެ. އަދި ލަދުވެތިކަމުން ފުރިފައިވަ އެދޮން މޫނު ނިވައިކޮށްލުމަތް އަތް އުފުލަލިއެވެ. އަނެއްކާވެސް އެއަތުގައި ސުމަން ހިފާލިއެވެ.\n“ކީތްވެ މޫނުމަތީ އަތް އަޅަން ތިއުޅެނީ.. އަހަންނަށް ފޮރުވަންތަ؟”\nސުމަންގެ އެ އިޝްގީ އިބާރާތްތައް އިވުމާއެކު އިފާ އަނެއް ފަރާތަށް އެނބުރިފައި ދުއްވައިގަތެވެ.\nއެވަގުތު ސުމަންގެ އަތުތެރެއިން އިފާ ދޫވެގެން ދިޔައެވެ. އިފާ ހީވީ އުފަލުން ނަށަމުން ދިޔަހެނެވެ.\n“އާން.. ލޯބިވޭ….” ދުވަމުންގޮސް ވަކިހިސާބަކަށް ދެވުމުން ސުމަންގެ ސުވާލަަށް އިފާ ޖަވާބު ދިނެވެ. އެކަމކު ފަސްއެނބުރި ބަލައިލާކަށް އިފާއަކަށް ނުކެރުވެނެވެ. އެދޮންވެލި ތުނޑީގެ ހިތްގައިމު ގޮނޑުދޮށުގެ ރާޅުބީއްސާ ހިސާބުގައި އިފާ މަޑުކޮށްލިއެވެ. ފުން ނޭވައެއް ލުމަށްފަހު މަޑުމަޑުން ސުމަންއާ ދިމާއަށް އެނބުރިލިއެވެ. އޭރުވެސް އިފާހުރީ އުފަލުންގޮސް އެއްޗެކޭ ބުނަންވެސް ނޭނގިފައެވެ. އިފާއަށް ސުމަންއާ ދިމާއަށް ބަލާލެވުނު ވަގުތު ސުމަންވެސް އިފާއަށް ބަލައި ހަތަރުކަޅި ހަމަކޮށްލިއެވެ. އެވަގުތު ސުމަންގެ މުނުމައްޗަށް އުފާވެރިކަމުގެ ހިނިތުންވުމެއް ގެނުވިއެވެ. ދުރުގައި ބަލަންހުރި އިފާއަށް ބޭއިޚްތިޔާރުގައި ސުމަންއާ ދިމާއަށް ދުއްވައިގަނެވުނެވެ. އަދި އެއައިގޮތަށް އައިސް ސުމަންގެ ގައިގައި ބައްދައިގަތެވެ. ސުމަންވެސް އުއްމީދު ކުރިފަދައިންނެވެ.\nއިފާގެ އެހަރަކާތުން ސުމަން ހައިރާނެއް ނުވެއެވެ. އިފާގެ ހަރަކާތްތައް މީގެކުރިން ހުރިގޮތުންވެސް ސުމަންއަށް އިފާ އޭނަ ދެކެ ލޯބިވާކަން އެނގެއެވެ. އެލޯބި ހާމަކުރަން ނުކެރުނަސް އޭރުންސުރެ ފެށިގެންވެސް އިފާ ސެމަންދެކެ ލޯބިވާކަން ސުމަންއަށް އެނގެއެވެ. އަނެއްކޮޅުން ސުމަންގެ ހިތުގައިވެސް އިފާއަށްޓަކައި ޚާއްޞަ ޖާގައެއް ދެވިފައި ވެއެވެ. އެއީ ކޮންދުވަހަކުން ފެށިގެންކަމެއް ސުމަންއަކަށްވެސް ނޭނގެއެވެ. އެންމެ ފުރަތަމަ ދަތުރުދިޔަ ދުވަހު އިފާ ދިމާވި ވަގުތުންފެށިގެންވެސް އިފާއަކީ ޚާއްސަކުއްޖެގެ ގޮތުގައި ސުމަންއަށް ފާހަގަކުރެވުނެއެވެ. އަދި ފަހުންފަހުންއައިސް ދެކެވޭ ވާހަކަތަކުންނާއި ބައްދަލުވުންތަކުން މަޑުމަޑުން އެދެމީހުންގެ ގުޅުން ބަދަހިވަމުންދިޔަކަންވެސް ސުމަންއަށް އެނގެއެވެ. ނޭނގެނީ އޭނައަށް އިފާދެކެ ލޯބިވެވުނީ ކޮންއިރަކުކަމެވެ.\nސުމަން މަޑުމަޑުން އިފާގެ ބުރަކަށިގައި އަތްޖައްސައިލިއެވެ. އޯގާތެރިކަމާއި ލޯބިން ފިރުމާލަމުންނެވެ. އަދި މަޑުމަޑުން އިފާގެ އެހަށިގަނޑުގައިވާ ހޫނުކަން ލިބިގަތެވެ. ލޯބީގެ މަޅިއަކުން ބެދިފައި ނުއްވަސް ދެމީހުންނަށް މިހާރު އެތިބެވެނީ އެއްފައްތަރެއްގެ ތެރޭގައެވެ. އިފާވެސް އެއްވެސް އެއްޗެކޭ ނުބުނެ ކުޑައިރުކޮޅަކު ސުމަންއާ ބައްދާލައިގެން ހުރީއެވެ. އެތައް ދުވަހަކަށްފަހު އިންތިޒާރުކުރި ލޯބި ލިބުމުންނެވެ. އިފާ ބޭނުންވީ ހިތްފުރެންދެން ސުމަންއާ ބައްދާލައިގެން ހުންނާށެވެ. ސުމަންގެ އެހަށިގަނޑުން ހިމާޔަތް ހޯދާށެވެ.\nގަޑިން ގާތްގަނޑަކަށް ދިހައެއް ޖަހަނީއެވެ. ހަނދުގެ ފަނޑު އަލިކަމުގެ ހިތްގައިމުކަން ހޯދުމުގައި އަފީއާއި އައްފާނުވެސް ތިބީއެވެ. އަފާނު އޭނާގެ ހިތުގެ ވާހަކަތައް އަފީފާއަށް ކިޔައިދެމުންދިޔައެވެ.\n“އަބަދުވެސް އަހަރެންގެ ހިތަށް އަރާ އަހަންނަށް އަފީކަހަލަ ކުއްޖަކު ލިބޭނަމައޭ..”\nތެދެކެވެ. ދެމީހުންގެ ވާހަކަތައް މިހާރު އެހިސާބަށް ގޮސްފިއެވެ. ދެމީހުންވެސް އެކަކު އަނެކަކު ދެކެ ލޯބިވާކަން ހާމަކޮށްފިއެވެ. އަފީފާވެސް އައްފާނު ދެކެ ލޯބިވެއެވެ. އައްފާނުވެސް އަފީފާދެކެ ލޯބިވެއެވެ. މިރޭގެ މިހިތްގައިމު ހަނދުވަރުގައި އެދެމިހުންވެސް އެގެންދަނީ އެމީހުންގެ ލޯބީގެ ބަގީޗާގައި އިތުރު މާތައް ފޮޅުވަމުންނެވެ.\n“ހް،ް.. ދެން ކޮންމެހެން އަހަރެން ލަދުގަންދުވަން އުޅޭނެކަމެއް ނެތް..” އައްފާނުގެ އެވާހަކަތަކުން އަފީފާ ލަދުގަންނަން ފެށިއެވެ. އައްފާނުގެ ތަޢުރީފުގެ ބަސްތަކުން އޭނާގެ ހިތްވެސް މަޑުމައިތިރި ކުރުވީއެވެ.\n“އަހަރެން އައްޕި ގާތު ވާހަކައެއް އަހަައިލަންތަ؟ ރުޅި ނާންނައްޗޭ..” އަފިފާ އޭނާގެ އުނގުމަތީގައި ބޯއަޅާލައިގެން އޮތް އައްފާނުގެ ބޮލުގެ އިސްތަށިކޮޅާ ކުޅެލަމުން އަހައިލިއެވެ. އައްފާނުވެސް އާއެކޭ ބުނުމުގެ ގޮތުން މޫނުމައްޗަށް ހިނިތުންވުމެއް ގެނުވިއެވެ.\n“އައްޕި މިގެކުރިން ކުއްޖަކާ ރައްޓަހިވިންތަ..؟” އަފީފާގެ އެސުވާލުގައި ފޮރުވިފައިވާ މާނައަކީ ކޮބައިބާވައެވެ؟ އޭނާ އެސުވާލުއެކުރަނީ ޔަގީނުންވެސް ކޮންމެވެސް ކަމެއް ހޯދާށެވެ.\n“ކީއްވެ ތިހެން ތިއެހީ…؟” އަފީގެ ސުވާލަށް ޖަވާބު ދިނުމުގެ ކުރިން އައްފާނުވެސް އަފީއާ ސުވާލެއް ކޮށްލިއެވެ.\n“ކަމެއް ނުވޭ.. އެކަމަކު ހިތަށް އެރީ ހަމަ އަހާލާނަމޭ.. ޖަވާބު ދޭން ބޭނުން ނުވަންޏާ ނުދިނަސް އޯކޭ”\n“އައްދެ! އަހަރެން ޖަވާބު ނުދޭކަން ނޫން..” ކުޑައިރުކޮޅަކު އަފީގެ މޫނަސް ބަލަންއޮވެފައި އައްފާނު ވާހަކަދައްަން ފެށިއެވެ.\n“އަފިއާ ރައްޓަހިވުމުގެ ކުރިން އަހަރެން އެހެން ކުއްޖަކާވެސް ރައްޓަހިވިން. އެކަމަކު…” އައްފާނަސް ބުނެވުނީ އެހައި ހިސާބަށެވެ. ވާހަކަ ނުނިމެނިސް އަފި އޭނާގެ ސުވާލުތައް ފެށިއެވެ.\n“އެކަމަކު ކިހިނެތްވީ..؟ ކޮބައި މިހާރު ތިބުނާ އަންހެން ކުއްޖާ..؟” އަފީގެ ރާގު ހުރިގޮތުން އޭނާ ކަންބޮޑުވާހެނެއް ހިއެއް ނުވެއެވެ. އޭނައެއަށްވުރެ އައްފާނަސް އިތުބާރުކުރެއެވެ.\n“އަހަރެން އޭނަގާތު ރައްޓަހިވާން އެހީވެސް އަހަރެންގެ މަންމަމެންގެ ރުހުންވެސް ހޯދާފައި. ކައިވެންޏާ ހަމައަށްދިޔަފަހުން އެނގުނީވެސް އޭނައަކީ މީހެއްގެ އަންބެއްކަން.” އައްފާނު އޭނާގެ ލޯބީގެ ހަޔާތުގެ ޑައިރީން ޞަފްޙާއެއް ހުޅުވާލަދިނެވެ. އެކަމކު އެއީ ހިތްދަތި ދުވަސްތަކެކެވެ. ހިތާމައިން ފުރިފައިވާ ދުވަސްތަކެކެވެ. ވާހަކަދައްކަމުންދިޔައިރު އައްފާނުގެ އަޑުގައިވަނިވެސް މޮޅިވެރިކަމެވެ.\n“ކީއްކުރަން ދެން އެދުވަސްތައް ހަނދާންކުރަންވީ… އެކަމާ ނުވިސްނިއްޔާރަނގަޅުވާނީ..” އައްފާނުގެ މުނުމަތިން ހިތާމަވެރިކަމުގެ އަސަރު ފެނުމުން އަފީއަށްވެސް އަސަރުކުރިއެވެ. އައްފާނު ދެރަވެފައިހުރިތަން ބަލާކަސް އަފީއަކަށް ކެތެއް ނުކުރެވުނެވެ. އައްފާނުގެ މޫނުމަތީގައި އަފި ފިރުމާލިއެވެ. އަދި ދެރަނުވުމަށް ބުނެލިއެވެ.\n“އަހަރެން ކޮންކަމަކާ ދެރަވާންވީ.. އެހެންނޫނަސް މިހާރު އޭގެ ފަހުން އަހަރެއް ވެގެން މިދިޔައީ، އަފީ ބުނެގެނެއްނު އަހަރެން އެވާހަކަ މިފެށީވެސް…” އައްފާނު އަފީގެ މޫނުގައި ފިރުމައިލިއެވެ.\n“އެހެން ނޫނަސް އަފީ ހުއްޓާ އަހަރެން ކޮންމަކާ ދެރަވަންވީ.. އަހަރެންގެ އަފީ ތިހިރީނު” ކުރިއަސްވުރެވެސް ލޯބިން އައްފާނު އަފިފާގެ މޫނުގައި ލޯބިކޮށްލަމުން ފިރުމައިލިއެވެ. އަވަގުތު އަފީވެސް އައްފާނުގެ އަތުގައި ލޯބިން ހިފައިލިއެވެ. އަދި އައްފާނަށް ކެހިދިން އަންހެންކުއްޖާގެ މތިން ހަނދާން ނައްތާލުމަށް ބުންޏެވެ. އަދި އެފަދަ ދުވަހެއް ދުވަހަކުވެސް ދެއްން ނުފެންނާނެ ކަމަށްބުނެ އައްފާނަށް ޔަގީންކަން ދިނެވެ.\nގިނަ ހުވާތަކެއް ކުރުމަށްފަހު ސުމަންގެ އުނގުގެތެރޭގައި އިށީނދެގެންއިން އިފާ ތެދުވިއެވެ. އަދި ގަޑިބަލާލިއެވެ.\n(އަދި ނުނިމޭ… 17ވަނަ ބަޔަށް އިންތިޒާރުކޮށްލައްވާ)\nވާހަކަ ކިޔާލުމަށްފަހު ކޮމެންޓު ކުރައްވާ\n« ކުށްވެރިއަކީ އަހަރެންތަ؟… 15ވަނަ ބައި\nކުށްވެރިއަކީ އަހަރެންތަ؟… 17ވަނަ ބައި »


Geygeygai chemical gudhan nukurevey gothah gavaidhu hadhaifi\nއަބަދަށްފެހި މަގުގައި ހުންނެ ކެމިކަލް ގުދަނެއްގައި ރޯވެ ހިނގި އަލިފާނުގައި ހާދިސާގައި އަދާ ހުލިވި އިމާރާތެއް -- ފޮޓޯ: އަވަސް\nމީހުން ދިރިއުޅޭ އިމާރާތްތަކުގައި ކެމިކަލް ރައްކާ ކުރާ ގުދަންތައް ނުބެހެއްޓޭ ގޮތަށް ނުރައްކާތެރި ކެމިކަލާ ބެހޭ ގަވާއިދު މިއަދު ސަރުކާރުގެ ގެޒެޓްގައި ޝާއިއުކޮށްފި އެވެ.\nނުރައްކާތެރި ކެމިކަލްތަކާ ބެހޭ ގަވާއިދެއް ގެޒެޓް ކޮށްފައި މިވަނީ، މިދިޔަ ހުކުރު ދުވަހުގެ ރޭ އިރާކޮޅު ހެންވޭރު އަބަދަށްފެހި މަގުގައި ހުރި ކެމިކަލް ގުދަނެއްގައި އަލިފާން ރޯވެ ހިނގި ހާދިސާއެއްގައި އިތުރު ތިން ކެމިކަލް ގުދަނަކާއި ހަ ގެއެއްގައި ރޯވެ މީހަކު މަރުވެފައި ވަނިކޮށެވެ. އެ ހާދިސާ ހިނގާފައި ވަނިކޮށް ދެ ދުވަސް ތެރޭގައި ކެމިކަލް ގަވާއިދު ގެޒެޓް ކުރާނެ ކަމަށް ސަރުކާރުން ބުންޏެވެ.\nމިއަދު ގެޒެޓް ކުރި ގަވާއިދުގައިވާ ގޮތުން، ކެމިކަލް ބަހައްޓާ ގުދަނެއްގައި ކެމިކަލް ފިޔަވައި އެހެން ބާވަތްތައް ގުދަން ކުރުމަކީ ހުއްދަ ކަމެއް ނޫނެވެ. އަދި ކެމިކަލް ގުދަން ކުރާއިރު ނުގުޅޭ ދެ ކެމިކަލެއް އެކައްޗެއްގައި ބަންދުކޮށްގެން ނުވާނެ ކަމަށް އެ ގަވާއިދުގައިވެ އެވެ.\nގަވާއިދުގައިވާ ގޮތުން ކެމިކަލް ރައްކާ ކުރާ ގުދަންތައް މީހުން ދިރުއެޅޭ އިމާރާތެއްގައި ހުރި ތަނަކަށް ވެގެން ނުވާނެ އެވެ. އަދި އެ ގުދަނުގައި ސެކިއުރިޓީ ބެލެހެއްޓޭނެ ނިޒާމެއް ވެސް ހަމަޖެހިފައި އޮންނަން ވާނެ ކަމަށް ގަވާއިދުގައިވެ އެވެ.\nގަވާއިދުގައި ބަޔާންކޮށްފައިވާ އެ ކަންކަން ގަވާއިދަށް އަމަލު ކުރަން ފަށާތާ ތިން މަސް ދުވަސް ތެރޭގައި ފުރިހަމަ ކުރަން ޖެހޭނެ ކަމަށް ގަވާއިދުގައި ބުނެފައިވެ އެވެ.\nކެމިކަލް ގުދަންތަކުގައި މަސައްކަތް ކުރާ މުވައްޒަފުންނަށް އަލިފާން ނިވާ ގޮތުގެ ތަމްރީނާއި ފަސްޓް އެއިޑް ދޭނެ ގޮތުގެ ތަމްރީން ދެވިފައި ތިބެން ޖެހޭނެ ކަމަށް ގަވާއިދުގައި ބަޔާންކޮށްފައިވެ އެވެ. އަދި ގަވާއިދުގައި ބުނާ ގޮތުން، އިމަޖެންސީ ކޮންމެ ހާލަތެއްގައި ވަގުތުން ބެލެވޭނެ ގޮތަށް ކެމިކަލްތަކުގެ ރިކޯޑް ބަލަހައްޓަން ޖެހޭނެ އެވެ.\nގަވާއިދުގައިވާ ގޮތުން، ތެތް ފިނި ކަމުން ހަލާކު ވެދާނެ ނުވަތަ ފެން ޖެހިގެން ނުރައްކާތެރި ބަދަލުތަކެއް އަތުވެދާނެ ކެމިކަލް ގުދަން ކޮށްފައި ހުންނަން ވާނީ ތެތް ފިނިންނާއި ވާރޭން ސަލާމަތް ވާނެ ފަދަ ގޮތަކަށެވެ. އަދި ގުދަނުގައި ބަހައްޓާ ކެމިކަލްތައް ބަހައްޓަން ވާނީ ވަކިވަކިން ކަމަށާއި ކެމިކަލްތައް ހުންނަން ވާނީ ދަނގަޑު އަލާމރިއެއްގައި ގުދަންކޮށްފައި ކަމަށް ބުނެފައިވެ އެވެ.\nގުދަންކޮށްފައިވާ ކެމިކަލެއް ހަލާކުވެއްޖެނަމަ ނުވަތަ ލީކްވެއްޖެނަމަ ރައްކާތެރި ސަރަހައްދަކަށް އެ އެއްޗެއް ގެންގޮސް ކަމާ ބެހޭ މާހިރުންގެ ލަފާ ހޯދަން ވާނެ ކަމަށް ގަވާއިދުގައިވެ އެވެ. އަދި އެ ކެމިކަލެއް ރައްކާތެރި ހިސާބަކަށް ގެންދިއުމަކީ އިތުރު ނުރައްކަލެއް ކުރިމަތިވެދާނެ ކަމެއްނަމަ، ވަގުތުން ކަމާ ބެހޭ ފަރާތްތަކަށް ރިޕޯޓް ކުރަން ޖެހޭނެ ކަމަށް ގަވާއިދުގައިވެ އެވެ.\nކެމިކަލް ހުރި ކޮންޓެއިނަރުތައް ހުސް ކުރަން ވާނީ ދަތުރު މަތީގައި އެއަށް ގެއްލުމެއް ލިބިފައި ހުރެދާނެ ކަމަށް ވިސްނައިގެން ކަމަށް ގަވާއިދުގައި ބުނެފައިވެ އެވެ. އެފަދަ ގެއްލުމެއް ލިބިފައިވާ ކަމުގެ ނިޝާނެއް ފެނިއްޖެނަމަ ގުދަން ކުރުމުގެ ކުރިން ކޮންޓެއިނަރުތަކުން މުދާ ހުރަސް ކުރަން ވާނެ ކަމަށާއި އެ ގޮތަށް މުދާ ހުސް ކުރަން ފެށުމުގެ ކުރިން އެމްއެންޑީއެފަށް އަންގަންވާނެ ކަމަށް ބުނެފައިވެ އެވެ.\nއަލިފާން އެމްއެންޑީއެފް ޑިފެންސް މިނިސްޓްރީ + ކެމިކަލް ގުދަނުގައި ރޯވުން


Iftar ge sufura mathin: Meybiskadhuru | ThePress\nމޭބިސްކަދުރު / ފޮޓޯ: އިކޮނޮމިކް ޓައިމްސް\nއިންސާނިއްޔަތަށް ނިއުމަތެއް ކަމުގައި މާތް ﷲ ތަނަވަސްކޮށްދެއްވި މޭވާތަކުގެ ތެރެއިން، އިލްމުވެރިންގެ މެދުގައި ރަސްރަސްކަލުންގެ ދަރަޖަ ދީފައިވާ އެއް މޭވާއަކީ މޭބިސްކަދުރެވެ.\nކީރިތި ޤުރުއާނުގައިވެސް އެތައް ފަހަރަކު، މޭބިސްކަދުރުގެ ވާހަކަ ބަޔާންވެގެންވެއެވެ.\n"ފަހެ، އިންސާނާ އޭނާގެ ކާތަކެއްޗަށް ބަލައިފާހުށިކަމެވެ! ބޯކޮށް އޮހިގެން އަންނަގޮތުގައި، ތިމަންރަސްކަލާނގެ ފެން އޮއްސެވީމެވެ. ދެން ތިމަންރަސްކަލާނގެ (ގަސްހެއްދެވުމަށް ފަސޭހަވާނެގޮތުން) ބިންގަނޑު ފެޅުއްވީމެވެ. ދެން ތިމަންރަސްކަލާނގެ އެ ބިމުގައި ގޮވާން (ގަސްތައް) ފެޅުއްވީމެވެ. އަދި މޭބިސްކަދުރާއި ފަތްޕިލާވެއްޔެވެ."\n(ޢަބަސަ ސޫރަތް: 24-28ގެ މާނަ)\n"އެކަލާނގެ އެ ފެނުގެ ސަބަބުން ގޮވާމާއި، ޒައިތޫނި ގަހާއި، ކަދުރު ރުކާއި، މޭބިސްކަދަރާއި، އެންމެހާ މޭވާގަސްތައް ތިޔަބައިމީހުންނަށްޓަކައި ފަޅުއްވަތެވެ. ހަމަކަށަވަރުން ފިކުރުކުރާ ބަޔަކަށް އެކަންކަމުގައި ހެތްކެއްވާކަން ކަށަވަރެވެ."\n(ނަޙްލު ސޫރަތް: 11ގެ މާނަ)\n"ހަމަކަށަވަރުން، ތަޤުވާވެރިންނަށް ހުރީ، ނަޞީބު ލިބެނިވި ތަނެކެވެ. ބަގީޗާތަކާއި، އަދި މޭބިސްކަދުރުތަކެވެ."\n(ނަބާ ސޫރަތް: 31-32ގެ މާނަ)\nމޭބިސްކަދުރު / ފޮޓޯ: ސްޓެޓިކް\nހަށިގަނޑަށް ފައިދާ ލިއްބައިދެނިވި މުހިންމު މާއްދާތަކެއް އެކުލެވޭ މޭބިސްކަދުރުގައި ހިމެނޭ ބައެއް ބައިތަކަށް ބަލާއިރު، ހަކަތަ، ކާބޯހައިޑްރޭޓް، ޕްރޮޓީން، ފައިބަރު، ފެޓް ހިމެނެއެވެ. ވިޓަމިންތަކަށް ބަލާއިރު ފޯލިކް އެސިޑް، ވިޓަމިން އޭ، ސީ، އީ އަދި ކޭ ފާހަގަ ކުރެވެއެވެ. މައުދަންތަކުގެ ބަޔަށް ބަލާއިރު ކެލްސިއަމް، ކޮޕާ، ދަގަނޑު، މެގްނީޒިއަމް އަދި މެންގަނީޒް ހިމެނެއެވެ. މީގެ އިތުރުން ތަފާތު އެކި ފައިޓޯނިއުޓްރިއެންޓްތައްވެސް މޭބިސްކަދުރުގައި ހިމެނެއެވެ.\nމޭބިސްކަދުރުން ލިއްބައިދޭ ސިއްހީ ފައިދާ\nހިތުގެ ބަލި: މޭބިސްކަދުރުގައި އެކުލެވޭ "ރެސްވެރެޓްރޯލް" ގެ ސަބަބުން، ލޭގައި "ނައިޓްރިކް އޮކްސައިޑް"ގެ މިންވަރު އިތުރުވެއެވެ. ނައިޓްރިކް އޮކްސައިޑް އަކީ ލޭހޮޅި ފުޅާކޮށްލާ މާއްދާ އެކެވެ. މިއީ ލޭގެ އާރުގެ ތެރޭގައި "ގަނޑު ލޭކޮޅު" އުފެދުމަށް ހުރަސްއަޅާ، ހާޓް އެޓޭކް ޖެހުމުގެ ފުރުސަތު ކުޑަކޮށްދޭ ކަމެކެވެ.\nހިތާ ލޭހޮޅިތަކަށް ލިއްބައިދޭ އިތުރު ފައިދާތަކުގެ ތެރޭގައި، ލޭގެ ޕްރެޝަރު ކޮންޓްރޯލްކޮށް ދަށްކުރުން، ހަށީގަނޑުގެ ސަރުބީގެ މިންވަރު ދަށްކުރުން، ނުރަނގަޅު ކޮލެސްޓްރޯލްގެ މިންވަރު ދަށްކުރުން، ނުރަނގަޅު ކޮލެސްޓްރޯލް އޮކްސިޑައިޒްވުން ދަށްކުރުން، ލޭގެ ތެރޭގައި ރިއެކްޓިވް އޮކްސިޖަން މޮލެކިއުލްގެ މިންވަރު ދަށްކުރުން، ލޭހޮޅީގެ ފާރުގައި ސެލްތައް ހަރުލުމުގެ ފުރުސަތު ދަށް ކުރުން، ޕްލޭޓްލެޓްތައް ޖަމާވުން މަދުކުރުން ފަދަ ފައިދާތައް ހިމެނެއެވެ.\nމޭބިސްކަދުރު / ފޮޓޯ: ގްރޭޕާ ވަރައިޓީޒް\nބޮލުގެ ރިހުން: މޭބިސްކަދުރު ޖޫހަކީ ބޮލުގެ އެއްފަޅީގައި ރިހުން ކުރިމަތިވެފައިވާ މީހުންނަށް ރިހުން ކުޑަކުރުމަށް، ގޭގައި ބޭނުންކުރެވިދާނެ ފަރުވާ އެކެވެ. މިޖޫސް ބޭނުންކުރަނީ ހެދުނުކޮޅު ޖޫހަށް ފެން އެއްކުރުމަކާ ނުލައެވެ.\nހަޖަމުގެ މައްސަލަ: ކާނާ ހަޖަމުނުވުން ރަގަޅުކުރުމުގައި މުހިއްމު ދައުރެއް މޭބިސްކަދުރު އަދާކުރެއެވެ. އެގޮތުން މޭބިސްކަދުރު ބޭނުންކުރުމުން، ހަޖަމުވުން ރަގަޅުވެ، މައިދާގެ މަސައްކަތްތަކަށް ދިރުން ގެނެސްދެއެވެ. މީގެ އިތުރުން، ބަނޑުހިކި ފާޚާނާ ނުކުރެވި ގިނަ ދުވަސްވާނަމަ އެކަން ހައްލުކުރުމަށް މޭބިސްކަދުރު ބޭނުންކުރެވިދާނެ އެވެ.\nއުރަމަތީގެ ކެންސަރު: ދިރާސާއިން ދައްކާފައިވާ ގޮތުގައި ދަނބުކުލައިގައި ހުންނަ މޭބިސްކަދުރުގެ ޖޫހަކީ އުރަމަތީގެ ކެންސަރުން، ރައްކާތެރިވުމުގައި އެހީތެރިވެދޭ އެއްޗެކެވެ.\nލޯފުސްވުން: މޭބިސްކަދުރުގައި ހިމެނޭ އެންޓިއޮކްސިޑެންޓްގެ ތެރޭގައި ގުނާލެވޭ ފްލޭވޮނޮއިޑް އަކީ ފްރީ ރެޑިކަލްތަކުގެ ސަބަބުން ހަށިގަނޑަށް ލިބޭ ގެއްލުންތަކުގެ ތެރޭގައި ހިމެނޭ ލޯފުސްވުން ފަދަ ކަންތައްތަކުން މިންޖުކޮށްދޭ މާއްދާ އެކެވެ.\nމޭބިސްކަދަރަކީ އަނގަޔަށް މީރު، ހުތް-ފޮނި މޭވާއެކެވެ. ތަފާތު ވައްތަރުގެ މޭބިސްކަދުރު ހުންނައިރު، އެންމެ އާންމު ކޮށް ފެންނަނީ، ފެހި، ރަތް، ކަޅު އަދި ދަނބު ކުލައަކަށް ހުންނަ މޭބިސްކަދުރެވެ. މޭބިސްކަދުރުބޭނުން ކުރެވިދާނެ ތަފާތު ގޮތްތައްވެސް ހުރެއެވެ.\nކްރީމީ ގްރޭޕް ސެލަޑް / ފޮޓޯ: ފުޑް ޑޮޓް ކޮމް\nކްރީމީ ގްރޭޕް ސެލަޑް\n8 އައުންސް ކްރީމް ޗީފް (ފިނިކަނޑުވާފަ)\n1 ޖޯޑު ސަވާ ކްރީމް\n2 ސައި ސަމުސާ ވެނީލާ އެކްސްޓްރެކްޓް\n2 ޕައުންޑް ރަތް (އޮށްނެތް) މޭބިސްކަދުރު\n2 ޕައުންޑް ފެހި (އޮށްނެތް) މޭބިސްކަދުރު\n3 މޭޒުމަތީ ސަމުސާ ބްރައުން ޝުގާ\n3 މޭޒުމަތީ ސަމުސާ ޕީކާން (ކުދިކޮށް ކޮށާފަ)\nބޮޑު ބޯތައްޓެއްގައި ކްރީމް ޗީޒް، ސަވާ ކްރީޟް، ހަކުރު، އަދި ވެނީލާ އަޅާ ރަނގަޅަށް ބްލެންޑްކޮށްލާ\nއެއަށްފަހު މޭބިސްކަދުރު އަޅާ އެއްކޮށްލާ\nސާވް ކުރަންވަންދެން މަތި ބަންދު ކުރުމަށްފަހު ފުރިޖުގައި ބަހައްޓާ\nސާވް ކުރަން ވުމުން، ބްރައުން ޝުގާ އަދި ޕީކާންސްކޮޅު މައްޗަށް އަޅާ\nކްރީމީ ގްރޭޕް ސެލަޑަކީ ސޭންޑްވިޗްއާއެކު ބޭނުން ކުރަން މީރު ސެލަޑެކެވެ. ސެލަޑް ރަހަ އިތުރަށް ފުރިހަމަ ކުރަން ބޭނުން ނަމަ، ޕީކާން އެޅުމުގެ ކުރިން ހަނާކޮށްލުމުން ތަފާތު ފެންނާނެއެވެ.\nރިޕޯޓް ރޯދަ ކާބޯތަކެތި ދީން ލައިފްސްޓައިލް ސިއްހަތު


Trump ge Instagram aai Facebook account Block koffi\nޓްރަމްޕްގެ އިންސްޓާގްރާމާއި ފޭސްބުކް އެކައުންޓް ވަކި މުއްދަތެެއް ނެތް ގޮތަށް ބްލޮކްކޮށްފި\nއެމެރިކާގެ ރައީސް ޑޮނަލްޑް ޓްރަމްޕް: މަސްލަހަތު ދަމަހައްޓާވާނެ ކަމަށް މިހާރު ވިދާޅުވޭ\nއެމެރިކާގެ ރައީސް ޑޮނަލްޑް ޓްރަމްޕް ބޭނުންކުރައްވާ އިންސްޓާގްރާމް އަދި ފޭސްބުކް އެކައުންޓްތައް، ވަކި މުއްދަތެއް ނެތް ގޮތަށް ބްލޮކްކުރަން، ފޭސްބުކް ސީއީއޯ މާކް ޒުކަބާގް ނިންމަވައިފި އެވެ. އޭނާ ވިދާޅުވީ އެންމެ އަވަހަށް ވެސް ކުރިއަށް ދެހަފުތާ ކުރިން އެކައުންޓްތައް ދޫކޮށްނުލައްވާނެ ކަމަށެވެ.\nޒަކަބާގް ބަޔާނެއް މެދުވެރިކުރައްވައި ވިދާޅުވީ ފާއިތުވަމުން އަންނަ 24 ގަޑިއިރަށް ވިސްނާލުމުން ދޭހަވަނީ، ރިޔާސީ އިންތިހާބުގެ ސައްހަކަމާ މެދު ސުވާލު އުފެއްދެވުން ފިޔަވައި ޓްރަމްޕް އިތުރުކަމެއް ދެން ނުކުރައްވާނެ ކަމެވެ. ގާނުނީ ހަމަތަކުގެ މަތިން ޖޯ ބައިޑަން އަށް ވެރިކަން ފުރޮޅާލަން ކުރެވޭ މަސައްކަތްތަކަށް ނަފުރަތު އުފެއްދެވުން ނޫން ގޮތަކަށް މަގާމުގައި ދެމިހުންނަވަން ލިބިލައްވާފައިވާ ވަގުތު ބޭނުންފުޅު ނުުރައްވާނެ ކަމެވެ.\nޒަކަބާގް ވިދާޅުވީ ޓްރަމްޕްގެ އެކައުންޓްތައް ބްލޮކްކުރަން ކުރިން ކަނޑައެޅުއްވި މުއްދަތު ދިގުދަންމާލަން ނިންމެވީ ބިނާކުރަނިވި ވާހަކަތަކަށް ވުރެ ފަނާކުރަނިވި ވާހަކަތައް ގިނަވާނެ ކަމަށް ލަފާކުރެއްވޭތީ ކަމަށެވެ.\nފޭސްބުކް ސީއީއޯ މާކް ޒަކަބާގްގެ ބަޔާން\nއެމެރިކާގެ ގާނޫނުހަދާ މަޖިލީހުގައި ޓްރަމްޕަށް ވަފާތެރި ސަޕޯޓަރުން ހިންގި ހަމަނުޖެހުންތައް ކުށްވެރިކުރެއްވުމުގެ ބަދަލުގައި ޓްރަމްޕް ދެއްވީ ހިތްވަރެވެ. އެމީހުން ދެކެ ލޯބިވެލައްވާ ކަމަށް ވިދާޅުވެ ޓްވީޓްުކުރައްވަައި ސޯޝަލް ޕްލެޓްފޯމްތަކުގައި މެސެޖް ތަތްކުރެއްވި އެވެ.\nޓްވިޓާއިން ޓްރަމްޕްގެ އެކައުންޓް 12 ގަޑިއިރަށް ބަންދުކުރުމަށް ފަހު ބުނީ ބޭނުންކުރައްވާ ގޮތައް ބަލައި ދާއިމަށް ވެސް ބްލޮކްކުރަން ޖެހިދާނެ ކަމަށެވެ.\nއިންސްޓަގްރާމާއި ފޭސްބުކުން ޓްރަމްޕްގެ އެކައުންޓްތައް "24" ގަޑިއިރަށް ބަންދުކުރުމަށް ފަހު އެ ސްޓޭޓަސް "ވަކި މުއްދަތެއް ނެތް" ގޮތަށް ބަދަލުކުރުމަށް މާކް ޒަކަބާގް ވަނީ ނިންމަވާފަ އެވެ.\nފޭސްބުކް ޑޮނަލްޑް ޓްރަމްޕް


Kurin faadukee kankan nukohgen, mihaaru kiyanee kuraa kankan ginakamun: Mahloof – Iru\nފާޑުކިޔުމާއި މަލާމަތް ކުރިން އަމާޒުވަމުންއައީ ކަންކަން ނުކޮށްގެންކަމަށާއި، ނަމަވެސް މިހާރު ފާޑުކިޔަނީ ކުރާ ކަންކަން ގިނަކަމުންކަމަށް މިނިސްޓަރ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވަރމެންޓް އަޙްމަދު މަޙްލޫފް ވިދާޅުވެއްޖެއެވެ.\nމިނިސްޓަރު މަޙްލޫފް މިރޭ ކުރެއްވި ޓްވީޓެއްގައި ވިދާޅުވީ މީގެ ކުރިން ފާޑުކިޔައި މަލާމަތްކުރަނީ ކަންކަން ނުކޮށްގެން ކަމަށެވެ. ނަމަވެސް އެއާއި އިދިކޮޅަށް މިހާރު މިހާރު ފާޑުކިޔުން އަމާޒުވަނީ ކުރާ ކަންކަން ގިނަވެގެންކަމަށް ވެސް މިނިސްޓަރު މަޙްލޫފް ވިދާޅުވިއެވެ.\nމި ކަން ފާހަގަކުރައްވައި މިނިސްޓަރު މަޙްލޫފް ވަނީ ޔޫތު މިނިސްޓްރީގެ މެންޑޭޓްގެ ތެރެއިން ޒުވާނުންނާއި ގުޅިގެން ހުރިހައި ކުޅިވަރަކާއި ކުރަންޖެހޭ ހުރިހައިކަމެއް ދާނީ ބާރަށް ކުރިއަށްކަމަށް ވިދާޅުވެފައެވެ.\nޔޫތް މިނިސްޓްރީން މިހާތަނަށް އައިއިރުފަސް ރަށެއްގެ ދަނޑުގައި ޓާފު އެޅުމުގެ މަސައްކަތްވަނީ ނިންމާލާފައެވެ. އަދި އިތުރު 13 ރަށެއްގެ ދަނޑުގައި ޓާރފް އެޅުމުގެ މަސައްކަތް ސެޕްޓްރުމަހުގެ 28 ވަނަ ދުވަހު ވީއޭއެމްކޯއާއިވަނީ ޙަވާލުކޮށްފައެވެ.


Gina dhuvasthakakah fahu Malé sarahahdhuge Guesthouse thah hulhuvan fashaifi\nގިނަ ދުވަސްތަކަކަށްފަހު މާލޭ ސަރަހައްދުގެ ގެސްޓްހައުސްތައް ހުޅުވަން ފަށައިފި\nގިނަ ދުވަސްތަކެއް ވާންދެން ބަންދުކޮށްފައި ހުރުމަށްފަހު ފަތުރުވެރިންނަށްޓަކައި މާލޭ ސަރަހައްދުގެ ގެސްޓްހައުސްތައް ހުޅުވަން ފަށައިފިއެވެ.\nއެގޮތުން މިއަދުން ފަށައިގެން ގެސްޓްހައުސްތައް ހުޅުވުމުގެ ހުއްދަ ދެވިފައިވާއިރު، މިއަދު އެކަނިވެސް ވަނީ މާލޭ ސަރަހައްދުގެ 15 ގެސްޓްހައުސެއްގެ އޮޕަރޭޝަންތައް އަލުން ފަށައިފައެވެ. ފާހަގަކޮށްލެވޭ ގޮތުގައި ކުރިއަށް އޮތް ދުވަސްތަކުގެ ތެރޭގައި މި އަދަދުތައް އިތުރުވެގެން ދާނެކަމަށް ވަނީ ލަފާކުރެވިފައެވެ.\nގެސްޓްހައުސްތައް އަލުން ހުޅުވުމުގެ ހުއްދަ އެޗްޕީއޭއިން ދީފައިވަނީ ޚާއްސަ ރައްކާތެރިކަމުގެ ފިޔަވަޅުތަކެއް އަޅައިގެން ހިންގާ ގޮތަށެވެ. އެގޮތުން އެތަންތަނަށްވެސް ނެގެޓިވް ޕީސީއާރު ޓެސްޓަކާ އެކު ފަތުރުވެރިންނަށް އާދެވޭ އިރު، އެ ގެސްޓްހައުސްތަކުގެ މުވައްޒަފުންވެސް މަދުވެގެން މަހަކު އެއްފަހަރު ޕީސިއާރު ޓެސްޓް ހަދަން ޖެހޭނެއެވެ.\nމީގެ އިތުރުން އެ ތަންތަނުގެ މުވައްޒަފުންވެސް ޕީޕީއީގައި ހަރަކާތްތެރިވާން ޖެހޭނެއެވެ. އަދި ބަލީގެ އަލާމާތްތައް ފެންނަ ފަތުރުވެރިއެއް ހުރިކަމުގައިވާނަމަ އެ ފަރާތެއް އައިސޮލޭޓް ކުރުމަށް ކޮޓަރިތައް ކަނޑައަޅަން ވާނެއެވެ.\nބީއެމްއެލްއިން 10 ސްކޫލެއްގެ ސެން ކުލާހަށް އެހީ ފޯރުކޮށްދީފި05 days ago\nދިރާގު ފައިބަރ ބްރޯޑްބޭންޑް ކަނެކްޝަން ގުޅައިދިނުން ހިލޭ!05 days ago\nއެއްކޮޓަރީގެ ފްލެޓް ކެޓެގަރީތައް ސަރުކާރުން ނައްތާލުމަކީ ވަރަށް ލަދުވެތިކަމެއް: އާންމުންގެ ޖަމިއްޔާ01 week ago\nދިރާގު ޕްރީޕެއިޑް 75 މިނީ ޑޭޓާ ބަންޑްލްއެއް އެކްޓިވޭޓްކޮށްގެން %20 އިތުރު ޑޭޓާ!01 week ago\nސެމްސަންގް ގެލެކްސީ އެސް21 ޕްލަސް ގެންގުޅޭ ފަރާތްތަކަށް އުރީދޫގެ 5ޖީ ޚިދުމަތް މިހާރު ލިބޭނެ!01 week ago\nއުރީދޫގެ އަހަރީ އާންމު ޖަލްސާ އަންނަ މަހުގެ ދެވަނަ ދުވަހު02 weeks ago\nއިންޑިއާއަށް ދަތުރުކުރާ ފަރާތްތަކުން "އެއަރ ސުވިދާ" ފޯމް ފުރައިގެން އެއާޕޯޓަށް ދިއުމަށް މޯލްޑިވިއަންއިން އެދިއްޖެ018 hours ago\nކޮވިޑް ވެކްސިން ކާޑު ދައްކާލައިގެން ޕިއްޒާ ކިޗަނުން ޑިސްކައުންޓެއް!01 day ago\nޕޮލެންޑުގެ ގައުމީ އެއާލައިންގެ ދަތުރުތައް ރާއްޖެއަށް01 week ago\nއެސްޓީއޯއިން ވިއްކާ ޕެޓްރޯލާއި ޑީސަލްގެ އަގުބޮޑުކޮށްފި01 week ago\nއެމްޕީއެލްގައި ކާޕެޓްރޯލް ދަށުވި ޒުވާނާ ނިޔާވެއްޖެ01 week ago\nމާލޭގައި ގާއިމުކޮށްފައިވާ އެފްއެސްއެމްގެ ފިއުލް ޝެޑްތައް ހުޅުވާފައި ހުންނަ ގަޑިތައް ބަދަލުކޮށްފި01 week ago\nކޮންމެ މަހެއްގެ ކަރަންޓަށް ހޭދަކުރަން ބޭނުންވާ ވަރު ކަސްޓަމަރުންނަށް މިހާރު ބަޖެޓްކޮށްލެވޭނެ 12weeks ago\nއެސްޓީއޯ ރަމަޒާން ބާޒާރު 2021 މިއަދު ފެށިއްޖެ، ކަސްޓަމަރުންނަށް އަގުހުރި އިނާމުތަކެއް!02 weeks ago


މަރިޔަމް ލީނާ 8 ޖުލައި 2020 21:50\nމިނިސްޓަރު އަލީ ވަހީދު އަދި ރައީސް ސޯލިހް. ފޮޓޯ:ވަން\nމަސައްކަތުގެ މާހައުލުގައި ހިނގައިގެން ނުވާނެ ފަދަ އަމަލެއް ހިންގާފައިވާތީ އިސްތިއުފާ ދެއްވުމަށް ރައީސް އަންގަވާފައިވާ ޓުއަރިޒަމް މިނިސްޓަރު އަލީ ވަހީދަށް ކުރެވެނީ ޖިންސީ ގޯނާގެ ތުހުމަތުކަމަށް އިތުބާރު ހުރި ފަރާތަކުން "ދިޔަރެސް" އަށް މައުލޫމާތު ލިބިއްޖެއެވެ.\nމިގޮތުން މިނިސްޓަރު އަލީ ވަހީދު ވަނީ 8 މުވައްޒަފަކަށް ޖިންސީ ގޯނާ ކޮށްފައި ކަމަށް މައުލޫމާތު ލިބެއެެވެ. މިކަމާއި ގުޅިގެން ކޮމެންޓަކަށް އެދުމުން ރައީސް އޮފީހުގެ ތަރުޖަމާނު އަދި ޖަވާބެއް ދެއްވާފައި ނުވެއެވެ.\nއަލީ ވަހީދު މި އަމަލުތައް ހިންގާފައިވަނީ ކޮވިޑު-19 އާއި ގުޅިގެން މާލެ ސަރަހައްދު ލޮކްޑައުންކޮށްފައި އޮތް ދުވަސްވަރު ކަމަށްވެސް މައުލޫމާތު ލިބެއެވެ.\nތަރުޖަމާނު ހޫދު ވިދާޅުވި ގޮތުގައި މުވައްޒަފުންތަކެއް ވަނީ ޖެންޑާ މިނިސްޓްރީ އަދި ރައީސް އޮފީހަށް މައްސަލައެއް ހުށަހަޅާފައެވެ. ނަމަވެސް އޭގެ ތަފްސީލު ހާމަކޮށްފައި ނުވެއެވެ.\n35 % އުފާވި\n12 % މައުލޫމާތު މުއްސަނދިވި\nރައީސް ސޯލިހް އަލީ ވަހީދު ޖިންސީ ފުރައްސާރަކުރުން\nJanuary 22, 2020 08:05:10\nހޯރަ އިއްބެ ދޫކޮށްލުން އެއީ ކުޑަކުދިންގެ ހައްޤުތަކަށް މި ސަރުކާރުން ކުރި މަލާމާތެއް: ހުސެން\nJuly 12, 2020 09:03:45\nއަލީ ވަހީދު އަތުގައި ރައީސް ސޯލިހާއި ނަޝީދުގެ ސިއްރު އޯޑިއޯތަކެއް!\nޖިންސީ ގޯނާއެއް ނޫން! މަޤާމުގެ ނުފޫޒު ބޭނުންކޮއްގެން ޢިއްފަތް ފޭރުނީ! ރޭޕްކުރީ! ވަކި މަޤާމެއްގަ ތިބޭމީހުން އެކަނިތަ ރޭޕް ކުރެވެނީ!! މިނިސްޓަރ ނަހުލާއަށް ހެރެސްކުރީމަވެސް ހިއްވަރުދީފަ އަލީ ވަހީދު ބެހެއްޓީ ވިއްޔާ!\nރޯޔަލް ބޭފުޅުންގެ މައްސަލަ ނުބަލާ ހޯރައިބްރާހީމް މިނިވަންކުރިސަރުކާރެއް ރައްޔިތުމީހާގެ ދަރިންގެއަޑު އަހާނެހެންހީވޭތަ . ޑުރާމާބޮޑު ކަމުން ވެސް ރައްޔިތުން ވާނުވާގަ.\nސަފާރީ ރޭޕް މަތިއަޅަން ނަމުން ސޯލިހު އުޅޭނެ ކަމެއް ނެތް. ސަފާރީ ރޭޕަކީ ހިނގި ކަމެއް.


SunOnline: Baiskoafun in Enme gadha5T.V Show\nމިޙްނާ ނާސިހު 18 Sep 2019, 09:15\nގޭގައި ހަމަޖެހިލައިގެން އަމިއްލަ ޝެޑިއުލްއަށް ފިޓްވެގެން ދިވެހި ފިލްމެއް ބަލައިލެވޭނެ އެންމެ ފަސޭހަ ގޮތަކީ ހަމަގައިމުވެސް 'ބައިސްކޯފު' އެޕެވެ. ކޮންމެހެން ޓީވީއެއްވެސް ބޭނުމެއް ނުވެ އެވެ. ސްމާޓްފޯނަށް އިންޓަނެޓް ލިބޭނަމަ ސައިންއަޕް ވެލައިގެން ކޮންމެތާކު ހުރެވެސް ފިލްމެއް ބަލައިލަންވީ އެވެ. ނޫނީ ލަވައެއް ވެސް އަޑުއަހާލަންވީ އެވެ.\nބައިސްކޯފަށް ދިވެހި ފިލްމީ ދުނިޔެއިން ކިޔާލި ފޮނި މަރުހަބާއާ އެކު، ގިނަ ފިލްމް ޑައިރެކްޓަރުންނާއި ޕްރޮޑިއުސަރުންގެ ކުރީގެ އެތަށް މަސައްކަތަކާއި އަދި މުޅީން އާ މަސައްކަތްތައްވެސް މިހާރު ބައިސްކޯފުން ފެންނަންހުރެ އެވެ.\nދިވެހި ފިލްމާއި، ލަވައާއި، ޓީވީ ޝޯ ނުވަތަ ސީރީޒްތައް ބައިސްކޯފުން ފެންނަން ހުރިއިރު މިއަދު މި ހިމަނާލަނީ ބައިސްކޯފުގައި މިވަގުތު ހުރި އެންމެ މަގްބޫލު ޓީވީ ޝޯތަކުގެ ޗާޓެކެވެ.\nފާތުމަތު ނަހުލާގެ ވާހަކައަކަށް ހަދާފައިވާ ސީރީޒް 'ހުވާ' އަކީ ރާއްޖޭގެ ފުރަތަމަ ވެބް ސީރީޒް އެވެ. އަދި މިއީ މިވަގުތު ބައިސްކޯފުގެ ޓީވީ ޝޯގެ ޗާޓުގެ އެއްވަނަވެސް މެއެވެ. ދިވެހި ފިލްމް އިންޑަސްޓްރީގައި މިވަގުތު ތިބި އެންމެ ކުޅަދާނަ ފަންނާނުންނާއި އެކު ގެނެސްދޭ މި ސީރީޒް އަކީ ދިވެހި ހުރިހާ ރަހަތަކަށްވެސް ފެތޭނެ ސީރީޒް އެކެވެ. ނަހުލާއާއި ފައިސަލް ޑައިރެކްޓްކުރި މިސީރީޒްގެ ފުރަތަމަ ސީޒަން މިހާރު ނިމިފައިވާއިރު، ދެވަނަ ސީޒަނެއް އަންނާނޭ ކަމުގެ އުފާވެރި ހަބަރު މިހާރު ނަހޫ ވަނީ ދީފައެވެ.\nޖުމްލަ 40 ހަކަށް އެކްޓަރުން ފުރަތަމަ ސީޒަންގައި ހަރަކާތްތެރިވެފައިވާއިރު، މި ބައިތަށް ޝޫޓްކުރީ ބައިސްކޯފުން ތައްޔާރު ކުރި ހާއްސަ ސެޓެއްގަ އެވެ. ފިލްމުގެ ކާސްޓުންގެ ތެރޭގައި ޔޫއްޕެ، ޝީލާ، އައްޒަ، ރަވީ، ދޮންއައްޔަ، ރިޝްފާ، އާރިފާ، ފަދަ އެތަށް ތަރިންނެއް ހިމެނެ އެވެ.\nވެބް ސީރީޒްގެ މައިގަނޑު ތަރި ނިޔާޒް---\nމިއީ މަޝްހޫރު ވާހަކަ ލިޔުންތެރިޔާ އަހުމަދު އިގުބާލް "އެހެނަސް ހަމަ ލޯބިވެޔޭ" ގެ ނަމުގައި މީގެ 12 ވަރަކަށް އަހަރު ކުރިން ނެރުނު ވާހަކައިގެ މައްޗަށް ބިނާކޮށް ގެނެސްދޭ ސީރީޒެކެވެ. މި ސީރީޒްއިން ފެނިގެންދަނީ މުޖުތަމައުގައި ހިނގާ ގިނަ އިޖުތިމާއީ މައްސަލަތަކެއް ހިމެނޭހެން، ރަޑު ފިރިހެން ކުއްޖެއްގެ ހަޔާތުގައި ދިމާވާ ކަންތައްތަކެކެވެ.\nސީރީޒްގެ މުހިންމު ރޯލްތަކުން މުޅީންހެން ހިމަނާފައި ވަނީ މި ދާއިރާއަށް މުޅީން އާ ތަރީންނެވެ. ދެ ސީޒަނެއް ހިމެނޭ ކަމަށް މައުލޫމާތު ލިބިފައިވާ މި ސީރީޒް ޑައިރެކްޓްކޮށްފައިވަނީ ރަވީ ފާރޫގް އެވެ. ސީރީޒްގެ ލީޑް ތަރިއަކީ ވިޝާލް(ނިޔާޒް) އެވެ.\nކަރުހަކުރުގެ ބައެއް ކާސްޓުން---\nސިޓްކޮމް ކޮމެޑީއެއް ކަމުގައިވާ ކަރުހަކުރު މިހާރު އޮތީ ބައިސްކޯފު ޓީވީ ޝޯ ޗާޓުގެ ތިންވަނައިގަ އެވެ. މިއީ އޯކޭޒް އާއި ބައިސްކޯފް އެޕް ގުޅިގެން ރާއްޖޭއަށް މުޅިން އަލަށް ތަޢާރަފްކުރި ސީރީޒް އެކެވެ. ލަވަކިޔުންތެރިޔާ ލަމްހާ ލަތީފް އާއި ދިވެހި އަދަބީ ކަންކަމުގެ ތެރެއިން މަގްބޫލް ކަން ހޯދި ރައުފަތު ސޯދިގް ފެނިގެންދާ މި ސީރީޒްއަކީ ދިވެހި މޮޅު ކޮމެޑީއެއް ބަލާލަން ބޭނުންވެފައި ތިބި ފަރާތްތަކަށް ވަރަށް ކަމުދާނޭ ސީރީޒް އެކެވެ. ރާއްޖޭގެ އެންމެ ފުންނާބު އުސް ސްކްރީން ރައިޓަރު މަހްދީ އަހުމަދުގެ ސްކްރިޕްޓަކަށް މި ސީރީޒް ޑައިރެކްޓްކުރަނީ ފިލްމާއި ޑްރާމާ އުފެއްދުމުގެ ރޮނގުން މަތީ ތައުލީމު ހާސިލްކޮށްފައިވާ މުހައްމަދު މުންތަޝިރު (މުންކޮ) އެވެ.\nމޫމިން ފުއާދުގެ ސްކްރީންޕްލޭއަކަށް ހަދާފައިވާ ފަސް އެޕިސޯޑްގެ 'މެންދަން' ވެސް މިވަނީ ބައިސްކޯފުގައި އާންމުންގެ ބޮޑު މަގްބޫލުކަމެއް ހޯދާފަ އެވެ. "ލޫދިފާ" ފަދަ ކާމިޔާބު ފިލްމުތައް އުފެއްދި ޕްރޮޑިއުސަރު ހުސައިން (ނޫރު) ނޫރައްދީން ޑައިރެކްޓްކޮށްފައިވާ މި ސީރީޒް އިން ދައްކުވައިދެނީ ކައިވެންޏަކަށް ފަހު، ފިރިމީހާގެ ފަރާތުން އެއްވެސް އަޅާލުމެއް ނުލިބި، ބީރައްޓެހި ރަށަކަށް ދަރިފުޅާ އެކު ބިކަވާ އަންހެނެއްގެ ވާހަކަ އެވެ. "މެންދަން" ގެ މައިގަނޑު ރޯލްތަކުން ފެންނަނީ އެކްޓަރު އަހުމަދު އާސިމްގެ އަންހެނުންނާއި އަލީ (އަޖޫ) އަޖްނާޒެވެ.\nޗާޓުގެ ފަސްވަނައިގައި މިވަނީ ބިރުވެރި ސީރީޒްއެއްކަމުގައިވާ 'ޝްޝްޝް' އެވެ. އަމްޖަދު އިބްރާހިމް ގެ ޑައިރެކްޓްކޮށްފައިވާ މި ސީރީޒް ޕްރޮޑިއުސްކޮށްފައިވަނީ ވެސް ބައިސްކޯފުންނެވެ.\nމި ސީރީޒް އިން ފެނިގެންދަނީ އަލަތު ކައިވެނި ކޮށްގެން އުޅޭ ދެމަފިރިންގެ ދިރިއުޅުމުގައި ކުރިމަތިވާ ބިރުވެރި ކަންތައްތަކެކެވެ. ސީރީޒްގެ ކާސްޓުންގެ ތެރޭގައި އަޒޭ، ޝީލާ އަދި ޒީނަތު ހިމެނެ އެވެ.\n*ބައިސްކޯފު ޗާޓު މި ގެނެސްދެވެނީ ބައިސްކޯފުގެ އެހީތެރިކަމާއެކު މިހާތަނަށް މި އެޕް މެދުވެރިކޮށް ސީރީޒްތައް އެންމެ ގިނައިން ބަލާފައިވާ އަދަދުގެ މައްޗަށް ބިނާކޮށެވެ. ކުރިއަށް އޮތް ހަފްތާގައި އަނެއްކާވެސް ބައިސްކޯފުގެ ކޮންމެވެސް އެހެން ބާވަތެއްގެ ޗާޓު ގެނެސްދެވޭނެ އެވެ. އިންތިޒާރުކޮށްލާށެވެ!\nނޫރު - ފަހުބައި\nއިންތިހާއަށް ލޯބިވީމޭ... 30


ރިލްވާންގެ ތަހުގީގު ދާންވާނީ ސީދާ ރައީސް ޔާމީންގެ ބެއްލެވުމުގެ ދަށުން: ނަޝީދު | Help Find Ahmed Rilwan (@moyameehaa)\nރިލްވާންގެ ތަހުގީގު ދާންވާނީ ސީދާ ރައީސް ޔާމީންގެ ބެއްލެވުމުގެ ދަށުން: ނަޝީދު\nމިނިވަން ނޫހުގެ ނޫސްވެރިޔާ އަހްމަދު ރިލްވާން ހޯދުމަށް އެކަށީގެންވާ ތަހުގީގެއް ހިނގަމުން ނުދާ ކަމަށާއި ރައީސުލްޖުމްހޫރިއްޔާ އަބްދުﷲ ޔާމީންގެ ސީދާ ބެއްލެވުމުގެ ދަށުން އެމައްސަލައިގެ ތަހުގީގު ކުރިއަށް ގެންދިއުމަށް ކުރީގެ ރައީސް މުހައްމަދު ނަޝީދު އެދިވަޑައިގެންފި އެވެ.\nރައީސް ނަޝީދު މިކަމަށް އެދިވަޑައިގެންނެވީ ރިލްވާންގެ އާއިލާއާއި މިއަދު ބައްދަލުކުރެއްވުމަށްފަހު ރާއްޖެ ޓީވީއަށް ދެއްވި އިންޓަވިއެއްގަ އެވެ.\nރައީސް ނަޝީދު ވިދާޅުވީ ރިލްވާންގެ މައްސަލަ ތަހުގީގު ކުރުމުގެ ގާބިލް ކަން ހާއްސަކޮށް ފަންނީ ގާބިލްކަން ސިފައިންނާ ފުލުހުންނަށް ލިބިގެންވާ ކަމުގަ އެވެ. އެމަނިކުފާނު ވެރިކަމުގައި ހުންނެވި ދުވަސްވަރު ފުލުހުން މައްސަލަތައް ތަހުގީގު ކުރާ ގޮތާއި ހެކި ހޯދާ ގޮތް އެނގިވަޑައިގެންފައިވާ ކަމަށާއި މިއަދު އެގޮތަށް ތަހުގީގުތައް ކުރިއަށް ނުދާ ކަމުގައި ވެސް ވިދާޅުވި އެވެ. އަދި ރިލްވާންގެ މައްސަލައިގެ ތަހުގީގު ކުރިއަށްދާ ގޮތުން ރިލްވާންގެ އާއިލާއާ ދިވެހި ރައްޔިތުން ކަންބޮޑުވެފައިވާ ކަމުގައި ވެސް ވިދާޅުވި އެވެ.\n“ރިލްވާންގެ މައިންބަފައިންނަކަށް ގަބޫލެއް ނުކުރެވޭ ސަރުކާރުން މިކަމުގައި ރަގަޅު ތަހުގީގެއް ކުރިއަށް ގެންދަވާ ކަމަކަށް. އަޅުގަނޑުމެންނަކަށް ވެސް ނުފެނޭ ރަގަޅު ތަހުގީގެއް ކުރައްވަމުން ގެންދަވާ ކަމަކަށް،” އެމަނިކުފާނު ވިދާޅުވި އެވެ.\nނަޝީދު ވިދާޅުވީ ރިލްވާން ގެއްލިގެން މިއަދަށް 40 ދުވަސްވެގެން ދިޔައިރު އަޅުގަނޑުމެންނަކީ މުސްލިމުން ކަމަށްވާތީ މީހަކު ގެއްލިގެން ދިއުމުން ވަކި މުއްދަތުތަކެއްގައި ދީނީ ގޮތުން ކުރަން ޖެހޭ ކަންތައްތަކެއް ހުންނަ ކަމުގަ އެވެ. އެހެންކަމުން ރިލްވާންގެ އާއިލާއާ އޭނާގެ މަންމަ އެކަމާ ވަރަށް ބޮޑަށް ކަންބޮޑުވެފައިވާ ކަމުގައި ވެސް ވިދާޅުވި އެވެ.\nއެމަނިކުފާނު ވިދާޅުވީ ރިލްވާން ހޯދުމަށް ކުރަމުންދާ މަސައްކަތް އެމަނިކުފާނާ އެމްޑީޕީން ހުއްޓުމެއް ނެތި ކުރާނެ ކަމުގަ އެވެ. އަދި ރާއްޖޭގެ ސިޔާސީ ޕާޓީ ތަކާއި އަމިއްލަ ޖަމިއްޔާތަކާއި ވަކިވަކި ފަރުދުންނާ މީޑިއާ ތަކާއި ސަރުކާރާ އަދި މުޅި ދައުލަތުން ވެސް އެކަން ކުރަންޖެހޭނެ ކަމުގައި ނަޝީދު ވިދާޅުވި އެވެ.\nއެމަނިކުފާނު ވިދާޅުވީ މީހުން ރަހީނުކުރުމާއި ތޫނު ހަތިޔާރު ބޭނުންކޮށްގެން މީހުންނަށް ދެމުންގެންދާ އަނިޔާތައް ރާއްޖޭގައި އިތުރުވަމުންދާ ކަމަށެވެ. އެފަދަ މައްސަލަތަކުގެ އަސްލު ވެސް ނުހޯދި އެބަދާ ކަމަށާއި އެއީ ކަންބޮޑުވާ ކަމެއްކަމުގައި ވިދާޅުވި އެވެ. އަދި މީހުން ރަހީނުކުރުމާއި މީހުން މެރުން ފަދަ މައްސަލަތަކުގެ އަސްލު ނުހޯދި ދަނީ ސިޔާސީ ފަރާތްތަކުން އެކަމުގެ އަޑީގައި ތިބުމުން ކަމަށް ރައްޔިތުންނަށް ވިސްނޭ ކަމަށާއި ނަމަވެސް އެމަނިކުފާނު އެގޮތަށް ދެކެވަޑައިނުގަންނަވާ ކަމުގައި ވެސް ނަޝީދު ވިދާޅުވި އެވެ.\n“އެނގިވަޑައިގަންނަވާނެ ޑރ. އަފްރާޝިމް އަވަހާރަކޮށްލެވުނީ. އަދި އޭގެ ކުރީގައި ހިލްއަތް ރަޝީދަށް ހަމަލާއެއް ދެވުނު. މިބާވަތުގެ އެތައް ހަމަލާއެއް އެބަހުރި އަޅުގަނޑުމެންނަށް ގޮތް ސާފުނުވާ،” ނަޝީދު ވިދާޅުވި އެވެ.\nއެމަނިކުފާނު ވިދާޅުވީ ރިލްވާން ހޯދުމުގެ މައްސަލާގައި ސަރުކާރުން މިހާރަށް ވުރެ ބޮޑެތި މަސައްކަތްތައް ކުރަންޖެހޭ ކަމަށާއި މިއީ މިވަގުތަށް ދިވެހި ދައުލަތަށާ ސަރުކާރަށް ކުރިމަތިވެފައި އޮތް އެންމެ ބޮޑު މައްސަލަ ކަމުގަ އެވެ. އެހެންކަމުން މިމައްސަލައިގެ ތަހުގީގު ސީދާ ރައީސް ޔާމީންގެ ބެއްލެވުމުގެ ދަށުން ކުރިއަށް ގެންގޮސް ދިވެހި ހުރިހާ އާއިލާތަކަށް ފިނިކަމެއް އަދި ހައްލެއް ގެނެސްދެއްވުމަށް ވެސް ނަޝީދު ވަނީ އެދިވަޑައިގެންފަ އެވެ. އަދި ރިލްވާންގެ މައްސަލައިގައި ދިވެހި ގައުމުގެ ނަމަށް ވެސް ވަރަށް ބޮޑު ހުތުރެއް ލިބިގެންދާ ކަމުގައިވެސް ނަޝީދު ވިދާޅުވި އެވެ.\n“ރާއްޖޭގެ ޓޫރިޒަމްގެ ސިނާއަތަށް ވެސް މިކަމުން އަސަރުކުރާނެ. މިވަގުތު މިކަމުގައި އަޅުގަނޑުމެންނަށް އެކަށީގެންވާ ފިޔަވަޅުތަކެއް ނޭޅިއްޖެނަމަ އަޅުގަނޑު ދަންނަވާނީ ކުރިއަށް އޮތް ތަނުގައި އަޅުގަނޑުމެންގެ ކަންތައްތައް ދާނީ ހަމަ ވަރަށް ބޮޑަށް ބޮއްސުންލަމުންނޭ،” ނަޝީދު ވިދާޅުވި އެވެ.\nރިލްވާންގެ ތަހުގީގު ދާންވާނީ ސީދާ ރައީސް ޔާމީންގެ ބެއްލެވުމުގެ ދަށުން ކަމަށާއި އެމައްސަލައިގައި އެކަށީގެންވާ ތަހުގީގެއް ކުރިއަށް ނުދާ ކަމުގައި ނަޝީދު ވިދާޅުވާއިރު، އެމަނިކުފާނު މީގެ ކުރިން ކުރެއްވި ޓްވީޓެއްގައި ވިދާޅުވެފައިވަނީ ރިލްވާން ހުރީ ރަހީނުކޮށްފައި ކަމުގަ އެވެ. ނަމަވެސް އެކަމުގެ އެއްވެސް ތަފްސީލެއް ހިއްސާކުރައްވާފައެއް ނުވެ އެވެ.\nރިލްވާން ގެއްލުނީ މިދިޔަ މަހުގެ ހަތްވަނަ ދުވަހު އެވެ. ރިލްވާން ގެއްލުނުތާ މިއަދަށް 40 ދުވަސްވެފައިވާއިރު މިމައްސަލައިގެ ތަހުގީގު ކުރިއަށްދާ ގޮތުން ރިލްވާންގެ އާއިލާ އިން ވަނީ ކަންބޮޑުވުން ފާޅުކޮށްފަ އެވެ. އަދި އާއިލާ އިން ދަނީ ރިލްވާން ހޯދުމަށް ގިނަ މަސައްކަތްތަކެއް ކުރަމުންނެވެ.